text:
༉ འབྲུག་གི་བཙག་འཐུ་ལྷན་ཚོགས་ཀྱིས་ ད་རེས་གནས་སྐབས་ཅིག་གི་རིང་ ཕར་འགྱང་འབད་དེ་ཡོད་པའི་ ས་གནས་གཞུང་གི་བཙག་འཐུ་ཐེངས་གཉིས་པའི་གོ་རིམ་གཉིས་པ་འདི་ མངོན་མཐོ་ཁྲིམས་ཀྱི་འདུན་སའི་ བཀའ་ཡིག་གི་དགོངས་དོན་ལུ་ གུས་བཏུད་དང་བཅས་པའི་ཐོག་ལས་ འགོ་འདྲེན་འཐབ་ནི་ཨིན་པའི་སྐོར་ མི་མང་ལུ་བརྡ་འཕྲིན་སྤེལཝ་ཨིན།
མངོན་མཐོ་ཁྲིམས་འདུན་ལས་གནང་བའི་ ཕན་རླབས་ཆེ་བའི་དབྱེ་བཤེར་བཅུད་དོན་ཁ་གསལ་དང་བཅསཔ་སྦེ་ བཀའ་རྒྱ་དོན་ཚན་༣ ལུ་དབྱེ་སྟེ་ཕེབས་ཡོད་མི་འདི་ལུ་ འབྲུག་གི་བཙག་འཐུ་ལྷན་ཚོགས་ཀྱིས་ རྩ་ཁྲིམས་ཆེན་མོའི་རྩ་ཚན་༡ པའི་རྩ་དོན་༡༡ པའི་ནང་ “མངོན་མཐོ་ཁྲིམས་འདུན་འདི་ རྩ་ཁྲིམས་ཆེན་མོ་འདིའི་གཞི་འཛིན་དང་ དེའི་དོན་འགྲེལ་མཐའ་གཅོད་ཀྱི་དབང་འཛིན་ཨིན།” ཟེར་འཁོད་ཡོད་མི་དང་ རྩ་ཚན་༢༡ པའི་རྩ་དོན་ ༡༠ པའི་ནང་ “མངོན་མཐོ་དང་ཆེ་མཐོ་ཁྲིམས་འདུན་གྱིས་ འབྲེལ་གནད་ཅིག་གི་སྐབས་དོན་ལུ་ འོས་འཚམས་ལྡན་པའི་གསལ་བསྒྲགས་ ཡང་ན་ བཀའ་རྒྱ་ བཀོད་ཁྱབ་ བཀའ་ཡིག་ཚུ་གནང་ཆོག།” ཟེར་འཁོད་ཡོད་མི་དང་འཁྲིལ་ བཀའ་ཡིག་འདི་ལུ་ གུས་བཏུད་ཀྱི་སྒོ་ལས་ ཕྱག་ཕྱིད་ཞུཝ་ཨིན།
ད་རེས་ ས་གནས་གཞུང་གི་ གོ་རིམ་གཉིས་པའི་བཙག་འཐུ་འདི་ ཡུན་འགྱང་ལུས་དགོ་མི་འདི་ཡང་ ས་གནས་གཞུང་གི་གནས་ཡུན་སྐོར་དང་ རྫོང་ཁག་ཚོགས་འདུ་ཚུ་རྩིས་བའི་ ས་གནས་གཞུང་གི་ཁག་འགན་ལྡན་པའི་དམངས་གཙོ་དང་འབྲེལ་བའི་གཙུག་སྡེ་ཁག་ཚུ་གིས་ ག་ནི་བ་གནད་གལ་ཆེ་བའི་ ཐུགས་འཆར་ཚུ་བཀོད་དེ་ཡོད་མི་ཚུ་ལུ་གཞིར་བཞག་ཐོག་ འབྲུག་གི་བཙག་འཐུ་ལྷན་ཚོགས་ཀྱིས་ ཨི་སི་བི་/བརྡ་འཕྲིན་-༢༠༡༦/༤༢༤༡ སྤྱི་ཚེས་༤-༠༦-༢༠༡༦ ཅན་མའི་ཐོག་ གནས་སྐབས་ཅིག་གི་རིང་ ཕར་འགྱང་འབད་དེ་ཡོད་པའི་སྐོར་ མི་མང་ལུ་དམིགས་བསལ་གྱི་བརྡ་འཕྲིན་ཅིག་སྤེལ་དགོཔ་བྱུང་ཡི།
འབྲུག་གི་བཙག་འཐུ་ལྷན་ཚོགས་ཀྱིས་ མངོན་མཐོ་ཁྲིམས་འདུན་གྱི་བཀའ་ཡིག་ནང་གི་ བཀའ་རྒྱ་དོན་ཚན་གསུམ་ལུ་ གུས་བཏུད་ཀྱི་སྒོ་ལས་ དང་ལེན་གྱི་ཕྱག་ཕྱིད་ཞུ་ནི་ཨིན་མི་ཚུ་ཡང་.
༡. ཁྲིམས་དོན་མཁས་མཆོག་ལྷན་ཚོགས་ཀྱིས་བསྐྱར་ཞིབ་ཐོག་ བཀོད་ཁྱབ་ལོགས་སུ་མ་གནང་ཚུན་ རྫོང་ཁག་༡༦ གི་རྫོང་ཁག་ཁྲོམ་སྡེ་བཙག་འཐུ་དང་ རྫོང་ཁག་༢༠ གི་ཡན་ལག་ཁྲོམ་སྡེའི་བཙག་འཐུ་འགོ་འདྲེན་འཐབ་ནི་ཚུ་ ཕར་བགྱངས་འབད་དེ་བཞག་ནི་ཨིན།
༢. ཐིམ་ཕུག་ཁྲོམ་སྡེ་ ཕུན་ཚོགས་གླིང་ཁྲོམ་སྡེ་ དགེ་ལེགས་ཕུག་ཁྲོམ་སྡེའི་བཙག་འཐུའི་སྐབས་ རྫོང་ཁག་ཚོགས་འདུའི་འཐུས་མི་གི་དོན་ལས་ བཙག་འཐུ་གྲུབ་ཡོད་པའི་མི་ངོམ་གསུམ་གྱི་གོ་གནས་འདི་ ཆ་མེད་གཏང་སྟེ་ དང་ལེན་གྱི་བརྡ་འཕྲིན་ཅིག་ མི་མང་ལུ་ལོགས་སུ་སྤེལ་ཏེ་ཡོད།
༣. འདས་པའི་ས་གནས་གཞུང་ཚུ་གི་འཚོགས་ཞུགས་དང་པ་ སྤྱི་ཚེས་༢༨.༧.༢༠༡༡ ལས་བཟུང་ སྤྱི་ཚེས་༢༨.༧.༢༠༡༦ ཚུན་ གནས་ཡུན་ལོ་ངོ་ ༥ ཚང་ཡོདཔ་ལས་བརྟེན་ རྒེད་འོག་༢༠༥ གི་རྒེད་འོག་ཚོགས་སྡེ་དང་ བསམ་གྲུབ་ལྗོངས་མཁར་རྫོང་ཁག་ཁྲོམ་སྡེའི་བཙག་འཐུ་ཚུ་ གང་མགྱོགས་འགོ་འདྲེན་འཐབ་ནི་དོན་ལུ་ ད་རེས་བཙག་འཐུའི་བརྡ་འཕྲིན་སྤེལཝ་ཨིན།
མི་མང་ཡོངས་ཀྱི་བརྡ་དོན་ལུ་ཞུ་ནི་འདི་ཡང་ འབྲུག་གི་བཙག་འཐུ་ལྷན་ཚོགས་ཀྱིས་ ས་གནས་གཞུང་གི་བཙག་འཐུ་ཐེངས་གཉིས་པ་༢༠༡༦ འགོ་འདྲེན་འཐབ་ནི་དོན་ལུ་ ཐབས་ལམ་གྲ་སྒྲིག་གི་ལཱ་ཚུ་ བཅུད་དོན་ཐོག་ལས་ཞུ་དོན་འདི་ཡང་.
བཙག་འཐུའི་སྐབས་ འབྲེལ་ཡོད་འདེམས་ཁོངས་ཚུ་ནང་ ཚོགས་རྒྱན་སྐྱུར་མི་ཚུ་ བཙག་འཐུའི་ཐོ་ཡིག་ནང་ལས་ འཛག་ལུས་མི་ཤོར་ནིའི་ཐབས་ལུ་ རྫོང་ཁག་བཙག་འཐུའི་ཡིག་ཚང་ཁག་ཚུ་གིས་ སྤྱི་འོག་ཚུ་ནང་རྐང་བཙུགས་འགྱོ་སྟེ་ ཚོགས་རྒྱན་སྐྱུར་མི་ཐོ་ཡིག་འདི་ལུ་ བདེན་དཔྱད་ལན་ཐེངས་གཉིས་ཀྱི་རིང་ལུ་ འགོ་འདྲེན་འཐབ་ཡོདཔ་མ་ཚད་ བཙག་འཐུའི་ཐོ་ཡིག་འདི་ལུ་ མི་མང་བརྟག་ཞིབ་དོན་ལས་ ཐོབ་བརྗོད་དང་འགག་ཆ་བཀོད་ཐབས་ལུ་ བཙག་འཐུའི་ཐོ་ཡིག་ཟིན་བྲིས་ཚུ་ མི་མང་ལུ་བཀྲམ་སྤེལ་འབད་ཡི།
ས་གནས་གཞུང་གི་བཙག་འཐུའི་གྲ་སྒྲིག་གི་དོན་ལུ་ རྫོང་ཁག་ དྲུང་ཁག་ དེ་ལས་ རྒེད་འོག་བདག་སྐྱོང་གི་ལས་བྱེདཔ་གོངམ་ཚུ་ལུ་ རང་སོའི་འབྲེལ་ཡོད་ཁྱབ་དབང་ནང་ལུ་ ཚོགས་རྒྱན་སྐྱུར་མི་ཚུ་ལུ་ གོ་བརྡའི་ཤེས་ཡོན་སྤེལ་ཐབས་ཀྱི་སྦྱོང་བརྡར་ལས་རིམ་ཚུ་ འགོ་འདྲེན་འཐབ་པའི་ཤུལ་ལུ་ འདི་ཚུ་གིས་ སྤྱི་འོག་གི་གནས་ཚད་ལུ་སོང་སྟེ་ མི་མང་གོ་བརྡའི་ཤེས་ཡོན་ལས་རིམ་ གོ་རིམ་གཉིས་ལུ་འགོ་འདྲེན་འཐབ་ཡོད་མི་འདི་ཡང་ གོ་རིམ་དང་པའི་སྐབས་ ས་གནས་གཞུང་གི་བཙག་འཐུའི་སྤྱིར་བཏང་གནད་དོན་ཚུ་གི་སྐོར་ལས་དང་ གོ་རིམ་གཉིས་པའི་སྐབས་ ས་གནས་གཞུང་གི་བཙག་འཐུའི་ དམིགས་བསལ་གྱི་གནད་དོན་ཚུ་གི་ཐོག་ལུ་ གོ་བརྡ་སྤེལ་ཡི།
ཁྱད་ཚད་ལྡན་པའི་འགྲེམ་ཐོག་ཚོགས་རྒྱན་སྐྱུར་མི་ཚུ་གི་དོན་ལས་ རང་སོའི་ལས་སྡེ་བརྒྱུད་དེ་ འགྲེམ་ཐོག་ཚོགས་རྒྱན་སྐྱུར་མིའི་ཐོ་བཀོད་འབད་དགོཔ་ལུ་ གོ་བརྡའི་ལམ་སྟོན་ཚུ་སྤེལ་ཏེ་ཡོདཔ་ལས་ བཙག་འཐུའི་བརྡ་འཕྲིན་ནང་བཀོད་དེ་ཡོད་པའི་ ལས་འཆར་ཚུ་དང་འཁྲིལ་ཏེ་ རང་སོའི་འབྲེལ་ཡོད་ངོས་ལེན་འགོ་དཔོན་ཚུ་ལུ་ འགྲེམ་ཐོག་རྒྱན་ཤོག་གི་ཞུ་བ་ཚུ་འབད་དེ་ འདི་གི་ལག་ལེན་ཚུ་ བཙག་འཐུའི་ཁྲིམས་ལུགས་དང་འཁྲིལ་ཏེ་ འཐབ་གནང་ཟེར་བའི་དྲན་གསོ་ཞུཝ་ཨིན།
ས་གནས་གཞུང་གི་བཙག་འཐུའི་ནང་ལུ་ དོ་འགྲན་འབད་ནི་དམིགས་གཏད་ཡོད་མི་འདེམས་ངོ་ཚུ་ལུ་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་ཀྱི་ལག་ཁྱེར་འདི་ མེད་ཐབས་མེདཔ་ཅིག་ཨིནམ་ལས་ ས་གནས་གཞུང་གི་བཙག་འཐུའི་དོན་ལུ་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་འདི་ ལན་ཐེངས་གསུམ་འགོ་འདྲེན་འཐབ་ཅི།
བཙག་འཐུའི་སྐབས་ བཙག་འཐུ་དང་འབྲེལ་བའི་རྩོད་རྙོགས་ཚུ་འབྱུང་བའི་སྐབས་ རྩོད་རྙོགས་སེལ་ཐབས་ཀྱི་བྱ་སྒོའི་རིམ་པ་ཚུ་དང་ ཐབས་ལམ་ཚུ་གི་ཐོག་ལུ་ དྲང་ཁྲིམས་ལྷན་སྡེ་ལས་ ཁྲིམས་ཀྱི་མཁས་མཆོག་ཚུ་ མགྲོན་བརྡ་འབད་དེ་ དམིགས་བསལ་གྱི་སྦྱོང་བརྡར་ཚུ་ཡང་ འགོ་འདྲེན་འཐབ་ཅི།
བཙག་འཐུ་འགོ་འདྲེན་འཐབ་པའི་སྐབས་ སྤྱི་གཡོགཔ་ཚུ་གིས་ ཞབས་ཏོག་དགོཔ་འདི་ ག་ནི་བ་ཁག་ཆེཝ་ལས་ འདི་གི་དོན་ལུ་ དགོས་མཁོ་དང་འཁྲིལ་ཏེ་ ངོས་ལེན་འགོ་དཔོན་དང་ རྒྱལ་ཡོངས་ལྟ་རྟོག་པའི་འགན་ཁུར་འབག་མི་ཚུ་ལུ་ སྦྱོང་བརྡར་ཚུ་གོ་རིམ་ཁག་༣ ལུ་དབྱེ་སྟེ་ བྱིན་ཡོདཔ་ལས་ འདི་ཚུ་གིས་ བཙག་འཐུའི་སྐབས་ ལྷན་ཚོགས་ཀྱི་བཀོད་ཁྱབ་འོག་ལུ་ འཐུས་ཤོར་མེད་པར་ ཕྱག་ཕྱིད་ཞུ་ཚུགས།
ས་གནས་གཞུང་གི་བཙག་འཐུའི་སྐབས་ གདམ་ངོ་བཏོན་ནིའི་བྱ་སྒོའི་རིམ་པ་ འཛོམས་འདུ་འདི་ བཙག་འཐུའི་བྱ་རིམ་ནང་ལུ་ ག་ནི་བ་ཁག་ཆེ་བའི་དུས་ཚོད་ཅིག་ཨིནམ་ལས་ ཚོགས་རྒྱན་སྐྱུར་མི་ཆ་མཉམ་གྱིས་རང་ བཅའ་མར་གཏོགས་ཚུགསཔ་འབད་དགོཔ་མ་ཚད་ མི་མང་སྤྱི་སྙོམ་འཛོམས་འདུའི་བསྐུལ་བསྒྲགས་ལས་རིམ་ཚུ་ནང་ཡང་ ག་དེ་དྲག་དྲ་བཅའ་མར་གཏོགས་ཏེ་ བཙག་འཐུའི་གྲུབ་འབྲས་འཐོན་ཚར་བའི་ཤུལ་ལུ་ བློ་འགྱོད་མེདཔ་སྦེ་ མཛད་གནང་དགོཔ་ལུ་ ཡང་བསྐྱར་ཐུགས་ཀྱི་དྲན་གསོ་ཕུལ་དོ།
སྤྱི་ཚོགས་གཉིས་པའི་ནང་ལས་ ཆ་འཇོགས་གྲུབ་པའི་རྫོང་ཁག་༡༦ གི་རྫོང་ཁག་ཁྲོམ་སྡེ་ཚོགས་སྡེ་ཚོགས་པའི་འདེམས་ཁོངས་བགོ་བཀྲམ་དང་ བཅད་མཚམས་ཀྱི་མིང་ འདི་ཚུའི་ས་ཁྲ་ དེ་ལས་ འབྲེལ་ཡོད་འདེམས་ཁོངས་དེ་ནང་གི་ ཚོགས་རྒྱན་སྐྱུར་མི་ཚུའི་མི་རློབས་དང་སྦྲགས་ ཁྲིམས་ལུགས་ཀྱི་དགོངས་དོན་ཚུ་དང་འཁྲིལ་ འབྲེལ་ཡོད་ཚོགས་རྒྱན་སྐྱུར་མི་ཚུ་ལས་ བསམ་འཆར་ལེན་ཐབས་ལུ་ བཅད་མཚམས་འཆར་གཞི་ཟིན་བྲིས་ མི་མང་ལུ་སྤེལ་ཏེ་ མི་མང་སྙན་གསན་ཚུ་ཡང་ འགོ་འདྲེན་འཐབ་པའི་ཤུལ་ལུ་ མཐའ་བཅད་ཀྱི་བཅད་མཚམས་བཀའ་རྒྱ་ཚུ་ཡང་ མི་མང་ལུ་སྤེལ་ཡི།
མཇུག་རང་ དུས་ཅིག་གི་ལོ་འདི་ རྒྱལ་ཁབ་ནང་ རྟེན་འབྲེལ་གསུམ་ལྡན་གྱི་གུས་བཏུད་ཞུ་འཕྲོ་ཡོད་པའི་ དུས་ཚོད་འདི་ཁར་ ས་གནས་གཞུང་གི་བཙག་འཐུ་ གོ་རིམ་གཉིས་པ་འདི་ དུས་ཆེན་འདི་གསུམ་གྱི་རྗེས་དྲན་ཞུ་ཐབས་ལུ་ འབྲུག་མི་ཡོངས་ཀྱིས་ ལྷག་བསམ་རྣམ་དག་དང་ དགའ་སྤྲོའི་གུས་བཏུད་རྩིས་བཀུར་ཞུ་དོན་ལུ་ ཆ་མཉམ་གྱིས་རང་ ས་གནས་གཞུང་གི་བཙག་འཐུའི་རིམ་པ་འདི་ནང་ བཅའ་མར་གཏོགས་གནང་ཟེར་ཞུ་ནི་དང་ ས་གནས་གཞུང་གི་བཙག་འཐུ་འདི་ ག་ནི་བ་མཐར་འཁྱོལ་ཅན་ལུ་གྲུབ་ཚུགས་པའི་རེ་སྨོན་དང་གཅིག་ཁར་ ས་གནས་གཞུང་གི་གཙུག་སྡེ་ཚུ་ འཕྲོ་མཐུད་གཞི་བཙུགས་འབད་དེ་ འབྲུག་རྒྱལ་ཁབ་ཀྱི་མི་སེར་ཡོངས་ལུ་ ཕན་ཐོགས་སྦོམ་འབྱུང་ཚུགས་པའི་ཡིད་ཆེས་ཧྲིལ་བུའི་གུས་བཏུད་ཞུ་གེ་ཟེར་ཞུ་ནི་ཨིན།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


c: text/html

text:
༉ སྤྱི་ལོ་༢༠༢༠ ལུ་ རྒྱལ་ཁབ་ནང་ རྒྱལ་སྤྱི་ལས་ ཡུ་ཨེསི་ཌོ་ལར་ས་ཡ་༡༥༩.༢༤ བསྐྱལ་མི་ལས་ སྤྱི་ལོ་༢༠༡༩ དང་ཕྱདཔ་ད་ བརྒྱ་ཆ་༡༢.༥༧ དེ་ཅིག་ ཡར་སེང་སོང་ཡོདཔ་སྦེ་ རྒྱལ་གཞུང་དངུལ་ལས་དབང་འཛིན་གྱིས་ སྙན་ཞུ་ནང་བཀོད་ནུག།
དབང་འཛིན་གྱིས་འབད་བ་ཅིན་ རྒྱལ་སྤྱི་ལས་ ཕྱི་དངུལ་ལྷོད་མི་ཚུ་ཡང་ བརྒྱ་ཆ་༨༠ དེ་ཅིག་ ཨཱསི་ཊེ་ལི་ཡ་དང་ ཡུ་ཨེསི་ལས་ བརྒྱ་ཆ་༡༠ དེ་ལས་ མི་ཌཱལ་ཨིསི་ལས་ བརྒྱ་ཆ་༢.༥ ཨིན་པས།
ནད་ཡམས་ཀོ་བིཌ་-༡༩ འི་སྐབས་ རྒྱལ་ཁབ་ཕྱི་ཁ་ལས་བསྐྱལ་མི་ཚུ་ལུ་ རྒྱབ་སྐྱོར་དང་ སྐྱེལ་འཐུས་སྤྲོད་ནིའི་དོན་ལུ་ དབང་འཛིན་གྱིས་ ཨཱསི་ཊེ་ལི་ཡའི་ དངུལ་ཁང་ནང་ ཨཱསི་ཊེ་ལི་ཡའི་ཌོ་ལར་གྱི་ རྩིས་ཁྲ་ཅིག་ཡང་ སྒོ་ཕྱེས་ཏེ་ཡོད་ཟེར་ སྙན་ཞུ་ནང་བཀོད་ནུག།
དེ་ཡང་ རྒྱལ་སྤྱི་ལས་ ཕྱི་དངུལ་བསྐྱལ་བའི་སྐབས་ གྱོང་རྒུད་མར་ཕབ་ཀྱི་ ལྷན་ཐབས་འབད་ནི་ལུ་དམིགས་ཏེ་ གཞི་བཙུགས་འབད་ཡོདཔ་ཨིན་པས།
དབང་འཛིན་དང་འཁྲིལཝ་ད་ ཀོ་བིཌ་-༡༩ ལུ་བརྟེན་ འབྲུག་མི་ཚུ་ལུ་ ཡོངས་འབྲེལ་ཐོག་ལས་ ཏི་རུ་སྤྲོད་ལེན་འབད་མི་ གྱངས་ཁ་ཡར་སེང་སོང་པའི་ཁར་ ཞབས་ཏོག་གི་དོན་ལུ་ ཐོ་བཀོད་འབད་མི་ཡང་ ཡར་སེང་སོང་ནུག།
ཡོངས་འབྲེལ་ཐོག་ལས་ དངུལ་སྤྲོད་ལེན་ ལག་ལེན་འཐབ་མི་ མང་སུ་ཐོན་ཡོདཔ་བཞིན་དུ་ དབང་འཛིན་གྱིས་ ཐབས་ལམ་ལེ་ཤ་ བཏོན་ཡོད་མི་ཚུ་ཡང་ མཁོ་སྤྲོད་དང་ མཁོ་མངགས་༢ ཆ་ར་ལུ་ ལྷན་ཐབས་བྱུང་སྟེ་ ཡོདཔ་ཨིན་པས།
རྒྱལ་གཞུང་དངུལ་ལས་དབང་འཛིན་གྱིས་ འགྲུལ་སྐྱོད་བཀག་དམ་ ཉིནམ་༡༤ འི་ནང་འཁོད་ལུ་ མི་ཚུ་གིས་ ཡོངས་འབྲེལ་ཐོག་ལས་ ཏི་རུ་སྤྲོད་ལེན་འབད་བའི་ སྙན་ཞུ་དང་འཁྲིལཝ་ད་ ཏི་རུ་སྤྲོད་ལེན་ཡོངས་བསྡོམས་ལས་ བརྒྱ་ཆ་༨༩.༩ དེ་ཅིག་ འགྲུལ་འཕྲིན་གྱི་རིམ་ལུགས་ ལག་ལེན་འཐབ་ཡོདཔ་ཨིན་པས།
དེ་གི་འོག་ལས་ར་ ཀིའུ་ཨར་གསང་རྟགས་ བརྒྱ་ཆ་༥.༡ དང་ བི་ཝ་ལེཊ་བརྒྱ་ཆ་༢.༢ དེ་ཅིག་ ལག་ལེན་འཐབ་ཡོདཔ་བཞིན་དུ་ འགྲུལ་སྐྱོད་བཀག་དམ་སྐབས་ འགྲུལ་འཕྲིན་ཝ་ལེཊ་གི་དོན་ལུ་ ཞབས་ཏོག་ལེན་མི་གསརཔ་༤,༡༩༩ དང་ ཨི-ཝ་ལེཊ་གི་དོན་ལུ་༣,༦༨༧ གྱིས་ ཐོ་བཀོད་འབད་ནུག།
དེ་འབདཝ་ལས་ ནང་འཁོད་དངུལ་སྤྲོད་ལེན་དེ་ དངུལ་ཀྲམ་ཐེར་འབུམ་༥.༠༧ ལུ་ ཡར་སེང་སོང་ཡོདཔ་ད་ ཏི་རུ་སྤྲོད་ལེན་ཡོངས་བསྡོམ་ལས་ བརྒྱ་ཆ་༡.༩ དེ་ དངུལ་བཏོན་འཕྲུལ་ཆས་ཐོག་ལུ་ འབད་ཡོད་མི་དེ་ཡང་ འགྲུལ་སྐྱོད་བཀག་དམ་དང་ ཀོ་བིཌ་-༡༩ ཐོབ་ཉེན་ཡོད་པའི་ ཚ་གྱང་ལུ་བརྟེན་ ཧེ་མ་དང་ཕྱདཔ་ད་ བརྒྱ་ཆ་༥༨ དེ་ཅིག་ མར་བབས་སོང་ཡོདཔ་ཨིན་པས།
དེ་བཟུམ་སྦེ་ འབྲུག་ལུ་ རུ་པི་ཐོག་ལུ་ རྒྱ་གར་གྱི་རུ་པི་༦༧,༨༠༠ དང་ རུ་པི་༡༣༩,༠༠༠ དེ་ཅིག་ རྒྱ་གར་ལུ་ བཏོན་ཡོད་པའི་ སྙན་ཞུ་འབད་ཡོདཔ་ད་ དབང་འཛིན་དང་འཁྲིལ་བ་ཅིན་ ཞབས་ཏོག་ལག་ལེན་འཐབ་མི་ཚུ་དང་ ཡོངས་འབྲེལ་ཐོག་ལས་ དྲི་བ་དྲིས་ལན་འབད་བའི་སྐབས་ མང་ཤོས་ཅིག་གིས་ ནད་ཡམས་ཀྱི་ཤུལ་ལས་ཡང་ ཞབས་ཏོག་དེ་ ལག་ལེན་འཐབ་ནི་སྦེ་ སླབ་དེས་ཟེར་ཨིན་པས།
དེ་མ་ཚད་ ཡོང་འབྲེལ་ཐོག་ལས་ ཏི་རུ་སྤྲོད་ལེན་འབད་བའི་སྐབས་ འཇམ་ཏོང་ཏོ་དང་ སྟབས་བདེ་ཏོག་ཏོ་ཡོདཔའི་ཁར་ དེ་ལས་ལྷག་པའི་ ཡོངས་འབྲེལ་གྱི་ དངུལ་སྤྲོད་ལེན་གྱི་ ཐབས་ཤེས་གཞན་ཚུ་ཡང་ བལྟ་དགོ་པའི་ བསམ་འཆར་ཚུ་ཡང་ བཀོད་ཡོདཔ་ཨིན་པས།
ད་ལས་ཕར་ རྒྱལ་གཞུང་དངུལ་ལས་དབང་འཛིན་དང་ དངུལ་འབྲེལ་ལས་ཁང་ཚུ་གིས་ མདུན་སྐྱོད་ལས་རིམ་དེ་ཡང་ ཐོན་སྐྱེད་གསར་གཏོད་དང་ གཞི་རྟེན་མཐུན་རྐྱེན་ལ་སོགས་པ་ཐོག་ལས་ ཡོངས་འབྲེལ་ཐོག་གི་ དངུལ་སྤྲོད་ལེན་འབད་ནི་ལུ་ གཙོ་རིམ་བཟུང་ནི་ཨིན་པའི་གནས་ཚུལ།
ཨོ་རྒྱན་རྡོ་རྗེ།

robotstxt: allowed

filter: keep


text:
ལས་སྡེའི་གཞི་བཀོད།
རྩོད་དཔོན་ཡོངས་ཁྱབ་ཡིག་ཚང་འདི་ རང་སྐྱོང་ཡིག་ཚང་ཅིག་ཨིནམ་དང་ ཡིག་ཚང་འདི་གིས་ གཞུང་གི་ཁྱབ་དབང་དང་ དབང་འཛིན་གྱི་ནང་འཁོད་ལས་བྱུང་བའི་འགན་ཁུར་ཚུ་དང་ གཞན་ཡང་ ཡིག་ཚང་འདི་ལུ་ སྤྲོད་དེ་ཡོད་པའི་ཁྲིམས་ཀྱི་གནད་དོན་ཚུ་ བསྟར་སྤྱོད་འབད་དགོཔ་ཨིན། རྩོད་དཔོན་ཡོངས་ཁྱབ་འདི་ འབྲུག་གི་རྩ་ཁྲིམས་ཆེན་མོའི་རྩ་ཚན་༢༩ ༼༢༽ པའི་དགོངས་དོན་ལྟར་ བློན་ཆེན་གྱི་གྲོས་འདེབས་ཐོག་ འབྲུག་རྒྱལ་པོ་མཆོག་གིས་ སྐུ་ཉིད་ཀྱི་ཕྱག་རྟགས་དང་ཕྱག་དམ་ཅན་གྱི་བཀའ་ཐམ་འོག་ལུ་ རྩོད་དཔོན་ཡོངས་ཁྱབ་སྦེ་ བསྐོ་བཞག་གནང་ཡོད་པའི་ ཁྱད་ལྡན་གྱི་ཁྲིམས་ཀྱི་མཁས་མཆོག་ཅིག་ཨིནམ་དང་ གནས་ཡུན་དེ་ཡང་ ལོ་ལྔའམ་ སྐྱེས་ལོ་༦༥ གཉིས་ ག་ཧ་མི་ཚུན་ཚོད་ཀྱི་བར་ན་ ཕྱག་ཕྱིད་ཞུ་དགོཔ་ཨིན། རྩོད་དཔོན་ཡོངས་ཁྱབ་འདི་ མཐོ་ཤོས་གནས་ཡུན་གཉིས་ཀྱི་ཚད་འཛིན་ཐོག་ ལོག་བསྐོ་བཞག་འབད་ཆོག
རྩོད་དཔོན་ཡོངས་ཁྱབ་འདི་ ཁྲིམས་དོན་འགོ་དཔོན་གཙོ་བོ་འབད་ནི་འདི་གིས་ གཞུང་གི་ཁྲིམས་དོན་གྲོས་དཔོན་དང་ཁྲིམས་དོན་གྱི་སྐུ་ཚབ་ཨིན། གཞུང་ལུ་ ཁྲིམས་ཀྱི་གནད་དོན་སྐོར་ སྟེགས་གསོ་དང་གྲོས་འབུལ་ཕུལ་ནི་ རྒྱལ་ཁབ་ཀྱི་རྩོད་གཞི་ནང་ ཉེས་བཤེར་དང་དགག་ལན་འབད་ནི་དང་ དྲང་ཁྲིམསཀྱི་རྗེས་སུ་བཟུང་སྟེ་ བྱ་སྒོ་གཞན་ཡང་འཐབ་དགོ རྩོད་དཔོན་ཡོངས་ཁྱབ་ཀྱིས་ ཁོའམ་མོ་རའི་འགན་ཁུར་སྒྲུབ་པའི་སྐབས་ འབྲུག་ནང་འཁོད་ཀྱི་ཁྲིམས་འདུན་ཡོངས་ཀྱི་འདུན་ས་ལུ་ བཅར་ནིའི་ཐོབ་དབང་ཡོདཔ་མ་ཚད་ ཕྱི་རྒྱལ་ཁབ་ཀྱི་ཁྲིམས་འདུན་ཡོངས་ཀྱི་འདུན་ས་ལུ་ཡང་ རྒྱལ་ཁབ་ཀྱི་ངོ་ཚབ་སྦེ་ བཅར་ནིའི་ཐོབ་དབང་ཡོད། རྩོད་དཔོན་ཡོངས་ཁྱབ་ལུ་ རྩོད་གཞི་གང་རུང་ཅིག་གི་བཤེར་གཏུགས་ འགོ་བཙུགས་ ཡང་ན་ ཕྱིར་བཏོན་ཚུ་ ཁྲིམས་དང་འཁྲིལ་ཏེ་འབད་ནིའི་དབང་ཚད་ཡོད། དེ་མ་ཚད་ ཁྲིམས་འདུན་ཡོངས་ཀྱི་འདུན་ས་ལུ་ བཅར་ནིའི་ཐོབ་དབང་ཡོདཔ་མ་ཚད་ ཁྲིམས་དོན་གྱི་འདྲི་བ་གང་རུང་ཅིག་གི་སྐོར་ལས་ སྤྱི་ཚོགས་ནང་ ངོ་བཅར་འབད་དེ་ བསམ་འཆར་ཚུ་བརྗོད་ནིའི་ཐོབ་དབང་ཡོད།
རྩོད་དཔོན་ཡོངས་ཁྱབ་ཡིག་ཚང་གི་བཅའ་ཁྲིམས་༢༠༡༥ ཅན་མའི་དོན་ཚན་༦༣ པའི་དགོངས་དོན་བཞིན་ རྩོད་དཔོན་ཡོངས་ཁྱབ་ཀྱི་འགན་འཁྲི་འདི་ འབྲུག་རྒྱལ་པོ་མཆོག་དང་ བློན་ཆེན་ལུ་ཡོད། དེ་འབདཝ་ལས་ རྩོད་དཔོན་ཡོངས་ཁྱབ་ཀྱིས་ འབྲུག་རྒྱལ་པོ་མཆོག་དང་ བློན་ཆེན་ལུ་ ཡིག་ཚང་གི་ལས་དོན་ཚུ་གི་སྐོར་ལས་ ལོ་བསྟར་སྙན་ཞུ་ཅིག་ ཕུལ་དགོ་པའི་འགན་དབང་ཡོད།
རྒྱལ་ཁབ་ རྒྱལཔོ་དང་ གཞུང་རྩ་བ་གསུམ་ལུ་ ཕྱག་ཕྱིད་ཞུ་ནིའི་དོན་ལུ་ ཁག་འགན་དམ་ཟབ་ཅན་ཅིག་ འགན་བཅོལ་འབད་ཡོད་མི་དེ་ཡང་ ཁྲིམས་ཀྱི་རིང་ལུགས་དང་ དྲང་ཁྲིམས་གོང་ལུ་བཀུར་ཡོདཔ་ ངེས་གཏན་བཟོ་ནིའི་དོན་ལུ་ཨིན། རྩོད་དཔོན་ཡོངས་ཁྱབ་ཡིག་ཚང་གི་བཅའ་ཁྲིམས་༢༠༡༥ ཅན་མའི་དོན་ཚན་༩༣ པའི་དགོངས་དོན་དང་འཁྲིལ་བ་ཅིན་ འབྲུག་རྒྱལ་པོ་མཆོག་གིས་ གཤམ་གསལ་གནད་དོན་ཐོག་ལུ་ བློན་ཆེན་གྱི་གྲོས་འདེབས་ཐོག་ རྩོད་དཔོན་ཡོངས་ཁྱབ་ ཕྱིར་དབྱུང་ ཡང་ན་ དགོངས་ཞུ་འབད་བཅུག་ནིའི་རྒྱུ་མཚན་ཚུ་ཡངཿ
༡༽ སྦུང་སྒུལ་ དྲན་ཤེས་ ཡང་ན་ གཞན་རིགས་ཀྱི་འཇོན་ཐངས་མེདཔ་ལས་ ཁོའམ་མོའི་འགན་ཁུར་ཚུ་ བསྒྲུབ་ཚུགས་པའི་ལྕོགས་གྲུབ་མེད་པ།
༢༽ རྩོད་དཔོན་ཡོངས་ཁྱབ་ཡིག་ཚང་གི་བཅའ་ཁྲིམས་ཀྱི་དོན་ཚན་གང་རུང་ཅིག་དང་འགལ་བ་ ཡང་ན་
༣༽ ཁྲིམས་གང་རུང་ཅིག་གི་འོག་ལུ་ ཁྲིམས་གཅོད་གྲུབ་པ།
རྩོད་དཔོན་ཡོངས་ཁྱབ་ཡིག་ཚང་གི་སྒྲིག་བཀོད།
རྩོད་དཔོན་ཡོངས་ཁྱབ་༣ པའི་གནས་ཡུན་སྐབས་ལུ་ ཡིག་ཚང་སྒྲིག་བཀོད་གཞི་སྒྱུར་འབདཝ་དང་འབྲེལ་ སྤྱི་ལོ་༢༠༡༦ སྤྱི་ཟླ་༦ པའི་སྤྱི་ཚེས་༢༨ ལུ་ རྒྱལ་གཞུང་ཞི་གཡོག་ལྷན་ཚོགས་ཀྱིས་ ཡིག་ཚང་འདི་ནང་ ཁྲིམས་དོན་ཞབས་ཏོག་ལས་ཁུངས་དང་ དྲང་ཁྲིམས་ལས་ཁུངས་གཉིས་ གཞི་བཙུགས་འབད་ནིའི་གནང་བ་གནང་ཡོདཔ་བཞིན་ དེ་གི་དོན་ལུ་ མདོ་ཆེན་གཉིས་ཀྱི་ས་སྟོང་སྒོ་ཕྱེ་མི་དེ་གིས་ རྩོད་དཔོན་ཡོངས་ཁྱབ་ཡིག་ཚང་དང་ གཞུང་གི་ལྷན་ཁག་དང་ལས་སྡེ་ཁག་ཚུ་ནང་ལུ་ འཛུལ་ཞུགས་འབད་མི་ ཁྲིམས་དོན་འགོ་དཔོན་ཚུ་གི་དོན་ལུ་ གཡོག་གི་མདུན་ལམ་གསརཔ་ཅིག་ འགོ་བཙུགས་ཏེ་ཡོདཔ་ཨིན།
ཡིག་ཚང་འདི་གི་ རྩ་ཁྲིམས་ཅན་གྱི་འགན་དབང་ཚུ་ ལས་ཁུངས་ཁག་གཉིས་བརྒྱུད་དེ་ བསྒྲུབ་ནི་ཨིནམ་དང་ དེ་ནང་ལུ་ སྡེ་ཚན་ཁག་གསུམ་ཡོད་མི་དེ་ཡང་ ཁྲིམས་དོན་ཞབས་ཏོག་སྡེ་ཚན་དང་ ཟིན་འགོད་དང་བསྐྱར་ཞིབ་སྡེ་ཚན་ དེ་ལས་ ཉེས་བཤེར་དང་རྩོད་བཤེར་སྡེ་ཚན་ཚུ་ཨིན། རྩོད་དཔོན་ཡོངས་ཁྱབ་ཡིག་ཚང་གི་བཅའ་ཁྲིམས་ཀྱི་དོན་ཚན་༧ པའི་དགོངས་དོན་བཞིན་ ཡིག་ཚང་འདི་ནང་ ལས་ཁུངས་དང་སྡེ་ཚན་ དེ་ལས་ སྡེ་ཕྲན་ཁ་སྐོང་ གཞི་བཙུགས་འབད་དགོཔ་འཐོན་པ་ཅིན་ རྩོད་དཔོན་ཡོངས་ཁྱབ་ཀྱིས་ རྒྱལ་གཞུང་ཞི་གཡོག་ལྷན་ཚོགས་དང་གྲོས་བསྟུན་ཐོག་ལུ་ གཞི་བཙུགས་འབད་ཆོགཔ་ཨིན། དོ་རུང་ ཡིག་ཚང་འདི་ནང་ ‘རྒྱལ་སྤྱི་ཁྲིམས་འབྲེལ་སྡེ་ཚན་’ ཟེར་མི་ སྡེ་ཚན་གསརཔ་ཅིག་གནང་བ་གྲུབ་ཡོདཔ་དང་ སྡེ་ཚན་འདི་གིས་ རྒྱལ་སྤྱིའི་ཁྲིམས་དང་མཐའ་འཁོར་ཁྲིམས་ཀྱི་གནད་དོན་ཚུ་གི་ཐོག་ལུ་ དམིགས་བསལ་དུ་གཙོ་བོར་བཏོན་ནི་ཨིན།
ད་ལྟོ་འབད་བ་ཅིན་ རྩོད་དཔོན་ཡོངས་ཁྱབ་ལུ་ ཁྲིམས་དོན་ཞབས་ཏོག་ལས་ཁུངས་ཀྱི་མདོ་ཆེན་གྱིས་གཙོས་པའི་ སྡེ་ཚན་གསུམ་གྱི་གཙོ་འཛིན་ཚུ་གིས་ རྒྱབ་སྐྱོར་འབད་དེ་ཡོད།
དྲང་ཁྲིམས་ལས་ཁུངས།
དྲང་ཁྲིམས་ལས་ཁུངས་ཀྱི་འོག་ལུ་ ཉེས་བཤེར་དང་རྩོད་བཤེར་སྡེ་ཚན་ རྒྱུ་དངོས་དང་འཁྲུན་ཆོད་བསྟར་སྤྱོད་སྡེ་ཕྲན་ དེ་ལས་ བརྡ་བརྒྱུད་དང་བརྡ་དོན་ཞབས་ཏོག་དང་ དཔེ་མཛོད་སྡེ་ཕྲན་ཚུ་ཡོདཔ་ཨིན།
ཉེས་བཤེར་དང་རྩོད་བཤེར་སྡེ་ཚན།
དྲང་ཁྲིམས་ལས་ཁུངས་འོག་ལུ་ཡོད་པའི་ ཉེས་བཤེར་དང་རྩོད་བཤེར་སྡེ་ཚན་ལུ་ རྒྱལ་ཁབ་ཀྱི་ངོ་ཚབ་སྦེ་ ཉེས་རྩོད་དང་ཞི་རྩོད་གཉིས་ རིམ་པ་བཞིན་ ཉེས་བཤེར་དང་རྩོད་བཤེར་འབད་ནིའི་འགན་དབང་སྤྲོད་དེ་ཡོད། དེ་གི་དབང་ཚད་ཡང་ འབྲུག་གི་རྩ་ཁྲིམས་ཆེན་མོའི་རྩ་ཚན་༢༩ པའི་དགོངས་དོན་དང་ རྩོད་དཔོན་ཡོངས་ཁྱབ་ཡིག་ཚང་གི་བཅའ་ཁྲིམས་དོན་ཚན་༡༠ པའི་དགོངས་དོན་དང་འཁྲིལ་ གནང་སྟེ་ཡོདཔ་ཨིན། རྩོད་དཔོན་མང་ཤོས་ཅིག་ར་ ཉེས་བཤེར་དང་རྩོད་བཤེར་སྡེ་ཚན་ནང་ཡོདཔ་དང་ དེ་ཡང་ རྩོད་དཔོན་༣༣ དང་ ཁག་འབག་རྩོད་དཔོན་༣ དེ་ལས་ རྩོད་དཔོན་ལས་རོགསཔ་༦ བཅས་ རྩོད་དཔོན་༤༢ ཡོདཔ་ཨིན། ཁོང་ག་ར་ལུ་ ཉེས་བཤེར་དང་རྩོད་བཤེར་གྱི་འགན་ཁུར་ཧྲིལ་བུམ་བཀལ་ཏེ་ཡོདཔ་ཨིན།
གོམས་འདྲིས་ལས་རིམ།
ཡིག་ཚང་གིས་ ཁྲིམས་ཀྱི་རིང་ལུགས་རྗེས་སུ་བཟུང་སྟེ་ ནུས་ཤུགས་ཅན་གྱི་ཁྲིམས་ལུགས་བཟོ་ཐབས་ལུ་ གོམས་འདྲིས་ལས་རིམ་ཚུ་ རྒྱ་ཆེ་དྲགས་སྦེ་བྱིནམ་ཨིན། གོམས་འདྲིས་ལས་རིམ་ཚུ་ཡང་ ཁྲིམས་ཀྱི་སློབ་ཕྲུག་ཚུ་དང་ ལཱ་གཡོག་གསརཔ་ནང་འཛུལ་མི་ཚུ་ ཤུལ་ལས་ ཁོང་རའི་དང་འདོད་བཞིན་ གདམ་འཐུ་འབད་ནི་ནང་ ཆ་རོགས་འབད་ཚུགས་པའི་ཐབས་ལུ་ དངོས་འབྲེལ་ཁྲིམས་ཀྱི་ཤེས་ཡོན་ཚུ་བྱིནམ་ཨིན། ཁྲིམས་ཀྱི་ཆོས་ཚན་དང་འཁྲིལ་ཏེ་ གོམས་འདྲིས་དུས་ཡུན་ཡང་ ཟླ་ངོ་༡ ལས་ ལོ་ངོ་༡ གི་བར་ན་ འགོརཝ་ཨིན། གོམས་གཡོགཔ་ཚུ་ ཉེས་འདོགས་པ་གོངམ་ཚུ་དང་རྩོད་དཔོན་ཚུ་གི་ལྟ་རྟོག་འོག་ལུ་ འགན་ཁུར་སྤྲོད་དེ་བཞགཔ་ཨིན། དེ་སྦེ་ ཡིག་ཚང་ནང་ གོམས་གཡོག་རྒྱུག་མི་ལས་བརྟེན་ ཁོང་གི་རྒྱུད་ལུ་ ཁྲིམས་ཀྱི་ཤེས་ཡོན་དང་ དངོས་འབྲེལ་ཉམས་མྱོང་ཚུད་དེ་ ཤུལ་ལས་ གཏན་གཡོག་ནང་འཛུལ་ཞུགས་འབད་ནིའི་དོན་ལུ་ གྲ་སྒྲིག་ལེགས་ཤོམ་སྦེ་བརྐྱབ་ཚུགས་པའི་ཁེ་ཕན་ཡོདཔ་ཨིན།
ཁྲིམས་དོན་ཞབས་ཏོག་ལས་ཁུངས།
ཁྲིམས་དོན་ཞབས་ཏོག་ལས་ཁུངས་ཀྱི་འགན་ཁུར་འདི་ རྩོད་དཔོན་ཡོངས་ཁྱབ་དང་ འབྲུག་གཞུང་ལུ་ ཁྲིམས་ཀྱི་གནད་དོན་གང་རུང་ཅིག་གི་ཐོག་ལུ་ གྲོས་འབུལ་ཕུལ་ནི་དང་ གཞུང་གི་ཆ་གནས་ཡོད་པའི་ཁྲིམས་ཚུ་ ཟིན་འགོད་དང་བསྐྱར་ཞིབ་འབད་ནི་ཚུ་ཨིན། དེ་གི་དབང་ཚད་ཡང་ འབྲུག་གི་རྩ་ཁྲིམས་ཆེན་མོའི་རྩ་ཚན་༢༩ པའི་དགོངས་དོན་དང་ རྩོད་དཔོན་ཡོངས་ཁྱབ་ཡིག་ཚང་གི་བཅའ་ཁྲིམས་དོན་ཚན་༡༠ པའི་དགོངས་དོན་དང་འཁྲིལ་གནང་སྟེ་ཡོདཔ་ཨིན། ལས་ཁུངས་འདི་ གོང་གསལ་འགན་དབང་དང་འཁྲིལ་ ཁྲིམས་དོན་ཞབས་ཏོག་སྡེ་ཚན་དང་ ཟིན་འགོད་དང་བསྐྱར་ཞིབ་སྡེ་ཚན་བཅས་ སྡེ་ཚན་གཉིས་ལུ་ཁག་དབྱེ་སྟེ་ཡོདཔ་ཨིན།
ཁྲིམས་དོན་ཞབས་ཏོག་སྡེ་ཚན།
ཁྲིམས་དོན་ཞབས་ཏོག་སྡེ་ཚན་གྱི་འགན་ཁུར་གཙོ་བོ་ར་ རྩོད་དཔོན་ཡོངས་ཁྱབ་འདི་ རྒྱལ་ཁབ་ཀྱི་ཁྲིམས་དོན་གྲོས་དཔོན་དང་ངོ་ཚབ་ཅིག་ཨིནམ་ལས་ ཁོའམ་མོ་རའི་ འགན་ཁུར་འབག་ནི་ནང་ རྒྱབ་སྐྱོར་ཕུལ་དགོཔ་ཨིན།
སྡེ་ཚན་འདི་གིས་ རྩོད་དཔོན་ཡོངས་ཁྱབ་ཡིག་ཚང་གི་བཅའ་ཁྲིམས་ཀྱི་ནང་གསལ་བཞིན་ གཞུང་གིས་དྲི་གཏུགས་འབད་མི་ ཁྲིམས་ཀྱི་གནད་དོན་དང་ གཞན་ཡང་ཁྲིམས་ཀྱི་རིགས་སུ་གཏོགས་པའི་གནད་དོན་ཐོག་ལུ་ ཁྲིམས་དོན་བསམ་འཆར་དང་ཞབས་ཏོག་ཚུ་བྱིན་ནི་ ཁྲིམས་ཀྱི་མཁས་ལྡན་ཚུ་ལུ་ ཁྲིམས་ཀྱི་ཤེས་ཡོན་བྱིན་ནི་ དེ་ལས་ ད་རེས་ནངས་པའི་ཁྲིམས་ཀྱི་ལེགས་སྒྱུར་ཐོག་ལུ་ སྤྱིར་བཏང་མི་མང་ཡོངས་ལུ་ ཁྲིམས་ཀྱི་གོ་བ་བརྡ་སྤྲོད་ལས་རིམ་ཚུ་ འགོ་འདྲེན་འཐབ་དགོ་པའི་འགན་ཁག་བཀལ་ཏེ་ཡོདཔ་ཨིན།
དེ་མ་ཚད་ ནམ་ར་འབད་རུང་ ཡིག་ཚང་འདི་ལུ་ བྱ་བའི་གནད་སྤྱོད་དང་ལམ་སྟོན་ལ་སོགས་པ་གང་རུང་ཅིག་ བཟོ་དགོ་པའི་འགན་ཁུར་སྤྲོད་པའི་སྐབས་ འབྲེལ་ཡོད་ཁྲིམས་འབྲེལ་གཙུག་སྡེ་ཚུ་དང་གཅིག་ཁར་ མཉམ་འབྲེལ་ཐོག་ལས་འབད་དགོཔ་ཨིན། འགན་ཁུར་དེ་ཚུ་ འཐུས་ཤོར་མེད་པར་འབག་ཚུགས་ནིའི་དོན་ལུ་ སྡེ་ཚན་འདི་ གྲོས་འབུལ་སྡེ་ཕྲན་དང་ ཁྱབ་སྤེལ་སྡེ་ཕྲན་བཅས་ སྡེ་ཕྲན་གཉིས་ལུ་ ཁག་དབྱེ་སྟེ་ཡོདཔ་ཨིན། དོ་རུང་ སྡེ་ཚན་འདི་གི་འོག་ལུ་ རྫོང་ཁ་ཁྱད་རྩལ་སྡེ་ཕྲན་ཅིག་ཡང་ཡོདཔ་ཨིན།
གྲོས་འབུལ་སྡེ་ཕྲན།
གྲོས་འབུལ་སྡེ་ཕྲན་གྱིས་ གཙོ་བོ་ར་ ནང་འཁོད་ཀྱི་ཁྲིམས་དང་རྒྱལ་སྤྱིའི་ཁྲིམས་གཉིས་དང་འབྲེལ་བ་འཐབ་ཨིན། ཁྲིམས་ཀྱི་དོན་ཚན་ཚུ་ཡང་ རྒྱལ་སྤྱིའི་ལྷན་འཛོམས་དང་ཆིངས་ཡིག་ལས་འགོ་བཟུང་ རྩ་ཁྲིམས་ཅན་གྱི་གཞུང་སྐྱོང་གི་གནད་དོན་ཚུ་དང་ ཁྲལ་འབབ་ བཅད་མཚམས་ བཙག་འཐུ་ གཏེ་པོ་སྤྲོད་ལེན་ གཞུང་གི་ཁག་འབག་ ཡོངས་འབྲེལ་ཉེན་སྲུང་ལ་སོགས་པ་ཚུ་བརྩིས་པའི་ཉེས་རྩོད་དང་ཞི་རྩོད་ཀྱི་བར་ན་ཚུདཔ་ཨིན།
ཁྱབ་སྤེལ་སྡེ་ཕྲན།
ཁྱབ་སྤེལ་སྡེ་ཕྲན་གྱིས་ ཁྲིམས་ཀྱི་མཁས་ལྡན་ཚུ་ལུ་ ཁྲིམས་ཀྱི་ཤེས་ཡོན་བྱིན་ནི་དང་ ད་རེས་ནངས་པའི་ཁྲིམས་ཀྱི་ལེགས་སྒྱུར་ཐོག་ལུ་ སྤྱིར་བཏང་མི་མང་ཡོངས་ལུ་ ཁྲིམས་ཀྱི་གོ་བརྡ་སྤེལ་ནི་ནང་ དམིགས་བསལ་དུ་གཙོ་བོར་བཏོནམ་ཨིན།
རྫོང་ཁ་ཁྱད་རྩལ་སྡེ་ཕྲན།
རྫོང་ཁ་ཁྱད་རྩལ་སྡེ་ཕྲན་ནང་ལུ་ ད་ལྟོ་འབད་བ་ཅིན་ སྐད་ཡིག་གོང་འཕེལ་འགོ་དཔོན་གོངམ་ཅིག་ཡོདཔ་དང་ དེ་གིས་ སྡེ་ཚན་གསུམ་ལུ་ དམིགས་བསལ་དུ་སྐད་སྒྱུར་གྱི་ལཱ་དང་ གཞན་ཡང་ཁྲིམས་ཁང་ཞུ་ཡིག་གི་རིགས་ཚུ་འབྲི་ནི་ནང་ རྒྱབ་སྐྱོར་བྱིནམ་ཨིན།
ཟིན་འགོད་དང་བསྐྱར་ཞིབ་སྡེ་ཚན།
ཟིན་འགོད་དང་བསྐྱར་ཞིབ་སྡེ་ཚན་འདི་ གཞུང་གི་ལས་སྡེ་ཁག་ཚུ་དང་གཅིག་ཁར་མཉམ་རུབ་འབད་དེ་ ཁྲིམས་བཟོའི་ཟིན་འགོད་དང་ དཔྱད་ཡིག་དང་བདག་སྐྱོང་གི་ཁྲིམས་བཟོ་བསྐྱར་ཞིབ་འབད་ནི་ནང་ལུ་ རྒྱབ་སྐྱོར་བྱིན་མི་སྡེ་ཚན་ཅིག་ཨིན། སྡེ་ཚན་འདི་ལུ་ ཁྲིམས་ཀྱི་འགན་ཁུར་མ་འདྲཝ་ འགན་བཅོལ་འབད་དེ་ཡོད་མི་ཚུ་ཡངཿ
- གཞུང་གི་ལས་སྡེ་གཞན་ཚུ་གིས་ ཟིན་འགོད་བཏབ་ཡོད་པའི་དཔྱད་ཡིག་དང་བདག་སྐྱོང་གི་ཁྲིམས་བཟོ་བསྐྱར་ཞིབ་འབད་ནི།
- གཞུང་གི་བཀའ་རྒྱ་དང་འཁྲིལ་ ཁྲིམས་བསྐྱར་ཞིབ་འབད་ནིའི་དོན་ལུ་ ཚོགས་ཆུང་ཅིག་གཞི་བཙུགས་འབད་ནི་དང།
- རྒྱལ་ཁབ་ནང་གི་ཁྲིམས་ག་ར་ བཅོལ་འཇོག་འབད་སའི་ས་སྒོ་ཅིག་སྦེ་ ལག་ལེན་འཐབ་ནི་ཚུ་ཨིན།
གཞན་ཡང་ སྡེ་ཚན་འདི་གིས་ ལྷན་ཁག་དང་གཞུང་གི་ལས་སྡེ་ཁག་ཚུ་ནང་ལས་ཕར་ ལཱ་འབད་མི་ ཁྲིམས་རྩོདཔ་ཚུ་ག་རའི་དོན་ལུ་ ཟིན་འགོད་དང་བསྐྱར་ཞིབ་སྦྱོང་བརྡར་ཚུ་བྱིན་དོ་ཡོདཔ་ཨིན།
བདག་སྐྱོང་ཞབས་ཏོག
རྩོད་དཔོན་ཡོངས་ཁྱབ་འོག་གི་བདག་སྐྱོང་གི་ཞབས་ཏོག་འདི་ཡང་ ཡིག་ཚང་གི་ཉིན་བསྟར་བྱ་རིམ་ཚུ་ འཐུས་ཤོར་མེད་པར་ སྒྲིང་སྒྲིང་སྦེ་བཞག་ནི་ལུ་ རྒྱབ་སྐྱོར་བྱིན་མི་ ཡན་ལག་ཡིག་ཚང་གཙོ་བོ་ཅིག་ཨིན། བདག་སྐྱོང་ཞབས་ཏོག་འདི་ཡང་ ཚེ་དབང་རིན་ཆེན་གྱིས་ འགོ་འཛིན་འབད་དེ་ཡོདཔ་དང་ དེ་ནང་ བདག་སྐྱོང་ དངུལ་རྩིས་ མི་སྟོབས་དང་ བརྡ་དོན་འཕྲུལ་རིག་སྡེ་ཕྲན་ཚུ་ཚུདཔ་ཨིན།


text:
༉ ཡེ་ཨེསི་ཨེ་གིས་ འབྲུག་ལུ་ ནད་ཡམས་ཀོ་བིཌ་-༡༩ འི་ སྨན་ཁབ་མོ་ཌར་ན་༥༠༠,༠༠༠ བསྐྱལ་བཏང་མི་དེ་ ད་རིས་ རྒྱལ་ཁབ་ནང་ ལྷོད་ནི་ཨིན་པས།
འབྲུག་ལུ་ སྨན་ཁབ་ཚུ་ བསྐྱལ་བཏང་མིའི་སྐོར་ལས་ སྤྱི་ཟླ་༧ པའི་ཚེས་༡༠ ལུ་ ཝའིཊ་ཧའུསི་གི་ བརྡ་དོན་དྲུང་ཆེན་ ཇེན་ས་ཀི་གིས་ བརྡ་བརྒྱུད་ཞལ་འཛོམས་ཅིག་ནང་ གསལ་བསྒྲགས་འབད་ཡོདཔ་ཨིན་པས།
སྨན་ཁབ་ཚུ་ བགོ་བཀྲམ་འབད་མི་དེ་ཡང་ གོང་འཕེལ་འགྱོ་མི་དང་ མ་གྱོ་མི་རྒྱལ་ཁབ་ཚུ་གི་བར་ན་ སྨན་ཁབ་ཚུ་ འདྲ་མཉམ་སྦེ་ མ་འཐོབ་པའི་ཚ་གྱང་ལུ་གཞི་བཞག་སྟེ་ ཡུ་ཨེསི་རྒྱབ་ཁབ་ནང་ ཐོན་སྐྱེད་འབད་མི་ སྨན་ཁབ་ས་ཡ་༨༠ འབད་མི་དེ་ རྒྱལ་ཁབ་ཚུ་ལུ་ བགོ་བཤའ་རྐྱབ་བྱིན་ནིའི་ ཁས་བླངས་འབད་མི་དང་ འཁྲིལ་ཏེ་ཨིན་པས།
སྨན་ཁབ་བསྐོར་ཐེངས་དང་པའི་ནང་ འབྲུག་མི་ཚུ་ལུ་ ཨེསི་ཊ་ཟེ་ནེ་ཀ་ བཙུགས་ཡོདཔ་ཨིན་རུང་ སྨན་ཁབ་ཕའི་ཟར་དང་ མོ་ཌར་ན་༢ ཐོབ་མི་ཚུ་ སྨན་ཁབ་ཐེངས་༢ པའི་ནང་ བཙུགས་ནི་ཨིན་པས།
འབྲུག་ལུ་ ཀོ་བེགསི་ཞབས་ཏོག་ལས་ ཕའི་ཟར་སྨན་ཁབ་༥,༨༥༠ སྤྱི་ཟླ་༥ པའི་ཚེས་༢༥ ལུ་ ཐོབ་ཡོདཔ་ད་ སྨན་ཁབ་ཐེངས་དང་པ་ བཙུགས་པའི་ལྷག་ལུས་ ཨེསི་ཊ་ཟེ་ནེ་ཀ་༦༠,༠༠༠ དེ་ཅིག་ ཡོདཔ་ཨིན་པས།
ད་རེས་ཁམས་ བློན་ཆེན་གྱིས་ གསལ་བཤད་འབད་མི་དང་འཁྲིལཝ་ད་ ཌེན་མཱག་གཞུང་གིས་ཡང་ འབྲུག་ལུ་ ཨེསི་ཊ་ཟེ་ནེ་ཀ་༢༥༠,༠༠༠ བྱིན་མི་དེ་བརྩིཝ་ད་ ད་ལྟོ་ཚུན་ ཨེསི་ཊ་ཟེ་ནེ་ཀ་ར་༥༥༠,༠༠༠ ཡོད་ཟེར་ཨིན་པས།
དེའི་གུ་ ད་རེས་ ཡུ་ཨེསི་གིས་ ཕའི་ཟར་༥༠༠,༠༠༠ བྱིན་མི་དང་འཁྲིལ་ འབྲུག་ལུ་ སྨན་ཁབ་ཐེངས་༢ པ་བཙུགས་ནི་ལུ་མ་ལང་པའི་ ཚ་གྱང་མེདཔ་ཨིན་པས།
དེ་བཟུམ་སྦེ་ ཕའི་ཟར་སྨན་ཁབ་དེ་ སྐྱེས་ལོ་༡༢ དང་ ཡན་ཆད་འབད་མི་ ཨ་ལོ་ཚུ་ལུ་ཡང་ བཙུགས་བཏུབ་ནི་ཨིནམ་ད་ ཨ་ལོ་ཚུ་ལུ་ སྨན་ཁབ་ཚུ་ སྨན་ཁབ་ཐེངས་༢ པ་ བཙུགས་པའི་སྐབས་ བཙུགས་ནི་ཨིན་པས།
དེ་བཟུམ་སྦེ་ མོ་ཌར་ན་སྨན་ཁབ་དེ་ཡང་ ཨ་ལོ་སྐྱེས་ལོ་༡༢ དང་ ཡན་ཆད་འབད་མི་ཚུ་ལུ་ བཙུགས་ནིའི་དོན་ལུ་ ཞིབ་འཚོལ་འབད་ཡོདཔ་བཞིན་དུ་ འོས་འབབ་ཡོདཔ་ མཐོང་ཡོདཔ་ལས་ ད་ལྟོ་ ཨེཕི་ཌི་ཨེ་ལས་སྡེ་ལས་ གནང་བ་འཐོབ་ནི་ལུ་ བསྒུག་ཏེ་ཡོདཔ་ཨིན་པས།
ཨིན་རུང་ ད་ལྟོ་ཚུན་ སྨན་ཁབ་ཐེངས་༢ པའི་སྐབས་ སྨན་ཁབ་ཀྱི་རིགས་ ག་དེ་བཙུགས་ནི་ཨིན་ན་ གྲོས་ཐག་མ་གཅད་པར་ ཡོདཔ་ཨིན་པས།
བློན་ཆེན་ཌོག་ཊཪ་ བློ་གྲོས་ཚེ་རིང་གིས་ འདས་པའི་དྲི་བ་དྲིས་ལན་ཅིག་གི་སྐབས་ སླབ་དོ་བཟུམ་འབད་བ་ཅིན་ ཧེ་མ་ སྨན་ཁབ་ཐེངས་དང་པ་དེ་ ཨེསི་ཊ་ཟེ་ནེ་ཀ་ བཙུགས་ཡོདཔ་བཞིན་དུ་ ཐེངས་༢ པའི་ནང་ཡང་ སྨན་ཁབ་དེ་ར་ བཙུགས་ནི་ལུ་ དཔའ་བཅམ་དོ་ཡོདཔ་ཨིན་རུང་ རྒྱལ་ཡོངས་སྨན་ཁབ་ཐབས་རིག་ ཁ་བཀོད་སྡེ་ཚན་གྱིས་ སྨན་ཁབ་ཐེངས་༢ པ་དེ་ གཞན་བཙུགས་རུང་ བཏུབ་སྦེ་ སླབ་ཡོདཔ་བཞིན་དུ་ མོ་ཌར་ན་དང་ ཕའི་ཟར་གྱི་གདམ་ཁ་ ཡོདཔ་ཨིན་པས།
ད་ལྟོ་ དར་ཁྱབ་ཐོག་ཡོད་པའི་ ཀོ་རོ་ན་བའེ་རཱསི་གི་རིགས་ ཌེལ་ཊ་དེ་ མགྱོགས་དྲགས་སྦེ་ ཁྱབ་སྤེལ་འགྱོ་དོ་ཡོདཔ་བཞིན་དུ་ མར་ཕབ་རྐྱབ་དགོ་པ་ཅིན་ རྒྱལ་ཁབ་ཀྱི་ མི་འབོར་ལས་ བརྒྱ་ཆ་༨༠ ལུ་ སྨན་ཁབ་བཙུགས་དགོཔ་ཨིན་པས།
ཝའིཊ་ཧའུསི་གི་ བརྡ་བརྒྱུད་དྲུང་ཆེན་དང་འཁྲིལཝ་ད་ ཡུ་ཨེསི་གིས་ ཨིན་ཌོ་ནེ་ཤི་ཡ་ལུ་ སྨན་ཁབ་ས་ཡ་༣ དང་ ནེ་པཱལ་ལུ་ ས་ཡ་༡.༥ བཏང་ཡོདཔ་ཨིན་པས།
སྨན་ཁབ་ཐེངས་༢ པ་དེ་ ཟླཝ་འདི་གི་ བར་མཚམས་ལུ་ བཙུགས་ནི་སྦེ་ གསོ་བ་བློན་པོ་ བདེ་ཆེན་དབང་མོ་གིས་ སླབ་ཡོད་པའི་གནས་ཚུལ།
ཉི་མ་དབང་འདུས།


text:
༉ ཨ་ལོ་དང་ ཨའི་གི་འཕྲོད་བསྟེན་གྲུབ་འབྲས་ ལེགས་ཤོམ་བཟོ་ནིའི་དོན་ལུ་ གནང་བ་གྲུབ་ཡོད་མི་ སྲིད་བྱུས་དང་འཁྲིལཝ་ད་ འོས་ཚད་ལྡན་པའི་ ཨའི་ཚུ་གིས་ གཟུགས་ཁར་ཨ་ལོ་ཆགས་པའི་ ཉིནམ་ལས་འགོ་བཙུགས་ ཨ་ལོ་སྐྱེས་ཏེ་ ལོ་༢ མ་ལང་ཚུན་ དངུལ་ཀྲམ་༣༩,༠༠༠ རེ་ འཐོབ་ནི་ཨིན་པས།
སྲིད་བྱུས་དེ་ བསྐྱར་ཞིབ་འབད་ནིའི་དོན་ལུ་ རྒྱལ་ཡོངས་དགའ་སྐྱིད་དཔལ་འཛོམས་ལྷན་ཚོགས་ལུ་ བཙུགས་པའི་ཤུལ་ལུ་ ན་ཧིང་ ལོ་མཇུག་ཁམས་ལུ་ གནང་བ་གྲུབ་ཡོདཔ་ཨིན་པས།
ཨ་ལོའི་ཨའི་ཚུ་གིས་ གནས་སྟངས་ཀྱི་ཁྱད་ཚད་ཚང་མི་དང་འཁྲིལ་ དངུལ་རྐྱང་ཚུ་ གསོ་བ་ལྷན་ཁག་གིས་སྦེ་ བགོ་བཀྲམ་འབད་ནི་ཨིན་པས།
ཁྱད་ཚད་ཚུ་ཡང་ ཨ་ལོ་མ་སྐྱེ་བའི་ཧེ་མར་ ཨ་ལོ་དང་ ཨའི་གི་འཕྲོད་བསྟེན་ཞབས་ཏོག་ ལན་ཐེངས་༨ དང་ སྐྱེས་ཚར་ཞིནམ་ལས་༤ དེ་ལས་ ཨ་ལོ་སྨན་ཁང་ནང་སྦེ་སྐྱེས་དགོཔ་ ཟླ་ངོ་༦ གི་རིང་ ཨ་ལོ་ལུ་ ལེགས་ཤོམ་སྦེ་ ཨོམ་བྱིན་དགོཔ་ད་ ཨ་ལོ་ཚུ་ དུས་ཚོད་ཁར་ སྨན་ཁབ་བཙུགས་ནི་ཚུ་ཨིན་པས།
གསོ་བའི་ལས་བྱེདཔ་ཚུ་གིས་ སླབ་མིའི་ནང་ གཟུགས་ཁར་ ཨ་ལོ་ཆགས་པའི་ ཉིནམ་དང་པ་ལས་འགོ་བཙུགས་ བདུན་ཕྲག་༡༢ ཀྱི་ནང་འཁོད་ལུ་ ཨའི་དེ་ གསོ་བའི་ཞབས་ཏོག་ལྟེ་བ་ནང་ ཐོ་བཀོད་འབད་དགོཔ་ད་ བདུན་ཕྲག་༡༢ མཇུག་བསྡུ་བའི་བསྒང་ལས་ དངུལ་སྤྲོད་ཐེངས་དང་པ་ དངུལ་ཀྲམ་༡,༠༠༠ འབད་མི་དེ་ སྤྲོད་ནི་ཨིན་པས།
གཟུགས་ཁར་ ཨ་ལོ་ཆགས་མི་ ཨམ་སྲུ་དེ་གིས་ སྨན་ཁང་ནང་ ཉུང་མཐའ་ལན་ཐེངས་༢༥ འོང་དགོ་ནི་དང་ དངུལ་ཀྲམ་དེ་ ལན་ཐེངས་༢༢༡ གི་ནང་འཁོད་ལུ་ སྤྲོད་ནི་ཨིན་པས།
འཐུས་དེ་ཡང་ ཨ་ལོ་མ་སྐྱེས་བའི་ཧེ་མར་ ལེན་དགོ་པའི་ གསོ་བའི་ཞབས་ཏོག་ལན་ཐེངས་༨ འབད་མིའི་སྐབས་ལུ་ དངུལ་ཀྲམ་༡,༠༠༠ རེ་སྤྲོད་ནི་དང་ ཨ་ལོ་སྐྱེས་ཏེ་ ཟླཝ་༦ མ་ལང་ཚུན་ དངུལ་ཀྲམ་༤,༠༠༠ རེ་སྦེ་ སྤྲོད་ནི་ཨིན་པས།
གསོ་བའི་ལས་བྱེདཔ་ཚུ་གིས་ སླབ་མིའི་ནང་ ཨ་ལོ་སྐྱེས་ཞིནམ་ལས་ འཐུས་མང་སུ་སྦེ་ སྤྲོད་དགོ་མི་དེ་ཡང་ གཙོ་བོ་ར་ ཨ་ལོ་ལུ་ དུས་ཚོད་འ་ནེམ་ཅིག་ནང་ གཅེས་སྐྱོང་ལེགས་ཤོམ་སྦེ་ དགོ་ནི་དེ་གིས་ ཨིན་ཟེར་ཨིན་པས།
དེ་ལས་ ཨ་ལོ་དེ་ ཟླ་ངོ་༦ ལང་པའི་ཤུལ་ལས་ ལོག་སྟེ་ར་ འཐུས་དེ་ དངུལ་ཀྲམ་༡,༠༠༠ རེ་ལུ་ མར་ཕབ་འབད་ནི་དང་ མ་གཞི་ འགོ་ཐོག་ལུ་ འཐུས་ཀྱི་དངུལ་བསྡོམས་དེ་ རྒྱལ་ཡོངས་ལས་མི་གི་ གླ་ཆའི་ཚད་གཞི་ལུ་ གཞི་བཞག་ཡོདཔ་ཨིན་རུང་ ཤུལ་ལས་ ལྷན་ཁག་གིས་ དངུལ་བསྡོམས་༢༢,༥༠༠ ལས་༣༩,༠༠༠ ལུ་ ཡར་སེང་འབད་ཡོདཔ་ཨིན་པས།
ཨིན་རུང་ ཨ་ལོའི་ཨའི་ ཟླཝ་༦ གི་རིང་ དངུལ་ཕོགས་དང་སྦྲགས་ཏེ་ ངལ་གསོ་འཐོབ་པ་ཅིན་ འཐུས་དེ་ མི་འཐོབ་ནི་ཨིནམ་ད་ དེ་མ་འཐོབ་མི་ཚུ་ལུ་ འོས་འབབ་དང་འཁྲིལ་ སྤྲོད་ནི་ཨིན་པས།
གསོ་བའི་ལས་བྱེདཔ་ཚུ་གིས་ སླབ་མིའི་ནང་ ད་ལྟོ་ཚུན་ ཨམ་སྲུ་ཚུ་ ཨ་ལོ་སྐྱེ་ནི་ཡོད་པའི་སྐབས་ཀྱི་ སེམས་ཁམས་ཀྱི་ འཕྲོད་བསྟེན་ཞབས་ཏོག་ཚུ་ ལག་ལེན་འཐབ་མི་ར་ མ་འཐོན་པས་ཟེར་ཨིན་པས།
དེ་བཟུམ་སྦེ་ སྤྱི་ལོ་༢༠༡༧ གྱི་ མི་རློབས་དང་ཁྱིམ་གྱི་གྲངས་རྩིས་ཀྱི་ སྙན་ཞུ་དང་འཁྲིལཝ་ད་ རྒྱལ་ཁབ་ནང་ ཨ་ལོ་སྐྱེས་མི་ཨའི་ཚུ་ལུ་ ཤི་རྐྱེན་བྱུང་བའི་ཚད་གཞི་དེ་ཡང་ ཨ་ལོ་༡༠༠,༠༠༠ རེ་ སྐྱེས་བའི་སྐབས་༨༩ རེ་ལུ་ ཤི་རྐྱེན་བྱུང་ཡོདཔ་ཨིན་པས།
དེ་བཟུམ་སྦེ་ སྤྱི་ལོ་༢༠༡༥ འི་ ཟས་བཅུད་ཞིབ་འཚོལ་སྙན་ཞུ་དང་འཁྲིལཝ་ད་ ཨ་ལོ་སྐྱེ་ནི་ཡོད་མི་ཨམ་སྲུ་ བརྒྱ་ཆ་༢༥.༩ གིས་མ་གཏོགས་ ཨ་ལོ་མ་སྐྱེ་བའི་ཧེ་མར་ གསོ་བའི་ཞབས་ཏོག་ ཐེངས་༨ ལེན་དགོ་མི་ཚུ་ ཚངམ་མ་ལེནམ་སྦེ་ མཐོང་ཡོདཔ་ཨིན་པས།
དེ་མ་ཚད་ ཨ་ལོ་སྐྱེ་ནི་ཡོད་མི་ཨམ་སྲུ་ ཕྱེད་ཀ་ཅིག་གིས་མ་གཏོགས་ སྨན་ཁང་ནང་ ཐོ་བཀོད་འབད་བར་ མ་འོངམ་བཞིན་དུ་ མཁོ་ཆེ་བའི་ གསོ་བའི་ཞབས་ཏོག་ཚུ་ ལེན་མ་ཚུགས་པར་ ལུས་ཡོདཔ་ཨིན་པས།
ཨིན་རུང་ མ་དངུལ་གྱི་ དཀའ་ངལ་ཡོད་མི་དང་འཁྲིལ་ འཐུས་སྤྲོད་ནི་དེ་ ནམ་ལས་འགོ་བཙུགས་ནི་ཨིན་ན་ གཏན་འཁེལ་མེདཔ་ཨིན་པས།
འདས་པའི་དྲི་བཀོད་ལས་རིམ་ཅིག་ནང་ གསོ་བའི་བློན་པོ་ བདེ་ཆེན་དབང་མོ་གིས་ ནད་ཡམས་ཀོ་བིཌ་-༡༩ དང་ རྒྱལ་ཁབ་ཀྱི་ དཔལ་འབྱོར་གནས་སྟངས་ལུ་བརྟེན་ ལས་རིམ་དེ་ མགྱོགས་པ་འགོ་བཙུགས་མ་ཚུགས་ཟེར་ཨིནམ་ད་ ཨིན་རུང་ སྲིད་བྱུས་དེ་ གནང་བ་གྲུབ་མི་དང་འཁྲིལ་ ལས་རིམ་དེ་ཡང་ དུས་ཅི་ལས་ འགོ་འདྲེན་འཐབ་ཚུགས་པའི་ རེ་བ་ཡོད་ཟེར་ ཨིན་པའི་གནས་ཚུལ།
སྐད་སྒྱུར་ ཉི་མ་དབང་འདུས།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ལུ་ཞུ་དོན་དེ་ཡང་ ལྷན་ཚོགས་ལས་ སྤྱི་ཚེས་ ༠༢-༠༨-༢༠༢༡ ལུ་སྤེལ་ཡོད་པའི་བརྡ་འཕྲིན་ཨང་ ཨི་སི་བི་/བརྡ་འཕྲིན-༠༡-༢༠༢༡/༤༨༡༣ ཅན་མ་དང་འཁྲིལཝ་ད་ སྤྱི་ལོ་༢༠༢༡ ས་གནས་གཞུང་གི་བཙག་འཐུ་ཐེངས་གསུམ་པའི་དོན་ལུ་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་ཆོས་རྒྱུགས་ཀྱི་དོན་ལས་ ཐོ་བཀོད་འབད་ནིའི་ཚེས་གྲངས་མཇུག་འདི་ སྤྱི་ཚེས་ ༡༥-༠༩-༢༠༢༡ ལུ་ཨིན་རུང་ ད་ཚུན་ ཆོས་རྒྱུགས་ཀྱི་དོན་ལུ་ ཐོ་བཀོད་འབད་མི་ཨམ་སྲུའི་གྱངས་ཁ་ ཉུང་སུ་ཅིག་ལས་མེདཔ་ལས་ ཨམ་སྲུ་ཚུ་གི་ཕོ་མོ་འདྲ་མཉམ་སྦེ་ བཙག་འཐུའི་རིང་ལུགས་ནང་ བཅའ་མར་གཏོགས་ནིའི་དོན་ལུ་ ཐོ་བཀོད་འབད་ནིའི་ཚེས་གྲངས་མཇུག་འདི་ སྤྱི་ཚེས་ ༢༠-༠༩-༢༠༢༡ ལུ་ ཕར་འཕུལ་འབད་དེ་ཡོདཔ་ཨིན། དེ་འབདཝ་ལས་ དང་འདོད་ཅན་གྱི་ཕོ་མོ་ ཐོ་བཀོད་གྲུབ་པའི་ཚོགས་རྒྱན་སྐྱུར་མི་ཚུ་གིས་ ཆོས་རྒྱུགས་ཀྱི་དོན་ལུ་ ག་དེ་མགྱོགས་མགྱོགས་ ཐོ་བཀོད་མཛད་གནང་དགོ་པའི་དྲན་སྐུལ་ལུ།
རང་ལུགས་གནམ་ལོ་ལྕགས་མོ་གླང་ལོ་ ཟླ་༨ པའི་ཚེས་ ༤ ལུའམ་ སྤྱི་ཚེས་ ༡༠-༠༩-༢༠༢༡ ལུ་སྤེལ།


text:
རྩོད་དཔོན་ཡོངས་ཁྱབ་ཡིག་ཚང་གིས་ བཀྲིས་སྒང་རྫོང་ཁག་བདག་སྐྱོང་ཡིག་ཚང་ལུ་ མེ་རག་གཞི་རྟེན་གསོ་བའི་སྨན་ཁང་དང་ བི་དུང་དང་དུང་རྩེ་སློབ་གྲྭའི་ ཨ་ལོའི་ཉལ་ཁང་རྐྱབ་མ་ཚར་བར་ཡོད་མི་ཚུ་ མཇུག་བསྡུ་དགོཔ་སྦེ་སླབ་ཡོདཔ་ཨིན། གོང་གི་བཟོ་བསྐྲུན་གྱི་ལཱ་མཚམས་འཇོག་འབད་དགོ་པའི་གནད་དོན་དེ་ཡང་ བཟང་མཆོང་བཟོ་བསྐྲུན་དང་བདེ་ཆེན་བཟོ་བསྐྲུན་གྱི་ཁག་འབགཔ་གཉིས་ཀྱིས་ རྫོང་ཁག་བཟོ་རིག་འགོ་དཔོན་དང་ཁ་མཐུད་དེ་ ཁྲིམས་འགལ་དང་གཡོ་ཟོལ་གྱི་བྱ་ངན་འཐབ་སྟེ་ ལས་འགུལ་འདི་ དུས་ཚོད་ཁར་མཇུག་བསྡུ་མ་ཚུགས་པའི་སྐོར་ལས་བདའ་ཟུན་པའི་ཤུལ་ རྩོད་གཞི་འདི་ ཞིབ་དཔྱད་ཀྱི་དོན་ལུ་ ངན་ལྷད་བཀག་སྡོམ་ལྷན་ཚོགས་ནང་བཏང་ཡོད་མི་ལས་བརྟེན་ཨིན་པས། དེ་བཞིན་ ངན་ལྷད་བཀག་སྡོམ་ལྷན་ཚོགས་ཀྱིས་ རྩོད་གཞི་འདི་ བསྐྱར་ཞིབ་དང་ཉེས་བཤེར་གྱི་དོན་ལུ་ རྩོད་དཔོན་ཡོངས་ཁྱབ་ཡིག་ཚང་ལུ་བཏང་ཡོདཔ་ཨིན།
རྩོད་དཔོན་ཡོངས་ཁྱབ་ཡིག་ཚང་གིས་ རྩོད་གཞི་འདི་ བསྐྱར་ཞིབ་འབད་བའི་སྐབས་ལུ་ ཁག་འབགཔ་གིས་ ལས་འགུལ་འདི་ དུས་ཚོད་ཁར་ མཇུག་བསྡུ་མ་ཚུགས་པའི་ཤུལ་ལུ་ རྫོང་ཁག་བདག་སྐྱོང་ཡིག་ཚང་གིས་ ཁག་འབག་དགོངས་ཕོག་བཏང་ཡོདཔ་སྦེ་ཤེས་རྟོགས་བྱུང་ནུག དོ་རུང་ ཡིག་ཚང་གིས་ ཁག་འབགཔ་གིས་ ལཱ་དུས་ཚོད་ཁར་མཇུག་མ་བསྡུ་མི་དང་ རྩོད་ཟླ་འདི་ ཉེས་བཤེར་འབད་དགོ་མི་ལུ་བརྟེན་ བཟོ་བསྐྲུན་གྱི་ལཱ་འདི་ ནེ་ཚུན་ཚོད་ ཡུན་རིངམོ་སྦེ་ མཚམས་འཇོག་འབད་བཞག་དགོཔ་ཅིག་མེདཔ་སྦེ་ ཤེས་རྟོགས་བྱུང་ཡོདཔ་ཨིན། དེ་ཡང་ ག་ཅི་འབད་ཟེར་བ་ཅིན་ བཟོ་བསྐྲུན་གྱི་ལཱ་བཀག་བརྐྱབས་བཞག་མི་འདི་ ལོག་འགོ་བཙུགས་ཚུགས་ཀྱི་བར་ན་ ཡུན་འགྱངས་ལུས་མི་དེ་གིས་ ཟད་འགྲོ་ཐེབས་གནས་ནི་དང་ གཞུང་ལུ་ལོག་ཐོབ་མ་ཚུགས་པའི་གྱོང་རྒུད་སྦོམ་ཕོག་པ་མ་ཚད་ ཧེ་མ་ལས་ ཕྱིས་སོང་པའི་ལས་འགུལ་ལས་བརྟེན་ སློབ་གྲྭདང་མི་སྡེ་ལུ་གནོད་པའི་དཀའ་ངལ་ཚུ་ ངེས་པར་དུ་འབྱུང་ནི་ཨིན་པས། དེ་ཡང་ སྤྱི་ལོ་༢༠༡༨ སྤྱི་ཟླ་༡༠ པའི་སྤྱི་ཚེས་༢༢ ལུ་ ངན་ལྷད་བཀག་སྡོམ་ལྷན་ཚོགས་ཀྱི་ ཞིབ་དཔྱད་འགོ་བཙུགས་པའི་ཉིནམ་ལས་ཚུར་དང་ ཉེས་བཤེར་གྱི་དོན་ལུ་ རྩོད་དཔོན་ཡོངས་ཁྱབ་ཡིག་ཚང་ནང་ འབྲེལ་གཏུགས་འབད་བའི་དུས་ཚོད་ དེ་ལས་ རྩོད་དཔོན་ཡིག་ཚང་ཧོངས་ལས་ བསྐྱར་ཞིབ་ ༼སྤྱི་ལོ་༢༠༡༩ སྤྱི་ཟླ་༡༠ པའི་སྤྱི་ཚེས་༡༤ ལུ༽ འབད་ཚར་བའི་ཉིན་མ་ཚུན་ བཟོ་བསྐྲུན་གྱི་ལཱ་བསྣར་འགྱངས་འབད་དེ་ ལོ་ངོ་༢ ལྷག་ཙམ་འགྱོ་ཡོདཔ་སྦེ་ ཤེས་རྟོགས་བྱུང་ཡོདཔ་ཨིན།
རྩོད་དཔོན་ཡོངས་ཁྱབ་ཡིག་ཚང་གིས་ ཞིབ་དཔྱད་དང་ཉེས་བཤེར་ དེ་ལས་ ཁྲིམས་ཀྱི་འདུན་སར་རྩོད་བཤེར་འབད་མི་ལས་བརྟེན་ རྩོད་གཞི་ལམ་ལུགས་ལུ་སྐྱོན་ཞུགས་ཀྱི་དཀའ་ངལ་སེལ་ཐབས་དང་ གཞུང་གི་བཟོ་བསྐྲུན་དང་འབྲེལ་བའི་རྩོད་གཞི་ཚུ་ རྒྱལ་ཡོངས་དང་མི་དམངས་ཀྱི་ཁེ་ཕན་ལུ་དམིགས་ཏེ་ ད་ལས་ཕར་ ཡིག་ཚང་འདི་ལུ་ འབྲེལ་གཏུགས་འབད་མི་རྩོད་གཞི་ཚུ་ གཤམ་འཁོད་ལྟར་ སྔོན་འགོག་འབད་ནི་ཨིན་མི་དེ་ཡངཿ
- ༡༽ རྩོད་དཔོན་ཡོངས་ཁྱབ་ཡིག་ཚང་གིས་ རྩོད་གཞི་གང་རུང་ཅིག་གི་ཐོག་ལུ་ ཞིབ་དཔྱད་མཇུག་བསྡུ་བ་དང་ གཞུང་གི་བཟོ་བསྐྲུན་དང་འབྲེལ་བའི་རྩོད་གཞི་གང་རུང་ཅིག་འབྲེལ་གཏུགས་འབད་ཡོད་ན་ ད་ལས་ཕར་ འབྲེལ་ཡོད་ལས་སྡེ་ཚུ་གིས་ ཆ་འཇོག་གྲུབ་པའི་དགོངས་ཕོག་བཀའ་རྒྱ་ཚུ་ བརྩི་འཇོག་དང་བསྐྱར་ཞིབ་འབད་ནི་ཨིནམ་དང་ ཁྲིམས་ཀྱི་འདུན་སར་ རྩོད་བཤེར་འབད་ནི་འགོ་མ་བཙུགས་པའི་ཧེ་མ་ལས་ སྔོན་འགོག་དང་ལྷོད་ཡངས་ཀྱི་ཐབས་ལམ་ཚུ་བསྒྲིག་ནི་ཨིན།
- ༢༽ རྩོད་གཞི་ཡོད་ཚད་ཅིགཔོ་ ཁྲིམས་ཀྱི་རིམ་གྱིས་པ་དང་འཁྲིལ་དགོ་པའི་ཁར་ དཔྱད་ཞིབ་མཐིལ་ཕྱིན་འབད་དགོཔ་དང་ ཉེས་བཤེར་གྱི་དོན་ལུ་ འབྲེལ་གཏུགས་འབད་མི་རྩོད་གཞི་ཚུ་ སྐབས་བབ་བཀག་སྡོམ་ ཡང་ན་ དགོངས་ཕོག་བཀའ་རྒྱ་གང་རུང་ཅིག་གནང་ཡོད་མི་ཚུ་ མེདཔ་སྦེ་བཟོ་དགོ་པའི་གྲོས་ཐག་བཅད་ཅི། དེ་ཡང་ གཞུང་གི་རྩོད་བཤེར་ལས་བརྟེན་ བཅོ་ཐབས་མེད་པའི་གནོད་པ་ ཡང་ན་ དངུལ་འབྲེལ་གྱི་བྱེམ་ཕོག་ནི་ཚུ་ མར་ཕབ་བརྐྱབ་ཚུགས་པའི་ཐབས་ལུ་དམིགས་ཏེ་གྲོས་ཆོད་གྲུབ་ཡོདཔ་ཨིན།
- ༣༽ རྩོད་དཔོན་ཡོངས་ཁྱབ་ཡིག་ཚང་ལུ་ འབྲེལ་གཏུགས་འབད་ཡོད་པའི་བཟོ་བསྐྲུན་དང་འབྲེལ་བའི་རྩོད་གཞི་གང་རུང་ཅིག་གི་ཐོག་ལུ་ ཡིག་ཚང་གིས་ འདི་འཕྲོ་ལས་ ཁག་འབག་གི་ལཱ་དགོངས་ཕོག་བཏང་ཡོད་མེད་ ཡང་ན་ རྒྱུ་དངོས་བཀག་འཛིན་འབད་ཡོད་མེད་ཀྱི་བརྟག་དཔྱད་འབད་ཞིནམ་ལས་ དེ་དང་འཁྲིལ་ཏེ་ འབྲེལ་ཡོད་ལས་སྡེ་ཚུ་ལུ་ རྩོད་བཤེར་རུང་བར་འཆར་བ་ཅིན་ ཁག་འབག་མཇུག་མ་བསྡུ་བར་ལུས་མི་ཚུ་ ལོག་འགོ་བཙུགས་དགོཔ་དང་ ཡང་ན་ བཀག་འཛིན་འབད་ཡོད་པའི་རྒྱུ་དངོས་ཚུ་ བཀག་འཛིན་མ་འབད་བར་བཞག་དགོ་པའི་བཀའ་སློབ་གནང་ནི་ཨིན།
- ༤༽ གཞན་ཡང་ རྩོད་དཔོན་ཡོངས་ཁྱབ་ཡིག་ཚང་གིས་ མཉམ་རུབ་ཀྱི་འབད་བརྩོན་ ཡང་ན་ ཡིག་ཐོག་ཀྱི་ཞུ་བ་བརྒྱུད་དེ་ གཞུང་གི་འབྲེལ་ཡོད་ལས་སྡེ་ཚུ་ལུ་ མཁོ་གལ་ཆེ་བའི་བར་འཛུལ་འབད་དགོ་པའི་ཞུ་སྐུལ་འབད་དགོ་མི་དེ་ཡང་ ཉེས་བཤེར་དང་ཁྲིམས་སྡེའི་དབྱེ་བཤེར་ལས་བརྟེན་ གཞུང་གི་ལས་འགུལ་ཚུ་འགོ་བཙུགས་ནི་ནང་ ཡུན་འགྱངས་མ་ལུས་ནིའི་ཐབས་ལུ་ཨིན། དེ་ཡང་ ཉེས་ཁྲིམས་གང་རུང་སྨིན་པ་ ཡང་ན་ ཁྲིམས་སྡེའི་དབྱེ་བཤེར་འཁྲུན་ཆོད་ལུ་ ཚུལ་མཐུན་བརྩི་འཇོག་འབད་བའི་ཤུལ་ འགོ་བཙུགས་ནི་ཨིན།
- ༥༽དཔེར་ན་ བཀྲིས་སྒང་གི་རྩོད་གཞི་བཟུམ་སྦེ་ ཁྲིམས་མཐུན་ཐོག་ལུ་ ཁག་འབག་གི་ལཱ་ དགོངས་ཕོག་གཏངམ་བཞིན་ ཉེས་འཛུགས་ཅན་གྱི་ཉེས་བཤེར་འབད་ནི་དང་ ཉེས་ཅན་གྱི་རྩོད་བཤེར་ཡུན་འགྱངས་ལས་བརྟེན་ བདག་སྐྱོང་གི་ཕྱག་ལཱ་གནང་ནི་ནང་ལུ་ བར་ཆད་བརྐྱབ་ནི་མེན་པར་ ཁྲིམས་མཐུན་ཐོག་ལས་ ལོག་རིན་བསྡུར་འབད་ནི་ ཡང་ན་ ཁག་འབག་གི་ལཱ་འདི་ འཕྲོ་མཐུད་དེ་འབད་ཚུགསཔ་འབད་དགོ
- ༦༽ རྫོང་ཁག་དབང་འཛིན་གྱིས་ ཁག་འབག་གི་ལཱ་འདི་ ཁྲིམས་མཐུན་ཐོག་ལུ་ དགོངས་ཕོག་བཏང་ཡོད་རུང་ ལོག་སྟེ་རིན་བསྡུར་འབད་ནི་ ཡང་ན་ ལཱ་འདི་འཕྲོ་མཐུད་དེ་འབད་ནི་ཚུ་ བསྣར་མ་བཞག་པར་འབད་ཚུགསཔ་ཨིནམ་སྦེ་ ང་བཅས་ཡིག་ཚང་གིས་ ཤེས་རྟོགས་བྱུང་ཡི། ཨིན་རུང་ ང་བཅས་ཡིག་ཚང་གིས་ རྩོད་གཞི་འདི་ ངན་ལྷད་བཀག་སྡོམ་ལྷན་ཚོགས་ཀྱི་ཞིབ་དཔྱད་འོག་དང་ ཉེས་བཤེར་འབད་ནིའི་དོན་ལུ་ རྩོད་དཔོན་ཡིག་ཚང་ནང་འབྲེལ་གཏུགས་འབད་བའི་གནད་ལས་བརྟེན་ རྫོང་ཁག་དབང་འཛིན་གྱིས་ ཁག་འབག་གི་ལཱ་འདི་ འཕྲོ་མཐུད་མ་འབད་བར་མཚམས་འཇོག་འབད་བཞག་ཡོདཔ་སྦེ་ཞིབ་རྟོག་བྱུང་ཡི།
- ༧༽ རྩོད་དཔོན་ཡིག་ཚང་གིས་ ངན་ལྷད་བཀག་སྡོམ་ལྷན་ཚོགས་ཀྱི་ཞིབ་དཔྱད་ཚུ་ བསྐྱར་ཞིབ་འབད་བལྟཝ་ད་ ཁག་འབགཔ་དེ་ལུ་ ཉེས་འཛུགས་བཀལ་མི་དང་བསྟུན་པའི་ཉེས་བཤེར་འབད་དགོཔ་ཡོདཔ་ལས་བརྟེན་ ཁག་འབག་གི་ལཱ་མཇུག་མ་བསྡུ་བར་ཡོད་མི་ཚུ་ ལོག་འབད་ནིའི་དོན་ལུ་ ཁྲིམས་མཐུན་གཞི་གནས་མེད་པ་ ཡང་ན་ བདེན་ཁུངས་མེདཔ་སྦེ་ཞིབ་རྟོག་བྱུང་ཡི།
- ༨༽ ཁག་འབག་གི་ལཱ་དགོངས་ཕོག་བཏང་ཡོད་མི་དང་ དེ་ལས་བརྟེན་ ལས་འགུལ་དུས་ཚོད་ཁར་ མཇུག་མ་བསྡུ་བར་ལུས་མི་དེ་གིས་ འབྲུག་གཞུང་ལུ་ དངུལ་གྱི་བྱེམ་སྦོམ་སྦེ་ཕོག་དོ་ཡོདཔ་ཨིན། དེ་ཡང་ ལས་འགུལ་མཇུག་མ་བསྡུ་བར་ བསྣར་འགྱངས་འབད་མི་དེ་གིས་ ཉིནམ་གཅིག་ལས་ཉིནམ་གཅིག་ བཟོ་བསྐྲུན་དང་འབྲེལ་བའི་ཅ་ཆས་ཀྱི་གོང་ཚད་ཡར་འཛེགས་པ་གིས་མ་ཚད་ སྔོན་འགོག་གི་བྱ་སྒོ་ག་ནི་ཡང་མ་འཐབ་པར་ ས་ཁོངས་དང་ཡོད་པའི་བཟོ་བསྐྲུན་རྒྱུ་ཆས་དང་ ཤིང་ཆས་ཀྱི་ལཱ་ དེ་ལས་ ཧེ་མ་ལས་ ལས་འགུལ་གྱི་ས་ཁོངས་ནང་འགོ་བཙུགས་ཡོད་པའི་འབྲེལ་ཡོད་ལཱ་ཚུ་ གཡོག་བཀོལ་མ་བཏུབཔ་ལུ་འགྱུར་ནི་དང་ དེ་གིས་ རྒྱལ་ཁབ་ལུ་ སྐུ་གྱོང་སྦོམ་བསྐྱེད་དོ་ཡོདཔ་སྦེ་ ཞིབ་རྟོག་བྱུངམ་ཨིན་པས།
༼ལུང་བསྟན་གྲུབ་འགྱུར་༽
རྩོད་དཔོན་ཡོངས་ཁྱབ།


text:
LibreOffice 7.4 Help
གྲུབ་འབྲས་འདི་ཚེས་སྦེ་རྩ་སྒྲིག་འབད་བཏུབ་པའི་ཚེས་ཨང་ཨིན། དེ་ལས་ཁྱོད་ཀྱིས་ ཉིན་ལཱ་ཚུ་དང་ ཚེས་འགོ་བཙུགས་ ལས་ཕྱི་ཁར་ ཚུ་གི་ཨང་ལ་ལོ་ཅིག་ཨིན་པའི་ཉིནམ་གྱི་ཚེས་བལྟ།
WORKDAY(StartDate; Days [; Holidays])
ཚེས་གྲངས་འགོ་བཙུགས་ : རྩིས་ལས་འདི་ནམ་སྟོན་ཏེ་ཡོདཔ་ཨིན་ན་གི་ཚེས་གྲངས། འགོ་བཙུགས་ཚེས་གྲངས་འདི་ ཉིན་ལཱ་ཨིན་པ་ཅིན་ ཉིནམ་འདི་ རྩིས་ལས་ནང་ལུ་གྲངས་སུ་བཙུགས་ཏེ་ཡོདཔ་ཨིན།
ཉིན་གྲངས་ཚུ་ : ཉིན་ལཱ་ཚུའི་གྱངས། གྲུབ་འབྲས་ལུ་ཚེས་འགོ་བཙུགས་ཀྱི་ཤུལ་ལས་ཡོད་ཆ་གནས་གོང་ གྲུབ་འབྲས་ལུ་ཚེས་འགོ་བཙུགས་ཀྱི་ཧེ་མ་མེད་ཆ་གནས་གོང་།
ངལ་གསོ་ཚུ་ : ངལ་གསོ་གདམ་ཁ་ཅན་ཚུའི་ཐོ་བཀོད། འ་ནི་ཚུ་ལཱ་འབད་ནི་མེན་པའི་ཉིནམ་ཚུ་ཨིན། ངལ་གསོ་ཚུ་རེ་རེ་སྦེ་ཐོ་བཀོད་འབད་དེ་ཡོད་ས་ནང་ནང་ཐིག་ཁྱབ་ཚད་བཙུགས།
དབྱིན་ལོ་ ༢༠༠༡ དབྱིན་ཟླ་ ༡༢ པའི་དབྱིན་ཚེས་ ༡ ཉིན་ལཱ་ ༡༧ གྱི་ཤུལ་མ་ཚེས་གྲངས་ག་ཅི་འོངམ་སྨོ? འགོ་བཙུགས་བའི་ཚེས་ "12/1/2001" འདི་སི་ ༣ དང་ཉིན་ལཱ་གི་གྱངས་ཁ་འདི་ ཌི་༣ ནང་བཙུགས། ནང་ཐིག་ ཨེཕ་ ༣ དང་ ཇེ་ ༣ ནང་ལུ་འོག་ལུ་ཡོད་པའི་ཀིརིསིཊི་མཱསི་དང་ ལོ་གསར་ངལ་གསོ་ཚུ་ཤོམ་ཏེ་ཡོདཔ་ཨིན། "12/24/2001", "12/25/2001", "12/26/2001", "12/31/2001", "1/1/2002".
=WORKDAY(C3;D3;F3:J3) returns 2001-12-28. Format the serial date number as a date, for example in the format YYYY-MM-DD.


text:
༉ གསར་སྤང་དེ་ རྒྱལ་ཁབ་ནང་ རྡོག་མ་མང་ཤོས་ ཐོན་སྐྱེད་འབད་མི་ རྫོང་ཁག་ཅིག་ཨིནམ་ད་ དུས་ཅི་ ཁོང་གི་འོང་འབབ་ལས་ བརྒྱ་ཆ་༤༠ དེ་ཅིག་ རྒྱ་གར་གྱི་ ས་མཚམས་ས་གནས་ དཱད་ག་རི་ལུ་ སྡོད་མི་ཚུ་གིས་ ཟ་དོ་ཡོདཔ་ཨིན་པས།
ཆུ་གཟར་སྒང་ལས་ པདྨ་ཚེས་བཅུ་གིས་ སླབ་མིའི་ནང་ ཁོང་གིས་ རྡོག་མ་ཚུ་ ཐད་ཀར་དུ་ ཨ་སཱམ་གྱི་ ཚོང་པ་ཚུ་དང་ འབྲེལ་བ་འཐབ་སྟེ་ བཙོང་ནིའི་དཔའ་བཅམ་དོ་ཡོདཔ་ཨིན་རུང་ ལམ་བདའ་སྟེ་ རྒྱ་གར་གྱི་མི་ཚུ་གིས་ ཁོང་གི་ མི་ཚུ་བར་ན་བཙུགས་དགོཔ་ བང་བཙོངམ་མས་ཟེར་ཨིན་པས།
ཨིན་རུང་ ཆུ་གཟར་སྒང་ལུ་ བཀྲིས་ཕན་བདེ་སྡེ་ཚན་ཟེར་ གཞི་བཙུགས་འབད་བའི་བསྒང་ཡོད་མི་ སོ་ནམ་པ་སྡེ་ཚན་དེ་ལུ་བརྟེན་ དཀའ་ངལ་དེ་ སེལ་ཐབས་འབྱུང་ཚུགས་པའི་ རེ་བ་ཡོདཔ་ད་ དེ་ཡང་ སྡེ་ཚན་དེ་གིས་ གསར་སྤང་གི་ རྡོག་མ་ཚུ་ག་ར་ ལེན་ཐོག་ལས་ རྡོག་མ་གི་ཐོན་སྐྱེད་ཚུ་ བཟོ་ནི་ཨིན་མི་ལུ་ བརྟེན་ཏེ་ཨིན་པས།
པདྨ་ཚེས་བཅུ་གིས་ སླབ་མིའི་ནང་ དཱད་ག་རི་གི་ ཚོང་པ་ཚུ་ བར་ན་བཙུགས་པའི་སྐབས་ ཁོང་ལུ་ རྡོག་མ་ཀུན་ཊཱལ་རེ་ལུ་ དངུལ་ཀྲམ་༣,༠༠༠ རེ་ལས་བརྒལ་ མི་ཐོབ་དོ་ཡོདཔ་ད་ ཁོང་གིས་ ད་ལས་ཕར་ རྡོག་མ་ཕྱིར་བཙོང་ མར་ཕབ་འབད་དེ་ ཤུལ་ལས་ ནང་འདྲེན་འབད་མ་དགོཔ་ བཟོ་ནི་ཨིན་ཟེར་ཨིན་པས།
ཧེ་མ་ ཁོང་གིས་ རྒྱ་གར་གྱི་ རྡོག་མ་ཉོ་མི་ཚུ་དང་ ཐད་ཀར་དུ་ འབྲེལ་བ་འཐབ་སྟེ་ ཚོང་འབྲེལ་འཐབ་པའི་སྐབས་ རྡོག་མ་ཀུན་ཊཱལ་རེ་ལུ་ དངུལ་ཀྲམ་༥,༠༠༠ དང་༦,༨༠༠༠ དེ་རེ་ འཐོབ་ནི་ཡོད་རུང་ བར་ནའི་མི་ཚུ་གིས་ ཁེ་སང་སྦོམ་སྦེ་ར་ བཟའཝ་མས་ཟེར་ཨིན་པས།
སྡེ་ཕྲན་དེ་ གཞི་བཙུགས་འབད་ནིའི་དོན་ལུ་ རྫོང་ཁག་བདག་སྐྱོང་གིས་ རྒྱབ་སྐྱོར་འབད་དེ་ དགོས་མཁོ་ཅན་གྱི་ འཕྲུལ་ཆས་ཚུ་ མཁོ་སྒྲུབ་འབད་བྱིན་ཡོདཔ་ད་ དེ་གིས་ ན་གཞོན་༡༥ དེ་ཅིག་ལུ་ ལཱ་གཡོག་ཡང་ སྤྲོད་ཚུགས་ནི་ཨིན་པས།
ཕང་ཟོར་སྤྱི་འོག་ནང་ གཞུང་གི་ས་ཆ་ ཨེ་ཀར་༥ གླ་ཁར་ལེན་ནིའི་དོན་ལུ་ འཇལ་མི་དེ་ ཆ་མེད་སོང་བའི་ཤུལ་ལུ་ ད་རེས་ སཱན་ས་རི་ཁྲོམ་དང་ ནོར་བུ་གླིང་སློབ་གྲྭ་ལྟེ་བའི་ ཉེ་འདབས་ལུ་ གནས་སྐབས་ཀྱི་ ས་ཁོངས་ཅིག་ བྱིན་ཡོདཔ་ཨིན་པས།
པདྨ་ཚེས་བཅུ་གིས་ བཤད་མིའི་ནང་ རྫོང་ཁག་བདག་སྐྱོང་གིས་ སྡེ་ཕྲན་གཞི་བཙུགས་འབད་ནིའི་དོན་ལུ་ ས་ཆ་སྟོངམ་དེ་ བསལ་ཞིནམ་ལས་ བཟོ་སྐྲུན་གྱི་ གཞི་རྟེན་ལཱ་ཚུ་ འགོ་བཙུགས་དགོཔ་སྦེ་སླབ་སྟེ་ ཤུལ་ལས་ ཆ་མེད་བཏང་བཞག་མི་ལུ་བརྟེན་ སྤྱི་ལོ་༢༠༡༨ དང་༢༠༡༩ ལུ་ རྡོག་མ་མུ་ཟ་བཙོང་སྟེ་ དངུལ་ཀྲམ་༣༧༠,༠༠༠ བཟོ་མི་དེ་ ཆུད་ཟད་ཡར་སོ་ཡི་ཟེར་ཨིན་པས།
ཁོ་གིས་འབད་བ་ཅིན་ ད་ལྟོའི་ས་ཁོངས་ནང་ ཐོན་སྐྱེད་ས་ཁོངས་དེ་ ལེགས་ཤོམ་སྦེ་ གཞི་བཙུགས་འབད་ནི་ལུ་ ལཱ་ཁག་རྐྱབ་འོང་ཟེར་ཨིནམ་ད་ ས་ཆ་གཏན་འཁེལ་མེད་མི་དེ་གིས་ ལཱ་གི་གྲུབ་འབྲས་ལུ་ ཐོ་ཕོག་དོ་ཟོར་ཨིན་པས།
སྡེ་ཚན་དེ་གིས་ རྡོག་མ་མུ་ཟ་དང་ སུ་པ་རི་ཚུ་ ཐོན་སྐྱེད་འབད་ནི་དང་ ཟླ་རིམ་བཞིན་དུ་ ཨ་ལེན་ཅི་ཡང་ ཊཱོན་རེ་ ཉོ་ཚུགས་ནི་ཨིན་པས།
འཐུས་མི་ཅིག་གིས་ སླབ་མིའི་ནང་ གློ་བུར་གྱི་ ཟད་འགྲོ་ཚུ་གཏང་ནི་དང་ ས་ཁོངས་ནང་ གོང་འཕེལ་གྱི་ལས་སྣ་ཚུ་ འགོ་འདྲེན་འཐབ་ནིའི་དོན་ལུ་ འཐུས་མིའི་འཛུལ་འཐུས་དང་ དངུལ་ཐེབས་ཚུ་ཡང་ བསྡུ་ལེན་འབད་དེ་ ཡོད་ཟེར་ཨིན་པས།
གསར་སྤང་ལུ་ སྤྱི་ལོ་༢༠༡༨ དང་༢༠༡༩ ལུ་ རྡོག་མ་མེ་ཊིག་ཊཱོན་༤,༨༠༠ དང་ ན་ཧིང་ མེ་ཊིག་ཊཱོན་༤,༡༠༠ ཐོན་སྐྱེད་འབད་ཡོདཔ་ཨིན་པས།
སོ་ནམ་པ་ཚུ་གིས་ རྡོག་མ་བཙོང་སྟེ་ ལོ་བསྟར་བཞིན་དུ་ དངུལ་ཀྲམ་༤༠,༠༠༠ དང་༧༠༠,༠༠༠ དེ་རེ་ བཟོ་དོ་ཡོདཔ་ཨིན་པའི་གནས་ཚུལ།
སྐད་སྒྱུར་ ཉི་མ་དབང་འདུས།


text:
༉ རྒྱལ་ཁབ་ཕྱི་ནང་ལས་ མཐོ་རིམ་སློབ་གྲྭ་ཁག་སོ་སོ་ལས་ མཐོ་རིམ་ཤེས་ཚད་མཐར་འཁྱོལ་མི་ ན་གཞོན་ཚུ་གིས་ རྒྱལ་གཞུང་ཞི་གཡོག་ལྷན་ཚོགས་ཀྱི་ ཆོས་རྒྱུགས་ནང་ བཅའ་མར་གཏོགས་མི་ལས་ མང་ཤོས་ར་ ཤེས་རབ་རྩེ་མཐོ་རིམ་སློབ་གྲྭ་དང་ དགེ་འདུ་ཚོང་རིག་མཐོ་རིམ་སློབ་གྲྭའི་ སློབ་ཕྲུག་ཚུ་ གདམ་འཐུ་གྲུབ་དོ་ཡོདཔ་ཨིན་པས།
དེ་ཡང་ ལྷན་ཚོགས་ཀྱི་ ལོ་བསྟར་སྙན་ཞུ་༢༠༡༦-༡༧ ཅན་མའི་ནང་ བཀོད་ཡོདཔ་བཞིན་དུ་ ཤེས་རབ་རྩེ་མཐོ་རིམ་སློབ་གྲྭའི་ སློབ་ཕྲུག་ཚུ་གིས་ འདས་པའི་ལོ་ངོ་༣ གྱི་རིང་ འབྱེལཝ་འབྱེལ་ས་ར་ ཞི་གཡོག་ཆོས་རྒྱུགས་ནང་ལས་ དྲག་ཤོས་ཐོན་ཏེ་ཡོདཔ་ཨིན་པས།
སྤྱི་ལོ་༢༠༡༦ ལུ་ ཤེས་རབ་རྩེ་ལས་ མཐར་འཁྱོལ་མི་༩༨ དང་ སྤྱི་ལོ་༢༠༡༥ ལུ་ ན་གཞོན་༨༡ དེ་ལས་ སྤྱི་ལོ་༢༠༡༤ ལུ་༨༦ གིས་ སྤྱིར་བཏང་ཆོས་རྒྱུགས་དབྱེ་ཁག་ནང་ལས་ གདམ་འཐུ་གྲུབ་ནུག།
ལྷན་ཚོགས་ཀྱིས་ གཙུག་ལག་སློབ་སྡེ་ཁག་ཚུ་ལས་ མཐོ་རིམ་ཤེས་ཚད་མཐར་འཁྱོལ་མི་ཚུ་གིས་ ཞི་གཡོག་ཆོས་རྒྱུགས་ཀྱི་ ལས་འབྲེལ་སྙན་ཞུ་ བཟོ་མི་དེ་ཡང་ མཐོ་རིམ་ཤེས་ཚད་ ལྷབ་འདོད་ཡོད་མི་ཚུ་གིས་ མཐོ་རིམ་སློབ་གྲྭ་ལེགས་ཤོམ་ གདམ་ཁ་རྐྱབ་ཐབས་ལུ་དམིགས་ཏེ་ཨིན་པས།
སྙན་ཞུ་དང་འཁྲིལཝ་ད་ ད་རེས་ནངས་པར་ མཐོ་རིམ་ཤེས་ཚད་མཐར་འཁྱོལ་གྱི་ ལག་ཁྱེར་དང་འབྲེལ་བའི་ རྩོད་རྙོགས་ཐོན་མི་ རྒྱ་གར་སི་ཀེམ་མ་ནི་པཱལ་ (ཨེསི་ཨེམ་ཡུ་) གཙུག་ལག་སློབ་སྡེ་ལས་ སྤྱི་ལོ་༢༠༡༤-༢༠༡༦ གི་བར་ན་ སློབ་ཕྲུག་༢༤༢ ཀྱིས་ སྔོན་འགྲོའི་ཆོས་རྒྱུགས་རྐྱབ་ད་ སློབ་ཕྲུག་ཕུད་རྡོག་གཅིག་གིས་རྐྱངམ་གཅིག་ རྒྱལ་གཞུང་འཛིན་སྐྱོང་སློབ་སྡེ་ནང་ དངུལ་རྩིས་འཛིན་སྐྱོང་གི་ ཌེབ་ལོ་མའི་ སྦྱོང་བརྡར་འབད་ནི་ལུ་ གདམ་འཐུ་གྲུབ་ནུག་ཟེར་ཨིན་པས།
དེ་བཟུམ་མའི་ སྙན་ཞུ་དེ་ ལོ་བསྟར་བཞིན་དུ་ གསར་སྟོན་འབད་ནི་ཨིནམ་ད་ སློབ་ཕྲུག་མང་ཤོས་ཅིག་གིས་ གཙུག་ལག་སློབ་སྡེའི་སྐོར་ལས་ བརྡ་དོན་ཚུ་ ལེགས་ཤོམ་སྦེ་ ཧ་མ་གོཝ་ལས་ ཤེས་ཡོན་སྦྱང་མི་ལུ་བརྟེན་ ད་རེས་ སློབ་ཕྲུག་ཁོང་ར་དང་ ཕམ་ཚུ་ལུ་ ཚང་གྱང་ཅན་གྱི་ གཞི་གནད་ལུ་ གྱུར་ནུག་ཟེར་ཨིན་པས།
ཞི་གཡོག་ནང་ བཙག་འཐུའི་ལམ་ལུགས་དེ་ ལེགས་ལྡན་བཟོ་ཐབས་ལུ་ རྒྱལ་གཞུང་ཞི་གཡོག་ལྷན་ཚོགས་ཀྱི་ ཆོས་རྒྱུགས་དེ་ སྤྱི་ལོ་༡༩༨༣ ལས་ འགོ་བཙུགས་ཞིནམ་ལས་ཚུར་ ཞི་གཡོག་ནང་ འཛུལ་ཞུགས་འབད་ནིའི་ ལམ་ལུགས་དེ་ གོང་འཕེལ་སོང་སྟེ་ཡོདཔ་ཨིན་པས།
སྤྱི་ལོ་༢༠༡༦ ལུ་ མཐོ་རིམ་ཤེས་ཚད་མཐར་འཁྱོལ་མི་༤,༠༢༧ གིས་ སྔོན་འགྲོ་ཆོས་རྒྱུགས་རྐྱབ་ནིའི་དོན་ལུ་ ཐོ་བཀོད་འབད་ས་ལས་ མི་༢,༦༥༩ གིས་ མཐར་འཁྱོལ་ཡོདཔ་བཞིན་དུ་ ལོ་དེ་ནང་ མི་༤༨༠ གིས་ ཞི་གཡོག་ནང་ འཛུལ་ཞུགས་འབད་ཡི་ཟེར་ སྙན་ཞུ་ནང་ བཀོད་ནུག།
སྙན་ཞུ་དང་འཁྲིལཝ་ད་ རྒྱལ་ཁབ་ཕྱི་ནང་ལུ་ མཐོ་རིམ་ཤེས་ཡོན་གྱི་ལམ་ལུགས་ ཡར་དྲག་སོང་མི་དེ་གིས་ ཞི་གཡོག་གི་ ཆོས་རྒྱུགས་རྐྱབ་མིའི་ གྱངས་ཁ་ཡར་སེང་སོང་ཡོདཔ་ལས་ ཆོས་རྒྱུགས་འགོ་འདྲེན་འཐབ་པའི་ ཟད་འགྲོ་ཡང་ ཡར་སེང་ཡི་ཟེར་ཨིན་པས།
སྤྱི་ལོ་༢༠༡༦ ལུ་ ཞི་གཡོག་ཆོས་རྒྱུགས་ འགོ་འདྲེན་འཐབ་པའི་སྐབས་ ཟད་འགྲོ་དངུལ་ཀྲམ་ས་ཡ་༡༥.༦ བཏང་ཡོདཔ་ད་ ཟད་འགྲོ་ཚུ་ཡང་ གཙོ་བོ་ར་ ལྟ་རྟོག་པ་དང་ བཅའ་སྒྲིག་རྐྱབ་ད་འཐུས་སྦེ་ སྤྲོད་དོ་ཡོདཔ་ཨིན་པས།
དུས་ཅི་ལས་ རྒྱལ་གཞུང་ཞི་གཡོག་ལྷན་ཚོགས་ཀྱི་ ཆོས་རྒྱུགས་ངོ་མ་རྐྱབ་མི་ཚུ་གིས་ གསོ་བའི་ལག་ཁྱེར་ ངེས་པར་དུ་ གསལ་སྟོན་འབད་དགོཔ་མ་ཚད་ ཞི་གཡོག་ནང་ འཛུལ་འདོད་ཡོད་མི་ཚུ་གིས་ སྨྱོ་རྫས་འཆང་ལག་ལེན་འཐབ་ཡོད་མེད་ཀྱི་ བརྟག་དཔྱད་གྲུབ་འབྲས་ཚུ་ཡང་ བཏོན་དགོཔ་སྦེ་ བཟོ་སྟེ་ཡོད་པའི་གནས་ཚུལ།
ཨོ་རྒྱན་རྡོ་རྗེ།


text:
༉ རི་དྭགས་སེམས་ཅན་ཚུ་གིས་ ལོ་ཐོག་ཚུ་ལུ་ གནོད་སྐྱོན་རྐྱབ་མི་དེ་ ལོ་བསྟར་བཞིན་དུ་ ཡར་སེང་འགྱོ་དོ་ཡོདཔ་ད་ དེའི་ནང་ལས་ཡང་ གནོད་སྐྱོན་མང་ཤོས་ར་ གེ་ཟ་ལུ་ རྐྱབ་མི་དེ་ཡང་ སྤྱི་ལོ་༢༠༡༥ ལུ་ རྫོང་ཁག་༡༧ ནང་ གེ་ཟ་མེ་ཊིག་ཊཱོན་༣,༧༥༣ དེ་ཅིག་ མེདཔ་བཏང་ནི་དེ་གིས་ཨིན་པས།
གེ་ཟ་དེ་ འབྲུག་མི་མང་ཤོས་ཅིག་གི་དོན་ལུ་ ཁག་ཆེ་བའི་ ལོ་ཐོག་ཅིག་ཨིནམ་ད་ དེ་ཡང་ ལ་ལོ་ཅིག་གིས་ བཟའ་སྤྱོད་འབད་དོ་ཡོདཔ་ད་ ལ་ལོ་གིས་ ཚོང་འབྲེལ་གྱི་དོན་ལུ་ དངུལ་ཐོག་སྦེ་ ལག་ལེན་འཐབ་ནི་དེ་གིས་ཨིན་པས།
སོ་ནམ་དང་ནགས་ཚལ་ལྷན་ཁག་གི་ སྙན་ཞུ་དང་འཁྲིལ་བ་ཅིན་ གེ་ཟ་མཐོ་ཤོས་ར་ བསམ་གྲུབ་ལྗོངས་མཁར་ལུ་ མེ་ཊིག་ཊཱོན་༥༥༧ མེདཔ་བཏང་ཡོདཔ་ད་ དེའི་འོག་ལས་ར་ གསར་སྤང་ལུ་ མེ་ཊིག་ཊཱོན་༤༩༧ དང་ མོང་སྒར་ལུ་ མེ་ཊིག་ཊཱོན་༤༠༧ མེདཔ་བཏང་ཡོདཔ་བཞིན་དུ་ མེ་ཊིག་ཊཱོན་རེ་ལུ་ ཀེ་ཇི་༡,༠༠༠ རེ་ཨིན་པས།
ཉུང་ཤོས་ར་ སྤ་རོ་རྫོང་ཁག་ནང་ མེ་ཊིག་ཊཱོན་༠.༥ དང་ དེའི་འོག་ལས་ སྤུ་ན་ཁ་རྫོང་ཁག་ནང་ མེ་ཊིན་ཊཱོན་༢༥ མེདཔ་བཏང་ཡོདཔ་ད་ ལོ་ཐོག་གཞན་དང་ཕྱདཔ་ད་ གེ་ཟ་དེ་ལུ་ རི་དྭགས་སེམས་ཅན་ མང་ཤོས་ཅིག་གིས་ གནོད་སྐྱོན་རྐྱབ་དོ་ཡོདཔ་ཨིན་པས།
གེ་ཟའི་ཤུལ་ལས་ར་ རེད་ལུ་ གནོད་སྐྱོན་རྐྱབ་དོ་ཡོདཔ་བཞིན་དུ་ རྫོང་ཁག་༡༩ ནང་ རེད་མེ་ཊིག་ཊཱོན་༢,༣༣༠ མེདཔ་བཏང་མི་ལས་ མཐོ་ཤོས་ར་ གཞལམ་སྒང་རྫོང་ཁག་ནང་ མེ་ཊིག་ཊཱོན་༤༠༨ མེདཔ་བཏང་ཡོདཔ་ད་ དེའི་ཤུལ་ལས་ ཀྲོང་གསར་ལུ་ མེ་ཊིག་ཊཱོན་༢༤༨ དང་ གསར་སྤང་རྫོང་ཁག་ནང་ མེ་ཊིག་ཊཱོན་༢༠༨ མེདཔ་བཏང་ནུག།
རྫོང་ཁག་༡༩ གི་གྲས་ལས་ རེད་དེ་མཐོ་ཤོས་ སྤུ་ན་ཁ་ལུ་ མེ་ཊིག་ཊཱོན་༦,༥༢༩ ཐོན་སྐྱེད་འབད་ཡོདཔ་ད་ དེའི་ཤུལ་ལས་ བསམ་རྩེ་ལུ་ མེ་ཊིག་ཊཱོན་༦,༢༥༥ དང་ གསར་སྤང་ལུ་ མེ་ཊིག་ཊཱོན་༤,༣༦༧ ཐོན་སྐྱེད་འབད་དོ་ཡོདཔ་ཨིན་པས།
འབྱ་གི་ཐོན་སྐྱེད་ ཉུང་ཤོས་འབད་མི་དེ་ བུམ་ཐང་ལུ་ མེ་ཊིག་ཊཱོན་༡༥༠ དང་ མགར་ས་ལུ་ མེ་ཊིག་ཊཱོན་༡༦༣ དེ་ལས་ ཧཱ་རྫོང་ཁག་ལུ་ མེ་ཊིག་ཊཱོན་༡༧༤ ལས་བརྒལ་ ཐོན་སྐྱེད་འབད་ནི་མེདཔ་ཨིན་པས།
ལོ་དེ་ནང་ དཀར་མེ་ཊིག་ཊཱོན་༡༨༢ གནོད་སྐྱོན་རྐྱབ་ཡོདཔ་མ་ཚད་ བྱཱོ་མེ་ཊིག་ཊཱོན་༡༥༣ མོནམ་བྱཱ་མེ་ཊིག་ཊཱོན་༦༣ དེ་ལས་ ནག་མེ་ཊིག་ཊཱོན་༣༩ མེདཔ་བཏང་ཡོདཔ་ ཨིན་པའི་གནས་ཚུལ།
བསྟན་འཛིན་རྣམ་རྒྱལ།


text:
དེ་ཡང་ ཕམ་ཚུ་གིས་ གཞུང་གི་ལྟེ་བ་ཚུ་ལུ་ གདམ་ཁ་རྐྱབ་མི་དེ་ འཐུས་སྤྲོད་མ་དགོ་མི་ལུ་བརྟེན་ཨིན་པས།
༉ ཨ་ལོ་གཅེས་སྐྱོང་དང་ ཡར་སྐྱེད་ཀྱི་ བརྟག་ཞིབ་སྙན་ཞུ་ གསར་བཏོན་འབད་བའི་སྐབས་ལུ་ རྒྱལ་ཁབ་ནང་ གཞུང་གི་ཨ་ལོ་གཅེས་སྐྱོང་དང་ གོང་འཕེལ་ལྟེ་བ་ ཡར་སེང་འབད་མི་དེ་གིས་ སྒེར་གྱི་ཨ་ལོ་གཅེས་སྐྱོང་ལྟེ་བ་ཚུ་ ལོ་བསྟར་བཞིན་དུ་ མར་འབབ་འགྱོ་དོ་ཡོད་པའི་ སྙན་ཞུ་ཕུལ་ཡི།
སྤྱི་ལོ་༢༠༡༤ ལུ་ སྒེར་གྱི་ ཨ་ལོ་གཅེས་སྐྱོང་ལྟེ་བ་༥༡ གཞི་བཙུགས་འབད་ཡོད་ས་ལས་ སྤྱི་ལོ་༢༠༡༥ ལུ་༥༣ དང་ ན་ཧིང་འབད་བའི་བསྒང་ལས་༥༠ ལུ་ ཡར་སེང་སོང་ཡོདཔ་ད་ སྤྱི་ལོ་༢༠༡༡ ལུ་ གཞུང་གི་ཨ་ལོ་གཅེས་སྐྱོང་དང་ གོང་འཕེལ་ལྟེ་བ་༥༤ གཞི་བཙུགས་འབད་ཡོདཔ་ཨིན་རུང་ སྤྱི་ལོ་༢༠༡༦ ལུ་ ལྟེ་བ་༢༣༢ ལུ་ ཡར་སེང་སོང་ནུག་ཟེར་ཨིན་པས།
དེ་བཟུམ་སྦེ་ ཨ་ལོའི་གྱངས་ཁ་ལས་བཅད་རུང སྒེར་གྱི་ཨ་ལོ་གཅེས་སྐྱོང་ལྟེ་བའི་ནང་ སྤྱི་ལོ་༢༠༡༦ ལུ་ ཨ་ལོ་བསྡོམས་༡,༧༡༤ ཡོདཔ་ད་ གཞུང་གི་ལྟེ་བའི་ནང་ ཨ་ལོ་༥,༤༡༡ ཡོདཔ་ཨིན་པས།
ཨ་ལོ་གཅེས་སྐྱོང་དང་ ཡར་སྐྱེད་ལས་སྡེའི་ ལས་རིམ་འགོ་དཔོན་ ཀརྨ་དགེ་ལེགས་ཀྱིས་ བཤད་མི་དང་འཁྲིལཝ་ད་ ཨ་ལོ་གོང་འཕེལ་གཏང་ནིའི་ནང་ སྒེར་གྱི་ཨ་ལོ་གཅེས་སྐྱོང་ལྟེ་བ་ཚུ་གིས་ཡང་ ད་ལྟོ་ཚུན་ཚོད་ ཕན་ཐོགས་སྦོམ་བྱུང་ཡོདཔ་ཨིན་རུང་ གཞུང་གི་གཅེས་སྐྱོང་ལྟེ་བ་ མང་སུ་གཞི་བཙུགས་འབད་བའི་བསྒང་ལས་ མི་ཚུ་གིས་ གཞུང་གི་ལྟེ་བ་དེ་ར་ གདམ་ཁ་རྐྱབ་མས་ཟེར་ཨིན་པས།
ག་འཆརཔ་ཟེར་བ་ཅིན་ སྒེར་གྱི་གཅེས་སྐྱོང་ལྟེ་བ་མང་ཤོས་ཅིག་ནང་ ཟླཝ་རེ་ནང་ ཨ་ལོ་རེ་ལས་ འཐུས་དངུལ་ཀྲམ་༣,༠༠༠ རེ་ ལེན་དོ་ཡོདཔ་ཨིན་རུང་ གཞུང་གི་ལྟེ་བ་ཚུ་ནང་ འཐུས་ག་ནི་ཡང་ སྤྲོད་མ་དགོ་ནི་དེ་གིས་ཨིན་པས་ཟེར་ བཤད་ཅི།
ཨིན་རུང་ གཞུང་གི་ཨ་ལོ་གཅེས་སྐྱོང་ལྟེ་བ་ ལ་ལོ་ཅིག་ ས་ཐག་རིང་ས་ཡོད་མི་ལུ་བརྟེན་ བྱ་སྟབས་མ་བདེ་བ་ཅིག་རྐྱངམ་གཅིག་ ཕམ་ཚུ་གིས་ སྒེར་གྱི་ལྟེ་བ་ཚུ་ནང་ བཙུགསཔ་ཨིན་པས།
ཨ་ལོ་གཅེས་སྐྱོང་ལྟེ་བའི་ ཞབས་ཏོག་དེ་ སྤྱི་ལོ་༢༠༠༨ ལས་ འགོ་བཙུགས་ཡོདཔ་ད་ དེ་ཡང་ སྐྱེས་ལོ་༣-༥ འབད་མི་ ཨ་ལོ་ཚུ་ བཙུགས་དོ་ཡོདཔ་ད་ ད་རེས་ རྒྱལ་ཁབ་ནང་ སྒེར་གྱི་ཨ་ལོ་གཅེས་སྐྱོང་དང་ གོང་འཕེལ་ལྟེ་བ་༥༥ ནང་ སློབ་དཔོན་༢༡༦ དང་ སློབ་ཕྲུག་༡,༥༩༥ ཡིག་ཚང་གི་ཨ་ལོ་གཅེས་སྐྱོང་ལྟེ་བ་༩ ནང་ སློབ་དཔོན་༡༨ དང་ ཨ་ལོ་༢༧༦ དེ་ལས་ མི་སྡེའི་ཨ་ལོ་གཅེས་སྐྱོང་ལྟེ་བ་༢༤༣ ནང་ སློབ་དཔོན་༤༣༨ དང་ ཨ་ལོ་༥,༣༧༩ ཡོདཔ་ཨིན་པས།
ཨ་ལོ་གཅེས་སྐྱོང་ལྟེ་བའི་ བརྟག་ཞིབ་སྙན་ཞུ་ནང་ སྤྱི་ལོ་༢༠༡༦ ལུ་ ཨ་ལོ་གཅེས་སྐྱོང་ལྟེ་བ་ཡོངས་བསྡོམས་༢༨༢ ཡོད་མིའི་ནང་ ཨ་ལོ་༧,༡༢༥ འབདཝ་ད་ བརྒྱ་ཆ་༡༤ གིས་ ཞབས་ཏོག་ཚུ་ ལེན་ཡོདཔ་ཨིན་པས།
ཨིན་རུང་ གཞུང་གི་དམིགས་གཏད་དང་འཁྲིལ་བ་ཅིན་ སྤྱི་ལོ་༢༠༢༤ ལས་ ཨ་ལོ་བརྒྱ་ཆ་༥༠ གིས་ ཨ་ལོ་གཅེས་སྐྱོང་ལྟེ་བའི་ཞབས་ཏོག་ལེན་ཚུགསཔ་ བཟོ་ནི་དང་ སྤྱི་ལོ་༢༠༣༠ ལས་ ཨ་ལོ་བརྒྱ་ཆ་ལས་བརྒྱ་གིས་ ཞབས་ཏོག་ཚུ་ ལེན་ཚུགསཔ་བཟོ་ནི་དེ་ཨིན་པས།
ལས་རིམ་འགོ་དཔོན་ ཀརྨ་དགེ་ལེགས་ཀྱིས་ འབད་བ་ཅིན་ ཁོང་གི་ དམིགས་གཏད་དེ་ སྤྱི་འོག་རེ་ནང་ ཨ་ལོ་གཅེས་སྐྱོང་ལྟེ་བ་རེ་རེ་ གཞི་བཙུགས་འབད་ནི་དེ་ཨིན་མི་དེ་ཡང་ ཤུལ་ལས་ གཅེས་སྐྱོང་ལྟེ་བ་གཞི་བཙུགས་འབད་ནི་གི་ འགན་ཁུར་ཚུ་ རྫོང་ཁག་དང་ རྒེད་འོག་ཚུ་ལུ་ སྤྲོད་ཞིནམ་ལས་ ག་ཏེ་གཞི་བཙུགས་རུང་ ཁོང་ལུ་ འབད་བཅུག་ནི་གི་ འཆར་གཞི་ཚུ་ཡོད་ཟེར་ཨིན་པས།
གཞུང་གིས་ ཨ་ལོ་གཅེས་སྐྱོང་ལྟེ་བ་རེ་རེ་གཞི་བཙུགས་འབདཝ་ད་ ཟད་འགྲོ་ཉུང་ཤོས་ དངུལ་ཀྲམ་ས་ཡ་༡.༤ རེ་ གནས་དོ་ཡོདཔ་ད་ ལོ་རེ་ནང་ སློབ་དཔོན་གྱི་ དངུལ་ཕོགས་དང་ མཁོ་ཆེ་བའི་ ཅ་ཆས་ཚུ་ཉོ་སྟེ་ ཨ་ལོ་རེ་ལུ་ དངུལ་ཀྲམ་༨,༤༠༠ དེ་རེ་ ཟད་འགྲོ་གནས་དོ་ཡོདཔ་ཨིན་པས།
ཨ་ལོ་གཅེས་སྐྱོང་ལྟེ་བ་ གཞི་བཙུགས་འབད་དགོ་པའི་ དམིགས་གཏད་དེ་ར་ ཨ་ལོ་སྐྱེས་ལོ་༣ དང་༥ འབད་མི་ཚུ་གི་བར་ན་ དཔེ་ཆ་ལྷབ་ནི་གི་ གོ་སྐབས་འདྲ་མཉམ་འཐོབ་ཐབས་ལུ་དང་ གཞུང་འབྲེལ་སློབ་གྲྭ་ནང་ མ་འཛུལ་བའི་ཧེ་མར་ གཞི་འགྱམ་ཚུ་ ལེགས་ཤོམ་བཟོ་ཐབས་ལུ་ཨིན་ཟེར་ ལས་རིམ་འགོ་དཔོན་གྱིས་ བཤདཔ་ཨིན་པས།
ལས་རིམ་འགོ་དཔོན་གྱིས་འབད་བ་ཅིན་ ལོ་བསྟར་བཞིན་དུ་ སྒེར་གྱི་ཨ་ལོ་གཅེས་སྐྱོང་ལྟེ་བ་ཚུ་ མར་འབབ་འགྱོ་མི་དེ་ཡང་ གཞུང་གི་ཁ་ཐུག་ལས་ ཁོང་ལུ་ འཐུས་ཟེརཝ་ག་ཅི་ཡང་ ཐོབ་ནི་མེད་མི་དང་ གཞུང་གི་གཅེས་སྐྱོང་ལྟེ་བ་ ཡར་སེང་འགྱོཝ་ད་ སྒེར་གྱི་ལྟེ་བ་ཚུ་ནང་ གོ་སྐབས་མ་ལེན་མི་ལུ་བརྟེན་ འོང་ནི་མས་ཟེར་ཨིན་པས།
མ་གཞི་ སྒེར་གྱི་གཅེས་སྐྱོང་ལྟེ་བ་ཚུ་གིས་ཡང་ ཕན་སྦོམ་ཐོགས་དོ་ཡོདཔ་ལས་ གཞུང་གི་ཧོངས་ལས་ དངུལ་འབྲེལ་སེམས་ཤུགས་མཐུན་རྐྱེན་ཟེར་ གནང་སྲོལ་ཡོད་མི་དེ་ ཁོང་ལུ་ བྱིན་པ་ཅིན་ སེམས་ཤུགས་བསྐྱེད་ནི་གི་ གོ་སྐབས་ཡོད་ཟེར་ བཤདཔ་ཨིན་པའི་གནས་ཚུལ།
ཡེ་ཤེས་སྒྲོལ་མ།


text:
༉ འདས་པའི་སྤྱི་ཚོགས་ཀྱི་ བཙག་འཐུ་འགོ་འདྲེན་འཐབ་པའི་སྐབས་ རང་སོའི་འདེམས་ཁོངས་ནང་ ལྷོད་མ་ཚུགས་མི་ཚུ་གི་ དཀའ་ངལ་སེལ་ཐབས་ལུ་ བཙག་འཐུ་ལྷན་ཚོགས་ཀྱིས་ ལྷན་ཐབས་ས་ཁོངས་ནང་ ཚོགས་རྒྱན་བཙུགས་ཆོགཔ་ བཟོ་མི་བཟུམ་སྦེ་ ཟླཝ་འདི་གི་ ཟླ་མཇུག་ཁམས་ལུ་ འགོ་འདྲེན་འཐབ་མི་ ས་གནས་གཞུང་གི་ ཁྲོམ་སྡེ་བཙག་འཐུ་ནང་ གོ་སྐབས་མི་བྱིན་ནི་ཨིན་པས།
བཙག་འཐུ་ལས་ཁུངས་ལས་ གཙོ་འཛིན་འགོ་དཔོན་ ཕུརཔ་རྡོ་རྗེ་གིས་ སླབ་མིའི་ནང་ བཙག་འཐུའི་ཉིནམ་དེ་ཡང་ ནད་ཡམས་ཀོ་བིཌ་-༡༩ འི་ གནོད་ཉེན་འཚུབས་ཆེན་མེད་པར་ ད་ལྟོ་བཟུམ་སྦེ་ གནས་སྟངས་ལེགས་ལྡན་ཐོག་ གནས་པ་ཅིན་ ལྷན་ཐབས་ཚོགས་རྒྱན་བཙུགས་སའི་ ས་ཁོངས་གཞི་བཙུགས་མི་འབད་ཟེར་ཨིན་པས།
དེ་ཡང་ རང་སོའི་ཁྲོམ་སྡེ་ནང་མེན་པར་ རྫོང་ཁག་གི་ ས་གོ་གཞན་ཚུ་ནང་ སྒེར་སྡེ་དང་ ལས་འཛིན་ ཚོང་ལཱ་ སློབ་ཕྲུག་ དེ་ལས་ ཞི་གཡོགཔ་ཚུ་ལུ་ འགྲེམ་ཐོག་ཚོགས་རྒྱན་བཙུགས་ནིའི་ གོ་སྐབས་བྱིན་མི་ལུ་བརྟེན་ཨིན་ཟེར་ གཙོ་འཛིན་གྱིས་ བཤད་ཡོདཔ་ད་ ཁོང་གིས་ ཚོགས་རྒྱན་བཙུགས་ནིའི་དོན་ལུ་ ལྷན་ཚོགས་དང་གཅིག་ཁར་ ཐོ་བཀོད་འབད་དེ་ཡོདཔ་ཨིན་པས།
གལ་སྲིད་ ཀོ་བིཌ་-༡༩ ལུ་བརྟེན་ རྒྱལ་ཡོངས་འགྲུལ་སྐྱོད་བཀག་དམ་ཐེངས་༣ པ་ འགོ་འདྲེན་འཐབ་དགོཔ་ འབྱུང་པ་ཅིན་ ཁྲོམ་སྡེ་རེ་ལུ་ ལྷན་ཐབས་ཚོགས་རྒྱན་བཙུགས་ནིའི་ ས་ཁོངས་རེ་ གཞི་བཙུགས་འབད་ནི་དང་ མི་གཞན་ཚུ་ ངོས་འཛིན་འབད་ཡོད་པའི་ རང་སོའི་ཚོགས་རྒྱན་བཙུགས་སའི་ ས་ཁོངས་ནང་ འགྱོ་ཞིནམ་ལས་ ཚོགས་རྒྱན་བཙུགས་དགོ་ཟེར་ གཙོ་འཛིན་གྱིས་ བཤད་ཅི།
ཚོགས་རྒྱན་བཙུགས་སའི་ ས་ཁོངས་ཚུ་ཡང་མངམ་སྦེ་བཟོ་ནི་ ཡང་ཅིན་ གསོ་བའི་སྒྲིག་གཞི་དང་ རྒྱལ་ཡོངས་ཀོ་བིཌ་-༡༩ལས་བྱེད་ཚོགས་ཆུང་གི་ བྱ་སྒོ་དང་བསྟུན་ ངོས་འཛིན་ཅན་གྱི་ ས་ཁོངས་ཚུ་ནང་ ཚོགས་རྒྱན་བཙུགས་ནིའི་ ས་ཁོངས་བཟོ་ནིའི་ འཆར་གཞི་དང་ ཐབས་ལམ་ཚུ་ གྲ་སྒྲིག་འབད་དེ་ཡོད་ཟེར་ བཤདཔ་ཨིན་པས།
ཧེ་མ་འབད་བ་ཅིན་ ཞི་གཡོགཔ་དང་ གཞུང་ཚབ་ཡིག་ཚང་ནང་ ལཱ་འབད་མི་ དེ་ལས་ སློབ་ཕྲུག་དང་ དྲག་ཁག་༣ གྱི་དམག་མི་ སྦྱོང་བརྡར་འབད་མི་ཚུ་ལུ་ བཙག་འཐུའི་ཁྲིམས་ལུགས་དང་འཁྲིལ་ འགྲེམ་ཐོག་ཚོགས་རྒྱན་བཙུགས་ནིའི་ གོ་སྐབས་བྱིན་ཡོདཔ་ཨིན་པས།
ཕུརཔ་རྡོ་རྗེ་གིས་ སླབ་མིའི་ནང་ ཧེ་མ་འབད་བ་ཅིན་ རྫོང་ཁག་ག་ཏེ་སྡོད་རུང་ ཚོགས་རྒྱན་བཙུགས་ནི་གི་ ཁྱད་ཚད་ལྡན་པ་ཅིན་ འགྲེམ་ཐོག་ཚོགས་རྒྱན་ ཡང་ཅིན་ ལྷན་ཐབས་ཚོགས་རྒྱན་བཙུགས་སའི་ ས་ཁོངས་ལས་ ཚོགས་རྒྱན་བཙུགས་ནིའི་ གོ་སྐབས་བྱིན་ཡི་ཟེར་ཨིན་པས།
ཨིན་རུང་ དུས་ཅི་ ཐབས་ལམ་བཏོན་ཏེ་ རྫོང་ཁག་གི་ ས་གནས་ག་ཏེ་ཨིན་རུང་ ཞི་གཡོགཔ་དང་ དྲག་ཁག་༣ གྱི་དམག་མི་ སློབ་ཕྲུག་ སྒེར་སྡེ་ ཚོང་ལཱ་ དེ་ལས་ ལས་འཛིན་ཚུ་ནང་ ལཱ་འབདཝ་ཨིན་ཟེར་ ལྷན་ཚོགས་དང་ ཐོ་བཀོད་འབད་བ་ཅིན་ འགྲེམ་ཐོག་ཚོགས་རྒྱན་བཙུགས་ནིའི་ གོ་སྐབས་བྱིན་དོ་ཟེར་ཨིན་པས།
ཐིམ་ཕུག་ཁྲོམ་སྡེ་ནང་ བར་སྦིས་ས་འདེམས་ཁོངས་དང་ ལྕང་བང་གྲུ་-ཨོ་ལ་ཁ་འདེམས་ཁོངས་ ལྕང་སྒང་ཁ་འདེམས་ཁོངས་ བདེ་ཆེན་ཆོས་གླིང་-རྟ་བབ་ འབྱུང་བཞི་ནང་-ཀ་ཝང་བྱང་ས་ མུ་ཏིག་ཐང་ དེ་ལས་ ནོར་འཛིན་འདེམས་ཁོངས་སྦེ་ འདེམས་ཁོངས་༧ ཡོདཔ་ཨིན་པས།
གཙོ་འཛིན་འགོ་དཔོན་ ཕུརཔ་རྡོ་རྗེ་གིས་ སླབ་མིའི་ནང་ ལྕང་བང་གྲུ་-ཨོ་ལ་ཁ་འདེམས་ཁོངས་ནང་ ཚོགས་རྒྱན་བཙུགས་མི་ མང་སུ་ཡོདཔ་ལས་ གསོ་བའི་བསླབ་བྱ་དང་ ནད་ཡམས་ཀྱི་ བྱ་སྒོའི་ལམ་ལུགས་དང་འཁྲིལ་ མི་ཚུ་གི་བར་ན་ ས་སྟོང་བཞག་དགོ་མི་ལུ་བརྟེན་ ལྕང་བང་གྲུ་ལུ་ ཚོགས་རྒྱན་བཙུགས་སའི་ ས་ཁོངས་ནང་ར་ ད་རུང་ ཚོགས་རྒྱན་བཙུགས་སའི་ ས་ཁོངས་༡ ཐེབས་གཞི་བཙུགས་འབད་ནི་ཟེར་ཨིན་པས།
ཐིམ་ཕུག་ལུ་ ཚོགས་རྒྱན་བཙུགས་ནི་ལུ་ ཁྱད་ཚད་ལྡན་མི་བསྡོམས་༨,༠༠༧ ཡོད་མི་ལས་ ལྕང་བང་གྲུ་-ཨོ་ལ་ཁ་འདེམས་ཁོངས་ནང་ མི་༢,༡༠༤ ཡོད་མི་དེ་ མཐོ་ཤོས་ཨིནམ་ད་ འབྱུང་བཞི་ནང་-ཀ་ཝང་བྱང་ས་འདེམས་ཁོངས་ནང་ ཚོགས་རྒྱན་བཙུགས་མི་ མི་༡,༤༡༡ དང་ ནོར་འཛིན་འདེམས་ཁོངས་ནང་ མི་༡,༥༢༡ དེ་ལས་ འདེམས་ཁོངས་གཞན་ཚུ་ནང་ མི་༩༠༠ དེ་ཅིག་ཡོདཔ་ཨིན་པས།
དགེ་ལེགས་ཕུག་ལུ་ འཇམ་དཔལ་གླིང་འདེམས་ཁོངས་དང་ གནམ་ཁ་གླིང་ རབ་སྡེ་གླིང་ བསམ་གྲུབ་གླིང་ བསོད་ནམས་དགའ་ཚལ་ དེ་ལས་ བཀྲིས་གླིང་འདེམས་ཁོངས་༦ ནང་ ཁྱད་ཚད་ལྡན་པའི་ཚོགས་རྒྱན་བཙུགས་མི་༡,༥༤༢ ཡོདཔ་ཨིན་པས།
ཕུན་ཚོགས་གླིང་ཁྲོམ་སྡེ་ལུ་ ཁྱད་ཚད་ལྡན་པའི་ ཚོགས་རྒྱན་བཙུགས་མི་༩༣༢ ཡོད་མི་ལས་ མཐོ་ཤོས་ར་ ཕུན་ཚོགས་གླིང་ཁྲོམ་སྟོད་འདེམས་ཁོངས་ནང་ མི་༢༠༢ དང་ དམའ་ཤོས་ གནས་བྲག་འདེམས་ཁོངས་ནང་ མི་༨༩ དེ་ལས་ དཔག་བསམ་ཁ་འདེམས་ཁོངས་ནང་ མི་༡༣༧ རིན་ཆེན་ལྡིངས་འདེམས་ཁོངས་ནང་ མི་༡༠༨ པད་དཀར་ཞིང་འདེམས་ཁོངས་ནང་ མི་༡༩༥ ཕུན་ཚོགས་གླིང་སྨད་འདེམས་ཁོངས་ནང་ མི་༢༠༡ ཡོད་མི་དེ་ མཐོ་ཤོས་༢ པ་ཨིན་པས།
སྤྱི་ཟླ་༤ པའི་ཚེས་༢༨ ལུ་ དྲོ་པ་ཆུ་ཚོད་༨ ལས་ ཕྱི་རུ་ཆུ་ཚོད་༦ ཚུན་ ཚོགས་རྒྱན་བཙུགས་ཆོག་ནི་ཨིན་པའི་གནས་ཚུལ།
བཀྲིས་ཕུན་ཚོགས།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་དམངས་ལུ་ཞུ་དོན་འདི་ཡང་ གཤམ་འཁོད་ལས་འཆར་བཀོད་ཡོད་མི་དང་འཁྲིལ་ སྤྱི་ལོ་ ༢༠༢༡ ས་གནས་གཞུང་གསུམ་པའི་བཙག་འཐུའི་དོན་ལུ་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་འགོ་འདྲེན་འཐབ་ནི་ཨིན་པའི་ བརྡ་འཕྲིན་སྤེལཝ་ཨིན།
༡༽ ཐོ་བཀོད་འབད་ནིའི་ཚེས་གྲངས་འགོ་བཙུགས། སྤྱི་ཚེས་ ༠༣-༠༨-༢༠༢༡ ལུ།
༢༽ ཐོ་བཀོད་འབད་ནིའི་ཚེས་གྲངས་མཇུག སྤྱི་ཚེས་ ༡༥-༠༩-༢༠༢༡ ལུ།
༣༽ བྲིས་རྒྱུགས་བརྟག་དཔྱད་དང་ངག་རྒྱུགས་བརྟག་དཔྱད། སྤྱི་ཚེས་ ༠༡-༡༠-༢༠༢༡ ལུ།
ས་གནས་གཞུང་གསུམ་པའི་བཙག་འཐུའི་དོན་ལུ་ ངེས་ཏིག་དོ་འགྲན་འབད་ནི་ཨིན་མི་ དང་འདོད་ཅན་གྱི་འདེམས་ངོ་ཚུ་གིས་ ཆོས་རྒྱུགས་ཀྱི་དོན་ལས་ཐོ་བཀོད་འདི་ ཡོངས་འབྲེལ་འཆར་སྒོ་ https://dramig.ecb.bt/flt/registration ཐོག་ལས་དང་ ཡང་ན་ བཙག་འཐུ་ལྷན་ཚོགས་ཀྱི་ཡོངས་འབྲེལ་འཆར་སྒོ་ལས་ འབྲི་ཤོག་ཕབས་ལེན་འབད་དེ་ ཆོས་རྒྱུགས་ཕུལ་ནི་ཨིན་པའི་ས་གནས་ཀྱི་ རྒེད་འོག་ཡིག་ཚང་དང་ རྫོང་ཁག་བཙག་འཐུ་ཡིག་ཚང་ དེ་ལས་ འབྲུག་གི་བཙག་འཐུ་ལྷན་ཚོགས་ཀྱི་ཡིག་ཚང་ལྟེ་བ་གང་རུང་ཅིག་ནང་ བཀང་སྟེ་ཕུལ་དགོཔ་ཨིན། གཞན་ བྲིས་རྒྱུགས་དང་བརྟག་དཔྱད་ལྟེ་བའི་སྐོར་ལས་ དོགས་སེལ་འབད་དགོཔ་ཡོད་པ་ཅིན་ འབྲེལ་ཡོད་རྫོང་ཁག་བཙག་འཐུ་ཡིག་ཚང་དང་འབྲེལ་བ་མཛད་གནང་།
ཨིན་རུང་ ཧེ་མ་ལས་ ལྷན་ཚོགས་ཀྱིས་ཁ་ཐུག་ལས་གནང་ཡོད་པའི་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་མཐར་འཁྱོར་ཡོད་པའི་ ལག་ཁྱེར་འཆང་ཡོད་པ་ཅིན་ ལོག་ཆོས་རྒྱུགས་ནང་བཅའ་མར་གཏོགས་མ་དགོཔ་ཨིན།
རང་ལུགས་གནམ་ལོ་ལྕགས་མོ་གླང་ལོ་ ཟླ་༦ པའི་ཚེས་ ༢༤ ལུའམ་ སྤྱི་ལོ་ ༠༢-༠༨-༢༠༢༡ ལུ་སྤེལ།


text:
༉ ནད་ཡམས་ཀོ་བིཌ་-༡༩ དང་ ལུང་ཕྱོགས་དང་ འཛམ་གླིང་རྒྱལ་ཁབ་ཚུ་ནང་ ངེས་མེད་ཀྱི་ གདོང་ལེན་བྱུང་མི་ཚུ་ལས་ འབྲུག་རྒྱལ་ཁབ་ལུ་ མི་སྡེ་དང་ དཔལ་འབྱོར་ལུ་ འབྱེམ་སྦོམ་སྦེ་ར་ ཕོག་ཡོད་མི་ལུ་བརྟེན་ འབྲུག་རྒྱལ་པོའི་རྒུད་གསོའི་སྐྱིད་སྡུག་དེ་ ཟླཝ་༡༥ གི་རིང་ འཕྲོ་མཐུད་གནང་ནི་ཨིནམ་ལས་ ད་རུང་ ངོ་རྐྱང་དང་ ཚོང་འབྲེལ་འཐབ་མི་ འབུམ་ཕྲག་སྦེ་ ཕན་ཐོགས་འབྱུང་ནི་ཨིན་པས།
དེ་ཡང་ མི་དབང་མངའ་བདག་རིན་པོ་ཆེ་མཆོག་གིས་ རྒྱལ་པོའི་རྒུད་གསོའི་སྐྱིད་སྡུག་དེ་ འཕྲོ་མཐུད་གནང་དགོ་པའི་ བཀའ་རྒྱ་གནང་མི་དེ་ སྤྱི་ཟླ་༤ པའི་ཚེས་༢༢ ལུ་ བློན་ཆེན་ཌོག་ཊར་ བློ་གྲོས་ཚེ་རིང་གིས་ སེམས་རྟོགས་ཁ་རྫོང་ནང་ལས་སྦེ་ རྒྱལ་ཡོངས་ལུ་ བཀའ་སྐྱོར་གནང་སྟེ་ དུས་ཡུན་ཆུ་ཚོད་༤༨ ཀྱི་ནང་འཁོད་ལུ་ར་ མི་༥,༠༠༠ དེ་ཅིག་གིས་ སྐྱིད་སྡུག་ཡིག་ཚང་ནང་ ཞུ་ཡིག་བཙུགས་ནུག།
ན་ཧིང་ འབྲུག་ལུ་ ནད་ཡམས་ཀོ་བིཌ་-༡༩ ཐོན་པའི་ཤུལ་ལུ་ མི་དབང་མངའ་ཞབས་མཆོག་གིས་ མི་སེར་ཚུ་གི་ འཚོ་བའི་གནས་སྟངས་ལུ་ ཐུགས་ཚ་གྱང་བཞེས་ཏེ་ སྤྱི་ལོ་༢༠༢༠ ཟླ་༤ པའི་ནང་ འོང་འབབ་རྒྱབ་སྐྱོར་དང་ སྐྱིན་འགྲུལ་གྱི་ སྐྱེད་སྤྲོད་ནིའི་ རྒྱབ་སྐྱོར་སྐྱིད་སྡུག་ཁག་༢ འབད་མི་ འབྲུག་རྒྱལ་པོའི་རྒུད་གསོའི་སྐྱིད་སྡུག་ གཞི་བཙུགས་གནང་མི་དེ་གིས་ ནད་ཡམས་ཀོ་བིཌ་-༡༩ འི་ གནས་སྟངས་ནང་ ངོ་རྐྱང་༥༢,༦༤༤ ལུ་ འཚོ་བ་སྐྱོང་ནི་དང་ དངུལ་འབྲེལ་ལས་ཁང་ཚུ་ལས་ སྐྱིན་འགྲུལ་ལེན་མི་༡༣༩,༠༩༦ ལུ་ སྐྱེད་བཏབ་ནི་ལུ་ རྒྱབ་སྐྱོར་གནང་ཡོདཔ་ཨིན་པས།
འོང་འབབ་རྒྱབ་སྐྱོར་གྱི་སྐྱིད་སྡུག།
སྤྱི་ལོ་༢༠༢༠ ཟླ་༤ པ་ལས་ སྤྱི་ལོ་༢༠༢༡ ཟླ་༣ པ་ཚུན་ཚོད་ ངོ་རྐྱང་༥༢,༦༤༤ ལུ་ འཚོ་བ་སྐྱོང་ནིའི་དོན་ལུ་ རྒུད་གསོའི་སྐྱིད་སྡུག་ དངུལ་ཀྲམ་ཐེར་འབུམ་༢.༢༥ གནང་ཡོད་མི་ལས་ སྐྱིད་སྡུག་ཞུ་མི་བརྒྱ་ཆ་༤༠ གིས་ འགྱོ་ཐོག་གི་ ཟླཝ་ནང་ར་ ཞུ་ཡིག་བཙུགས་ནུག་ཟེར་ རྒུད་གསོའི་སྐྱིད་སྡུག་ཡིག་ཚང་གིས་ བསྡུ་སྒྲིག་འབད་མི་ སྙན་ཞུ་ནང་བཀོད་ནུག།
འདས་པའི་ལོ་༡ གི་རིང་ལུ་ འོང་འབབ་རྒྱབ་སྐྱོར་གྱི་སྐྱིད་སྡུག་བསྡོམས་ དངུལ་ཀྲམ་ཐེར་འབུམ་༢.༢༥ གནང་མིའིནང་ ཨ་ལོ་ལུ་ དངུལ་ཀྲམ་ས་ཡ་༧༠.༨༩ རྒྱབ་སྐྱོར་གྱི་ སྐྱིད་སྡུག་གནང་མི་དེ་ ཚུདཔ་ཨིན་པས།
རྒུད་གསོའི་སྐྱིད་སྡུག་དེ་ཡང་ གོ་རིམ་དང་འཁྲིལ་ གནང་ཡོདཔ་བཞིན་དུ་ དེ་བསྒང་ སྡེ་ཚན་ག་ར་ལས་ ངོ་རྐྱང་ཚུ་གིས་ གོ་རིམ་རེ་རེ་བཞིན་དུ་སྦེ་ སྐྱིད་སྡུག་གི་ ཞུ་ཡིག་བཙུགས་དགོཔ་ཨིན་པས།
དེ་འབདཝ་ལས་ གོ་རིམ་རེ་རེའི་ནང་ མི་བརྒྱ་ཆ་༧༥ ལྷགཔ་ཅིག་གིས་ གོ་རིམ་བཞིན་དུ་ ཞུ་ཡིག་བཙུགས་ཡོདཔ་ད་ གོ་རིམ་༣ པ་དེ་ ན་ཧིང་ སྤྱི་ཟླ་༡༠ པ་ལས་༡༢ པ་ཚུན་ཨིན་རུང་ རྒྱལ་ཡོངས་འགྲོ་འགྲུལ་བཀག་དམ་ཐེངས་༢ པའི་སྐབས་ སྐྱིད་སྡུག་ཞུ་མི་ཚུ་གིས་ ཞུ་ཡིག་ལོག་བཙུགས་མ་དགོ་པར་ དུས་ཅི་ སྤྱི་ཟླ་༣ པ་ཚུན་ དུས་ཡུན་ཡར་སེང་ཐོག་ སྐྱིད་སྡུག་གནང་ཡི་ཟེར་ སྙན་ཞུ་ནང་བཀོད་ནུག།
ཨ་ལོ་ལུ་ རྒུད་གསོའི་སྐྱིད་སྡུག་དེ་ ཞུ་ཡིག་བཙུགས་མི་༩,༦༡༤ ལུ་ གནང་ཡོདཔ་ལས་ ཨ་ལོ་༡༥,༤༦༤ ལུ་ ཕན་ཐོགས་བྱུང་ཡོདཔ་ད་ དེ་གི་གྲས་ལས་ ཕན་ཐོགས་བྱུང་མི་ བརྒྱ་ཆ་༥༣ དེ་ ཨ་ལོ་༡ ཡོད་མི་དང་ ཨ་ལོ་༢ ཡོད་མི་ལུ་ བརྒྱ་ཆ་༣༥.༢ ཨིན་པས།
ཟླ་རིམ་བཞིན་དུ་ ཨ་ལོ་༦,༠༠༠ དེ་རེ་ལུ་ སྐྱིད་སྡུག་གི་ཐོག་ལས་ རྒྱབ་སྐྱོར་གནང་ཡོདཔ་ད་ ངོ་རྐྱང་ཚུ་ལུ་འབད་བ་ཅིན་ དུས་ཅི་ སྤྱི་ཟླ་༣ ཚུན་ མི་རེ་གིས་ དངུལ་ཀྲམ་༡༠༠,༠༠༠ རེ་དང་ ཡང་ཅིན་ དེ་བ་མངམ་ཐོབ་ཡོདཔ་ད་ དེ་གི་གྲངས་སུ་ ཨ་ལོ་ཡོད་མི་ཚུ་ལུ་ ཨ་ལོའི་གསོ་འཐུས་ཡང་ རྩིས་རྐྱབ་སྟེ་ཡོདཔ་ཨིན་པས།
འབྲུག་རྒྱལ་པོའི་རྒུད་གསོའི་སྐྱིད་སྡུག་གི་ འཐུས་མི་ཅིག་གིས་ སླབ་མིའི་ནང་ མི་དབང་མངའ་བདག་རིན་པོ་ཆེ་མཆོག་གིས་ ནད་ཡམས་ལུ་བརྟེན་ མི་སེར་ཚུ་གི་ འཚོ་བའི་གནས་སྟངས་དང་ འཚོ་སྐྱོང་ལུ་ འབྱེམ་ཕོག་ནི་དང་ ལཱ་གཡོག་ཡོད་མི་ཚུ་ལུ་ ལཱ་གཡོག་བྱང་སྟེ་ དཀའ་སྡུག་ཐོག་ལུ་ སྡོད་དགོཔ་བྱུངམ་ད་ མི་སྡེའི་ནང་ སྟབས་མ་བདེཝ་དང་ གདོང་ལེན་ཚུ་ འབྱུང་ནི་ཡོད་མི་ལུ་གཟིགས་ཏེ་ སྐྱིད་སྡུག་ལས་རིམ་ གཞི་བཙུགས་གནང་ཡི་ཟེར་ཨིན་པས།
མི་དབང་མཆོག་གིས་ འབྲུག་རྒྱལ་པོའི་རྒུད་གསོའི་སྐྱིད་སྡུག་ལས་རིམ་དེ་ འགོ་བཙུགས་མ་གནང་པ་ཅིན་ ད་རེས་ ང་བཅས་རའི་མི་ཚུ་ འཛམ་གླིང་རྒྱལ་ཁབ་གཞན་ཚུ་ནང་བཟུམ་སྦེ་ བཀྲེས་སྐོམ་གྱི་ སྡུག་བསྔལ་ནང་ སྡོད་སྡོདཔ་འོང་ཟེར་ ཆེ་མཐོའི་འགོ་དཔོན་ཅིག་གིས་ བཤདཔ་ཨིན་པས།
དངུལ་སྐྱེད་སྤྲོད་ནིའི་རྒྱབ་སྐྱོར་སྐྱིད་སྡུག།
ནད་ཡམས་ཀྱི་ གདོང་ལེན་སྐབས་ ངོ་རྐྱང་དང་ ཚོང་འབྲེལ་འཐབ་མི་ཚུ་ལུ་ སེམས་དཔའ་ཞུམ་མ་བཅུག་པར་ སེམས་ཤུགས་བསྐྱེད་ཐབས་ལུ་ མི་དབང་མངའ་བདག་རིན་པོ་ཆེ་མཆོག་གི་ བཀའ་རྒྱ་དང་འཁྲིལ་ སྤྱི་ལོ་༢༠༢༠ ཟླ་༤ པའི་ནང་ར་ འབྲུག་རྒྱལ་པོའི་རྒུད་གསོའི་སྐྱིད་སྡུག་དང་གཅིག་ཁར་ རྒྱལ་ཡོངས་སེམས་ཤུགས་མ་དངུལ་དེ་ཡང་ གཞི་བཙུགས་གནང་ནུག།
ནད་ཡམས་ཀྱིས་ ཚོང་འབྲེལ་ཚུ་ལུ་ གནོད་སྐྱོན་རྐྱབ་ཡོདཔ་མ་ཚད་ ངོ་རྐྱང་ལ་ལོ་ཅིག་ལུ་ ལཱ་གཡོག་བྱང་པའི་ཁར་ ལ་ལོ་ཅིག་ དངུལ་ཕོགས་ཕྱེད་ཀ་སྦེ་ ལེན་ཐོག་ལས་ ལཱ་འབད་དགོཔ་བྱུངམ་ལས་ དངུལ་འབྲེལ་ལས་ཁང་ཚུ་ལས་ སྐྱིན་འགྲུལ་ལེན་མིའི་ སྐྱིན་ཚབ་སྤྲོད་མ་ཚུགས་པའི་ གདོང་ལེན་ཚུ་ བྱུང་ཡོདཔ་ཨིན་པས།
གནད་དོན་དེ་ཚུ་ལུ་བརྟེན་ ནད་ཡམས་ཀོ་བིཌ་-༡༩ འི་འབྱེམ་མར་ཕབ་དང་ དཀའ་སྡུག་ཚུ་ སེལ་ཐབས་ལུ་ མི་དབང་མངའ་བདག་རིན་པོ་ཆེ་མཆོག་གིས་ དངུལ་འབྲེལ་ལས་ཁང་ཚུ་ལས་ སྐྱིན་འགྲུལ་ལེན་མི་ མི་ཆེ་འབྲིང་ཆུང་གསུམ་ག་རའི་དོན་ལུ་ སྐྱེད་ཡངས་ཆག་གནང་ཡོདཔ་ད་ སྐྱེད་ཡངས་ཆག་ཟེརཝ་ད་ སྐྱིན་འགྲུལ་ལེན་མི་ཚུ་གི་ དངུལ་སྐྱེད་དེ་ རྒྱལ་ཡོངས་སེམས་ཤུགས་མ་དངུལ་ལས་ བཏབ་གནངམ་ཨིན་པས།
སྐྱིན་ཚབ་སྤྲོད་རིམ་དང་འཁྲིལ་ བཏབ་མ་ཚུགས་པར་ལུས་མི་༡༧,༧༦༦ བརྩིས་ཏེ་ སྐྱིན་འགྲུལ་གྱི་ རྩིས་ཁྲ་འཆང་མི་༡༣༩,༠༩༦ ལུ་ སྐྱེད་རྒྱབ་སྐྱོར་གྱི་ སྐྱིད་སྡུག་ལས་ ཁེ་ཕན་སྦོམ་བྱུང་ཡོདཔ་ད་ ཁེ་ཕན་བྱུང་མི་ཚུ་གི་གྲངས་སུ་ ཟླ་རིམ་བཞིན་དུ་ དངུལ་ཕོགས་ཐོབ་མི་ ངོ་རྐྱང་༦༠,༠༠༢ དང་ ཚོང་འབྲེལ་འཐབ་མི་༧༩,༠༩༤ ཚུད་ནུག།
འདས་པའི་ཟླཝ་༡༢ ནང་ སྐྱིན་འགྲུལ་ལེན་མི་ཚུ་ལུ་ སྐྱེད་ཡངས་ཆག་གི་ མཐུན་རྐྱེན་ཐོག་ལུ་ དངུལ་ཀྲམ་ཐེར་འབུམ་༡༡.༠༦ སྐྱིད་སྡུག་གནང་ཡོདཔ་ད་ མ་དངུལ་དེ་ནང་ལས་ དངུལ་ཕོགས་ཡོད་མི་ཚུ་གི་སྐྱེད་སྦེ་ དངུལ་ཀྲམ་ཐེར་འབུམ་༡.༡༥ དང་ ཚོང་ལས་འཐབ་མི་ཚུ་གི་དོན་ལུ་ དངུལ་ཀྲམ་ཐེར་འབུམ་༩.༩༡ སྐྱིད་སྡུག་མ་དངུལ་ནང་ལས་ བཏབ་ཡོདཔ་ཨིན་པས།
མི་དབང་མངའ་བདག་རིན་པོ་ཆེ་མཆོག་གིས་ འགོ་ཐོག་ཟླཝ་༦ ནང་ སྐྱེད་བརྒྱ་ཆ་༡༠༠ སྐྱིད་སྡུག་ཡིག་ཚང་ལས་ རྒྱབ་སྐྱོར་གནང་པའི་ཤུལ་ལས་ དངུལ་འབྲེལ་ཞབས་ཏོག་མཁོ་སྤྲོད་འབད་མི་ཚུ་གིས་ སྐྱེད་བརྒྱ་ཆ་༥༠ རྒྱབ་སྐྱོར་འབད་དེ་ཡོདཔ་ཨིན་པས།
ད་རེས་ནངས་པར་ འབྲུག་རྒྱལ་པོའི་རྒུད་གསོའི་སྐྱིད་སྡུག་ཡིག་ཚང་གིས་ ད་ཚུན་གྱི་བར་ན་ སྐྱིད་སྡུག་ལས་རིམ་ལས་ ཚོང་སྡེ་དང་ ཚོང་འབྲེལ་ཁང་ ཡང་ཅིན་ ཟ་ཁང་དང་ ངོ་རྐྱང་ག་དང་ག་ལུ་ ཕན་ཐོགས་མངམ་བྱུང་ཡོདཔ་ཨིན་ན་ སྙན་ཞུ་བསྡུ་སྒྲིག་འབད་བའི་བསྒང་ཡོད་ཟེར་ཨིནམ་ད་ ཀུན་གསལ་ལུ་ ཤེས་རྟོགས་བྱུང་མི་དང་འཁྲིལཝ་ སྤྱི་ལོ་༢༠༢༠ ཟླ་༧ པ་ལས་༡༢ པ་ཚུན་ ཟླཝ་༦ གི་ནང་ ཐིམ་ཕུག་ལུ་ ཟ་ཁང་ཅིག་གིས་ སྐྱེད་ཡངས་ཆག་གི་ སྐྱིད་སྡུག་ལས་ དངུལ་ཀྲམ་ས་ཡ་༤༤ ལྷགཔ་ཅིག་ ཁེ་ཕན་ཐོབ་ནུག།
འབྲུག་རྒྱལ་པོའི་རྒུད་གསོའི་སྐྱིད་སྡུག་དེ་ འཕྲོ་མཐུད་གནངམ་དང་འབྲེལ་ མི་ཚུ་གིས་ གོ་སྐབས་ལེན་ཐོག་ལས་ མངའ་བདག་རྒྱལ་པོའི་བང་མཛོད་ལུ་ འབྱེམ་བཀལ་ཉེན་ཡོད་པའི་ ཚ་གྱང་བཤད་ནི་ འགོ་བཙུགས་ཡོདཔ་ད་ དཔེར་ན་ ཞི་གཡོགཔ་ཚུ་གི་ དངུལ་ཕོགས་ལུ་ ཐོ་མ་ཕོག་རུང་ དངུལ་འབྲེལ་ལས་ཁང་ཚུ་ལས་ སྣུམ་འཁོར་དང་ ཤེས་ཡོན་སྐྱིན་འགྲུལ་ སྒེར་དོན་ལ་སོགས་པའི་ སྐྱིན་འགྲུལ་ལེན་མི་ཚུ་ ལོ་ངོ་༡ གི་རིང་ སྐྱེད་བཏབ་མ་དགོ་པའི་ ཁེ་ཕན་བྱུང་མི་ཚུ་གིས་ གཡང་ཟ་བག་ཟོན་མེད་པར་ ད་རུང་ སྐྱིད་སྡུག་ཞུ་ནིའི་ འོས་འབབ་ཡོད་མི་ལུ་བརྟེན་ཨིན་པས།
དེ་འབདཝ་ལས་ ཚོང་པ་དང་ ཞི་གཡོགཔ་ག་འབད་རུང་ བཟའ་ཚང་དང་ ལས་གཡོགཔ་ཚུ་ འཚོ་སྐྱོང་གི་དཀའ་སྡུག་ངེས་བདེན་ཕོག་ཡོད་ན་མ་གཏོགས་ དེ་མིན་ སྐྱིད་སྡུག་ཞུ་ནི་མི་འོང་ཟེར་ ལ་ལོ་ཅིག་གིས་ བཤདཔ་ཨིན་པས།
འགོ་དཔོན་ཅིག་གིས་ སླབ་མིའི་ནང་ མ་གཞི་ མི་དབང་མངའ་བདག་རིན་པོ་ཆེའི་ཞབས་ལས་ ག་ར་ལུ་ སྐྱིད་སྡུག་འདྲ་མཉམ་ཐོབ་དགོཔ་སྦེ་ བཀའ་རྒྱ་གནང་ཡོད་རུང་ མི་ཚུ་གིས་ ཧ་གོ་དགོཔ་ དེ་ཡང་ ཁ་སྐོམ་མི་ལུ་ ཆུ་བྱིན་དོ་བཟུམ་ཅིག་ཨིན་མི་ སྐྱིད་སྡུག་འདི་ བྱིན་རླབས་ཅན་ཨིནམ་ལས་ མནོ་བསམ་ལེགས་ཤོམ་སྦེ་ གཏང་དགོཔ་མ་ཚད་ སྐྱིད་སྡུག་ཞུ་རུང་ དྲང་སྤྱོད་ཀྱི་ འགན་ཁུར་འབག་དགོ་ཟེར་ཨིན་པའི་གནས་ཚུལ།
རིག་འཛིན་དབང་ཕྱུག།


text:
༉ འབྲུག་རྒྱལ་ཁབ་འདི་ གཙང་སྦྲ་དང་ སྔོ་ལྗང་ཅན་ སྐྱིད་ཉམས་ཅན་ཅིག་སྦེ་ མི་སེར་རེ་རེ་བཞིན་གྱིས་ རང་སོའི་ཐོབ་དབང་ཚུ་ འཚེར་མེད་དུ་སྤྱོད་དེ་ ཕ་བརྒྱུད་བུ་གིས་བཟུང་སྟེ་ ཕ་ལས་བུ་དང་ བུ་ལས་ཚ་སྦེ་ རིམ་པ་བཞིན་ གནས་ཡོད་པའི་ མཐོང་གསལ་བྱུངམ་མས།
ཨིན་རུང་ འདི་བཟུམ་གྱི་ དགའ་སྐྱིད་ལྡན་པའི་ རྒྱལ་ཁབ་འདི་ ཕྱིའི་ལྕགས་རི་དང་ ནང་གི་སྲོག་ཤིང་ཚུ་ ལྷད་མེད་རྟོག་མེད་དུ་ ཞིབ་པར་དཔྱད་དེ་ མ་འབད་བ་ཅིན་ ནམ་ཕུགས་ལུ་ འདི་ཚུ་ཉམས་འགྱོ་བའི་བསྒང་ལས་ སོར་ཆུད་འབད་ནི་ལུ་ མོ་གཤམ་གྱི་བུ་དང་ རི་བོང་གི་རྭ་བཟུམ་ཅིག་གི་ དཔེ་ལུ་འགྱུར་ནི་མ་གཏོགས་ འབད་ཐབས་མེདཔ་བཟུམ་ཚོརཝ་མས།
ག་འཆརཔ་ཟེར་བ་ཅིན་ ལམ་འགྲུལ་ཉེན་སྲུང་དང་ སྐྱེལ་འདྲེན་དབང་འཛིན་གྱི་ ལོ་བསྟར་གནས་སྡུད་ནང་བལྟཝ་ད་ རྒྱལ་ཁབ་ཀྱི་ འོང་འབབ་ལུ་ ལྷན་གྲོགས་འབད་མི་ དྲག་ཤོས་ཅིག་ཨིན་པའི་གྲངས་སུ་ཚུད་དེ་འདུག།
གནས་སྡུད་ནང་འབད་བ་ཅིན་ རྩིས་ལོ་༢༠༡༩-༢༠༢༠ ནང་ འོང་འབབ་དངུལ་ཀྲམ་༤༢༠,༠༢༤,༧༧༡ བསྡུ་ལེན་འབད་མི་དེ་ རྩིས་ལོ་༡༩༠༨-༡༩༠༩ ལུ་ ༡༤༩,༣༩༡,༨༦༩ འབད་མི་དང་ཕྱདཔ་ད་ གསུམ་ལྟབ་ཀྱིས་ ཡར་སེང་སོང་ཡོད་པའི་ གསལ་སྟོན་འབདཝ་མས།
འདི་བཟུམ་གྱི་ འོང་འབབ་ཀྱི་ འབྱུང་ཁུངས་གཙོ་བོ་དེ་ སྣུམ་འཁོར་ནང་འདྲེན་ལུ་བརྟེན་པའི་ ཁྲལ་དང་ ཉེས་ཆད་ཐོ་བཀོད་འཐུས་ བསྐྱར་གསོ་སྣུམ་འཁོར་བརྡ་སྟོན་ལམ་ལུགས་ལས་བརྒལ་མི་ཚུ་ལུ་ ཉེས་ཆད་བཀལ་མི་ཚུ་ཨིན་མས།
སྤྱིར་བཏང་རྒྱལ་ཁབ་ནང་ སྣུམ་འཁོར་ཆེ་བ་དང་ ས་བཅད་འཕྲུལ་ཆས་ ཞིང་རྨོ་འཕྲུལ་གླང་ འགྲུལ་འཁོར་བཱསི་ གླ་འཁོར་ལྟ་བཤལ་སྣུམ་འཁོར་ཚུ་ མ་བརྩིས་བར་ སྣུམ་འཁོར་ཆུང་བ་༧༢,༠༤༠ ཡོད་མི་དེ་ བརྒྱ་ཆ་༦༨.༡༩ འབདཝ་ད་ མཐོ་ཤོས་ཨིནམ་ལས་ དེ་གིས་ རྒྱལ་ཁབ་ནང་ སྣུམ་འཁོར་ལག་ལེན་འཐབ་མི་ འོས་འབབ་ཅན་གྱི་མི་རློབས་ ཧ་ལམ་ཁྱབ་ཚད་ལས་ མི་༧ ལུ་ སྣུམ་འཁོར་རེ་ འོང་སྲིད་ནི་ཨིན་མས།
འདི་དང་འབྲེལ་ རྩིས་ལོ་དེ་ནང་ སྣུམ་འཁོར་ནང་འདྲེན་ཡོངས་བསྡོམས་༦,༧༠༢ འབད་མི་ལས་ མཐོ་ཤོས་ སྤྱི་ཟླ་༡ པའི་ནང་ སྣུམ་འཁོར་༧༣༥ དང་ ཉུང་ཤོས་ སྤྱི་ཟླ་༥ པའི་ནང་ སྣུམ་འཁོར་༣༠༠ ནང་འདྲེན་འབད་ནུག།
རྒྱལ་ཁབ་ནང་ དཔལ་འབྱོར་གྱི་གནས་སྟངས་ ནད་ཡམས་ལུ་བརྟེན་ ཐབས་སྐྱོ་དྲགས་ལུ་ གྱུར་ཡོད་པའི་ཁར་ མི་སེར་འུ་སྡུག་ཡང་ཕྲ་བ་ཚུ་ལུ་ གཞུང་ཞབས་ལས་ སྐྱིད་སྡུག་གི་ གསོལ་རས་གནང་སྟེ་ཡོདཔ་མ་ཚད་ ད་ལྟོའི་བར་ན་ཡང་ འཕྲོ་མཐུད་དེ་ར་ གནང་བཞིན་དུ་ཡོདཔ་ཨིན།
ཨིན་རུང་ འཛམ་གླིང་རྒྱལ་ཁབ་ནང་ དཔལ་འབྱོར་གྱི་གནས་སྟངས་ སྐྱོ་དྲགས་འགྱོ་བའི་ནམ་དུས་ལུ་ འབྲུག་པའི་མི་སེར་ཚུ་གིས་ སྣུམ་འཁོར་༦,༧༠༢ དེ་ཅིག་ ནང་འདྲེན་འབད་ཚུགས་མི་ལུ་བལྟ་བ་ཅིན་ རྒྱལ་ཁབ་ཀྱི་ དཔལ་འབྱོར་དང་ མི་སེར་ཉམ་ཆུང་ཡོད་པའི་ དྲན་ཚོར་ཡང་ བསྐྱེད་མི་ཚུགས་ནི་ཨིན་མས།
སྣུམ་འཁོར་དེ་ཅིག་ ནང་འདྲེན་འབད་མི་གིས་ དངུལ་ཀྲམ་ས་ཡ་བརྒྱ་ལས་བཅད་དེ་ ཕྱི་རྒྱལ་ལུ་ ཟད་འགྲོ་བཏང་དོ་ཡོདཔ་ལས་ དེ་གིས་ མ་འོངས་ཡུན་རིང་ལུ་ ང་བཅས་རའི་ རྒྱལ་ཁབ་ལུ་ གནོད་ཉེན་ཡང་ འབྱུང་སྲིད་འོང་།
རྒྱལ་ཁབ་ནང་ ཕྱོགས་གཅིག་ལས་ དཀའ་ངལ་ཡོད་པའི་ གསལ་སྟོན་འབད་མི་དང་ ཕྱོགས་གཅིག་ལས་ མ་དངུལ་འབུམ་ཕྲག་ལས་བཅད་དེ་ ཟད་འགྲོ་བཏང་མི་གཉིས་ འབྲེལ་མཐུན་ཡང་མིན་འདུག།
ད་ལྟོ་ ནད་མ་འོང་གོང་ལས་ རིམ་གྲོ་འབད་ནིའི་ འཆར་གཞི་མ་སྒྲིག་པར་ བ་དམརཔོ་འདི་ར་ ཨོམ་བཞོ་ནིའི་རེ་བ་བསྐྱེད་དེ་ ཐུགས་བག་ཡེངས་ཤོར་བ་ཅིན་ དུས་ནམ་ཅིག་གི་ཚེ་ བ་ལུ་རྩྭ་ཆག་གི་ ཐབས་ལམ་སྒྲིག་ནི་དང་ ཨོ་བཞོ་མེད་པའི་གདོང་ལེན་ འཐོན་པའི་བསྒང་ལས་ ཕྱིས་ར་ཕྱི་ནི་བཟུམ་འདུག།
དེ་འབདཝ་ལས་ འཕྲལ་གྱི་འོང་འབབ་བཟོ་ནི་རྐྱངམ་གཅིག་ལུ་ དམིགས་གཏད་བསྐྱེད་ནི་མེན་པར་ ནམ་ཕུགས་ལུ་ མཐའ་འཁོར་གནས་སྟངས་དང་ རྒྱལ་ཁབ་ཀྱི་ མི་རློབས་དང་བསྟུན་པའི་སྣུམ་འཁོར་ བཙོག་རླུང་ཚད་འཛིན་བརྟན་ཐབས་ཀྱི་ ཐབས་ལམ་སྒྲིག་པ་ཅིན་ འདི་ར་དྲག་འོང་ཟེར་མནོཝ་མས།


text:
༉ སྤྱི་ཟླ་༥ པའི་ཚེས་༦ ལུ་ བསམ་གྲུབ་ལྗོངས་མཁར་གྱི་ ཁྲིམས་སྲུང་འགག་སྡེའི་ ཡིག་ཚང་ས་ཁོངས་ནང་ལས་ ནད་ཡམས་ཀོ་བིཌ་-༡༩ ཐོབ་ཡོད་མི་ཚུ་གི་ ཐད་ཀར་འབྲེལ་བ་ཡོད་མི་དང་མེད་མི་ ལེ་ཤ་ཐོན་དོ་ཡོད་མི་ལུ་བརྟེན་ བསམ་གྲུབ་ལྗོངས་མཁར་ཁྲོམ་ཁའི་ འགྲོ་འགྲུལ་བཀག་དམ་དེ་ ད་རུང་ ཕར་འགྱངས་འབད་ཡི།
སྤྱི་ཟླ་༥ པའི་ཚེས་༣ ལུ་ ཁྲིམས་སྲུང་འགག་སྡེའི་ སྡོད་ཁྱིམ་ས་ཁོངས་ནང་ལས་ སྐྱེས་ལོ་༣༦ ལང་མི་ ཨམ་སྲུ་ཅིག་ལུ་ མི་སྡེ་ནང་ལས་ ཀོ་བིཌ་-༡༩ ཐོབ་ཡོདཔ་སྦེ་ བདའ་ཟུན་ཡོདཔ་བཞིན་དུ་ ད་རུང་ འགག་སྡེའི་ཡིག་ཚང་ས་ཁོངས་ནང་ལས་ སྐྱེས་ལོ་༢༦ ལང་མི་ ཁྲིམས་སྲུང་འགག་པ་ཅིག་ལུ་ མི་སྡེའི་ནང་ ཀོ་བིཌ་-༡༩ ཐོབ་ཡོདཔ་སྦེ་ བདའ་ཟུན་ཡོདཔ་ཨིན་པས།
བསམ་གྲུབ་ལྗོངས་མཁར་རྫོང་ཁག་ཀོ་བིཌ་-༡༩ ལས་བྱེད་ཚོགས་ཆུང་གིས་ ནད་འབུབ་དེ་ ག་ཏེ་ལས་ ཐོབ་ཡོདཔ་ཨིན་ན་དང་ མི་སྡེའི་ནང་ ནད་འབུབ་ཁྱབ་སྤེལ་འགྱོ་ནི་ལས་ སྔོན་འགོག་འབད་ནིའི་དོན་ལུ་ སྤྱི་ཚེས་༧ ལས་ ཉིནམ་༣ གྱི་རིང་ འགྲོ་འགྲུལ་བཀག་དམ་འབད་ཡོདཔ་བཞིན་དུ་ ཉིནམ་༥ འི་རིང་ ཁྲོམ་སྡེའི་ནང་ བརྟག་དཔྱད་སྐབས་ དཔེ་ཚད་༢,༠༢༢ དེ་ཅིག་ལུ་ བརྟག་དཔྱད་འབད་ཡོདཔ་ཨིན་པས།
སྤྱི་ཚེས་༨ ལུ་ ད་རུང་ ཁྲིམས་སྲུང་འགག་པ་ཅིག་ལུ་ ཀོ་བིཌ་-༡༩ ཐོབ་ཡོདཔ་སྦེ་ བདའ་ཟུན་ཡོདཔ་ད་ ཁྲིམས་སྲུང་འགག་པ་དེ་ སྐྱེས་ལོ་༢༦ ལང་མི་ ཁྲིམས་སྲུང་འགག་པ་དང་ ཐད་ཀར་འབྲེལ་བ་ཡོད་མི་ཨིནམ་ད་ འགག་སྡེའི་སྡོད་ཁྱིམ་ས་ཁོངས་ནང་ལས་ ཨམ་སྲུ་ཅིག་ལུ་ ཀོ་བིཌ་-༡༩ ཐོབ་ཡོདཔ་སྦེ་ བདའ་ཟུན་པའི་ཤུལ་ལུ་ ཁོང་ཆ་ཁྱབ་ འགག་སྡེའི་ཡིག་ཚང་ས་ཁོངས་ནང་ སྡོད་ཡོདཔ་ལས་ ཡིག་ཚང་དེ་ཡང་ སྒོ་བསྡམས་ཡོདཔ་ཨིན་པས།
གསོ་བའི་འགོ་དཔོན་ཚུ་གིས་ ཁྲིམས་སྲུང་འགག་པ་དེ་དང་ ཐད་ཀར་འབྲེལ་བ་ཡོད་མི་༡༡ དང་ ཐད་ཀར་མེན་པའི་འབྲེལ་བ་ཡོད་མི་༡༡༣ དེ་ཅིག་ ཞིབ་འཚོལ་འབད་ཡོདཔ་བཞིན་དུ་ ཐད་ཀར་འབྲེལ་བ་མེད་མི་ ཟུར་བཞག་ལྟེ་བ་དང་ ཐད་ཀར་འབྲེལ་བ་མེད་མི་ཚུ་ ཁྱིམ་ནང་ ཟུར་བཞག་འབད་བཅུག་ཡོདཔ་ཨིན་པས།
དེ་བཟུམ་སྦེ་ སྤྱི་ཚེས་༩ ལུ་ སྐྱེས་ལོ་༣༦ ལང་མི་ ཨམ་སྲུ་དང་གཅིག་ཁར་ ཐད་ཀར་འབྲེལ་བ་ཡོད་མི་ མོ་གི་རྨགཔ་དང་ བུམོ་༢ ཡང་ ཀོ་བིཌ་-༡༩ ཐོབ་ཡོདཔ་ད་ རྨགཔ་དེ་ སྤྱི་ཟླ་༤ པའི་ཚེས་༧ ལུ་ ཕུན་ཚོགས་གླིང་ལུ་ སྣུམ་འཁོར་བཅོ་ཁ་རྐྱབ་པར་ སོང་ཞིནམ་ལས་ སྤྱི་ཚེས་༡༢ ལུ་ འོང་ཡོདཔ་བཞིན་དུ་ སྤྱི་ཚེས་༡༨ ལུ་ ཨར་ཊི་-པི་སི་ཨར་བརྟག་དཔྱད་འབདཝ་ད་ ནད་རྟགས་མེདཔ་སྦེ་ཐོནམ་ལས་ སྒྲིག་གཡོག་ནང་ སོང་ཡོདཔ་ཨིན་པས།
ཨམ་སྲུ་དེ་གི་ བུམོ་དེ་ བསམ་གྲུབ་ལྗོངས་མཁར་འབྲིང་རིམ་སློབ་བར་མའི་ནང་ སློབ་རིམ་༧ པའི་ནང་ དཔེ་ཆ་ལྷབ་དོ་ཡོད་རུང་ སྤྱི་ཟླ་༤ པའི་ཚེས་༢༩ ལས་ར་ སློབ་གྲྭ་ནང་མ་འགྱོཝ་ལས་ སློབ་རིམ་༧ པའི་ སློབ་ཕྲུག་༢༣ དང་ སློབ་དཔོན་༦ དེ་ཅིག་ ཁྱིམ་ནང་ ཟུར་བཞག་འབད་བཅུག་ཡོདཔ་ཨིན་པས།
འགོ་དཔོན་ཚུ་གིས་ སླབ་མིའི་ནང་ ཐད་ཀར་འབྲེལ་བ་ཡོད་མི་ཚུ་ ཟུར་བཞག་ལྟེ་བ་དང་ ཐད་ཀར་འབྲེལ་བ་མེད་མི་ཚུ་ ཁྱིམ་ནང་ ཟུར་བཞག་འབད་བཅུག་ཡོད་རུང་ སློབ་ཕྲུག་མང་ཤོས་ཅིག་ར་ ཐད་ཀར་འབྲེལ་བ་ཡོདཔ་སྦེ་ ངོས་འཛིན་འབད་ཡོདཔ་ལས་ དེ་འཕྲོ་ལས་ འགྲོ་འགྲུལ་ཡངས་ཆག་ མི་གཏང་ཟེར་ཨིན་པས།
དེ་ལས་ ལས་བྱེད་ཚོགས་ཆུང་གིས་ འགྲོ་འགྲུལ་བཀག་དམ་སྐབས་ ཚོད་བསྲེ་དང་ མཁོ་ཆེ་བའི་ཅ་ཆས་ཚུ་ སྐྱེལ་སྤྲོད་འབད་མི་ ཚོང་ཁང་ཚུ་ ངོས་འཛིན་འབད་ཡོདཔ་ལས་ མི་ཚུ་གིས་ དྲོ་པའི་ཆུ་ཚོད་༧ ལས་༡༢ ཚུན་ མཁོ་མངགས་འབད་དགོཔ་ད་ ཉིན་མའི་ཆུ་ཚོད་༡ ལས་༧ ཚུན་ ཚོང་པ་ཚུ་གིས་ ཅ་ཆས་ཚུ་ སྐྱེལ་སྤྲོད་འབད་ནི་ཨིན་པས།
གསལ་བསྒྲགས་འབད་མི་དང་འཁྲིལཝ་ད་ ཞབས་ཏོག་སྤྲོད་མི་ཚུ་གིས་ ཁ་རས་ལག་ལེན་འཐབ་ནི་དང་ ལག་འཁྱུ་ནི་ ས་སྟོང་བཞག་ནི་ དེ་ལས་ ཅ་ཆས་ཚུ་ སྐྱེལ་སྤྲོད་འབད་བའི་སྐབས་ ཨེམ་བོབ་ལ་སོགས་པ་ཚུ་ ལག་ལེན་འཐབ་སྟེ་ ཀོ་བིཌ་-༡༩ འི་ སྒྲིག་གཞི་ཚུ་ དམ་དམ་སྦེ་ ལག་ལེན་འཐབ་དགོ་ཟེར་ ཨིན་པའི་གནས་ཚུལ།
སྐལ་བཟང་དབང་ཕྱུག། བསམ་གྲུབ་ལྗོངས་མཁར།


text:
༉ ནད་ཡམས་ཀོ་བིཌ་-༡༩ འི་ རྒྱལ་ཡོངས་སྨན་བཙུགས་ལས་རིམ་ སྤྱི་ཟླ་༣ པའི་ཚེས་༢༧ ལུ་ འགོ་བཙུགས་ནི་ཨིནམ་ལས་ ཁ་ཙ་ བསམ་གྲུབ་ལྗོངས་མཁར་ལུ་ ཀོ་བི་ཤིལཌ་ ཨེས་ཊ་ཟེ་ནེ་ཀ་སྨན་ཁབ་༢༤,༠༠༠ དེ་ཅིག་ གནམ་གྲུ་ཧེ་ལི་ཀོབ་ཊར་ཐོག་ལས་ སྐྱེལ་འདྲེན་འབད་ཡི།
ད་རིས་ གསོ་བའི་འགོ་དཔོན་ཚུ་གིས་ སྨན་ཁབ་ཚུ་ རྒེད་འོག་དང་ དྲུང་ཁག་ཚུ་ནང་ བགོ་བཀྲམ་འབད་ནི་ཨིནམ་བཞིན་དུ་ རྫོང་ཁག་ནང་ སྨན་ཁབ་བཙུགས་སའི་ ས་ཁོངས་༧༡ དེ་ཅིག་ནང་ སྨན་ཁབ་བཙུགས་མི་༥༢ དང་ སྲུང་རྒྱབ་༦༥ བརྩིས་ཏེ་ འགོ་དཔོན་༡༩༩ དེ་ཅིག་ ཡོདཔ་ཨིན་པས།
ཁ་ཙ་ ཉིན་མའི་ཆུ་ཚོད་༡༢ དང་སྐར་མ་༢༠ ཚུན་ རྫོང་ཁག་ནང་ མི་༢༣,༢༤༡ དེ་ཅིག་གིས་ སྨན་ཁབ་ཀྱི་དོན་ལུ་ ཐོ་བཀོད་འབད་ཡོདཔ་ཨིན་པས།
རྫོང་ཁག་གསོ་བའི་ གཙོ་འཛིན་འགོ་དཔོན་འོགམ་གིས་ སླབ་དོ་བཟུམ་འབད་བ་ཅིན་ རྫོང་ཁག་ནང་ ངོས་འཛིན་ཅན་གྱི་ ས་ཁོངས་༥ ནང་ སྨན་ཁབ་ལུ་བརྟེན་ སྟབས་བདེཝ་དང་ མ་བདེཝ་གི་གནད་དོན་ཚུ་ ལྟ་རྟོག་དང་ འཛིན་སྐྱོང་འཐབ་ནིའི་དོན་ལུ་ ཌོག་ཊར་དང་ དེད་གཡོག་གཅིག་ཁར་ སྣུམ་འཁོར་རེ་ ཡོད་ཟེར་ཨིན་པས།
ཁོ་གིས་ སླབ་མིའི་ནང་ ག་དེམ་ཅིག་སྦེ་ སྨན་ཁབ་ཁ་སྐོང་རེ་ སྐྱེལ་འདྲེན་འབད་དགོ་པ་ཅིན་ ལག་ལེན་འཐབ་ནིའི་དོན་ལུ་ རྒེད་འོག་གིས་ སྣུམ་འཁོར་གྲ་སྒྲིག་བཞག་དགོཔ་སྦེ་ སླབ་སྟེ་ཡོདཔ་མ་ཚད་ མི་སེར་ཚུ་ལས་ རྒྱབ་སྐྱོར་གྱི་དོན་ལས་ སྨན་ཁབ་ཀྱི་ གོ་བརྡའི་ལས་རིམ་ཚུ་ཡང་ འགོ་འདྲེན་འཐབ་ཅི་ཟེར་ཨིན་པས།
དེ་བཟུམ་སྦེ་ ཁ་ཙ་ པདྨ་དགའ་ཚལ་ལུ་ཡང་ ཀོ་བི་ཤིལཌ་སྨན་ཁབ་༡༦,༣༩༠ དེ་ཅིག་ ལྷོད་ཡོདཔ་བཞིན་དུ་ སྨན་ཁབ་ཚུ་ གནམ་གྲུ་གིས་ བསྐྱལ་ཡོདཔ་ད་ ཉིན་མའི་ཆུ་ཚོད་ཕྱེད་དང་༢ ཚུན་ རྫོང་ཁག་ནང་ མི་༡༦,༦༨༦ དེ་ཅིག་གིས་ སྨན་ཁབ་ཀྱི་དོན་ལུ་ ཐོ་བཀོད་འབད་ཡོདཔ་ཨིན་པས།
རྫོང་ཁག་ནང་ སྨན་ཁབ་བཙུགས་སའི་ ས་ཁོངས་༨༠ དེ་ཅིག་ ཡོད་མིའི་ནང་ སྨན་ཁབ་བཙུགས་མི་༥༥ དང་ སྲུང་རྒྱབ་༥༦ བརྩིས་ཏེ་ འགོ་དཔོན་༡༦༧ དེ་ཅིག་ཡོདཔ་ད་ སྨན་ཁབ་བཙུགས་སའི་ ས་ཁོངས་ནང་ ལམ་འགྱོ་མ་ཚུགས་པར་ ཁྱིམ་ནང་སྨན་ཁབ་བཙུགས་དགོ་མི་༨ དེ་ཅིག་ ཡོདཔ་ཨིན་པས།
གསོ་བའི་གཙོ་འཛིན་འགོ་དཔོན་ ཌོག་ཊར་བིམ་གྱིས་ སླབ་མིའི་ནང་ པདྨ་དགའ་ཚལ་སྟོད་ཀྱི་ རྒེད་འོག་༨ ནང་ ཁ་ཙ་ལས་ སྨན་ཁབ་ཚུ་ བཀྲམ་སྤེལ་འབད་ཡོདཔ་བཞིན་དུ་ ད་རིས་ ངང་ལམ་དྲུང་ཁག་གི་ རྒེད་འོག་༣ གྱི་དོན་ལུ་ བཀྲམ་སྤེལ་འབད་ནི་ཟེར་ཨིན་པས།
ཁོ་གིས་འབད་བ་ཅིན་ རྫོང་ཁག་ནང་ ངོས་འཛིན་ཅན་གྱི་ ས་ཁོངས་༨ དེ་ཅིག་ ཡོད་མིའི་ནང་ སྨན་ཁབ་ལུ་བརྟེན་ བྱ་སྟབས་བདེཝ་དང་ མ་བདེཝ་གི་ གནད་དོན་ལྟ་རྟོག་དང་ འཛིན་སྐྱོང་འཐབ་མི་ ཌོག་ཊར་༤ ལས་མེདཔ་ལས་ ཌོག་ཊར་གཞན་མི་༤ དེ་ སྤྱི་ཚེས་༢༥ དང་ ཡང་ཅིན་ སྤྱི་ཚེས་༢༦ ལུ་ ལྷོད་འོང་ཟེར་ཨིན་པས།
རྫོང་ཁག་དེ་ནང་ སྨན་ཁབ་ཀྱི་དོན་ལུ་ མི་༡༦,༦༨༦ དེ་ཅིག་ ཐོ་བཀོད་འབད་མིའི་གྲས་ལས་ སྨན་ཁབ་ཀྱི་ གནོད་པ་ལུ་འདྲོག་མི་དང་ གཟུགས་ཁམས་འཕྲོད་བསྟེན་གྱི་ གནད་དོན་ཚུ་ལུ་བརྟེན་ སྨན་ཁབ་མི་བཙུགས་ཟེར་ སླབ་མི་༡༨ དེ་ཅིག་ཡོད་ཟེར་ ཌོག་ཊར་བིམ་གྱིས་ བཤདཔ་ཨིན་པའི་གནས་ཚུལ།
སྐལ་བཟང་དབང་ཕྱུག། བསམ་གྲུབ་ལྗོངས་མཁར།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་དང་ ཐིམ་ཕུག་རྫོང་ཁག་གི་ རྒྱལ་ཡོངས་ཚོགས་འདུའི་འདེམས་ཁོངས་ བྱང་ཐིམ་ཕུག་-ཀ་ཝང་-གླིང་བཞི་-སྲོས་-ན་རོ་གི་ཚོགས་རྒྱན་སྐྱུར་མི་ཚུ་ལུ་ ཞུ་དོན་འདི་ཡང་ གོང་འཁོད་འདེམས་ཁོངས་འདིའི་ སྤྱི་ཚོགས་ཀྱི་འཐུས་མི་གིས་ སྤྱི་ཚེས་༡༡-༨-༢༠༡༦ ལས་འགོ་བཙུགས་ དགོངས་ཞུ་འབད་དེ་ས་སྟོང་འཐོན་ཡོད་པའི་སྐོར་ འབྲུག་གི་སྤྱི་ཚོགས་ཀྱི་མི་རྗེ་ཚོགས་དཔོན་མཆོག་ལས་ སྤྱི་ཚེས་༢༢-༨-༢༠༡༦ ལུ་ ཡིག་ཨང་ ཨེན་ཨེ་བི་/ཨེ་སི་པི་-༡༨/༢༠༡༦/༡༦༣ སྤྱི་ཚེས་༢༢-༨-༢༠༡༦ ཅན་མ་འབྱོར་ཡོད་པའི་བརྡ་དོན་སྤེལཝ་ཨིན།
དེ་དང་འཁྲིལ་ཏེ་ དུས་མིན་བཙག་འཐུའི་བྱ་སྒོ་རིམ་པ་འདི་ ཆོས་སྲིད་གཉིས་ཀྱི་མངའ་དབང་སྒྱུར་བའི་ ༧དཔལ་མི་དབང་མངའ་བདག་རིན་པོ་ཆེའི་ཞབས་ལས་ འབྲུག་རྒྱལ་པོའི་བཀའ་ཐམ་ཕེབས་པའི་ཤུལ་ལུ་ བཙག་འཐུའི་ཁྲིམས་ལུགས་ཀྱི་དགོངས་དོན་དང་འཁྲིལ་ སྤྱི་ཟླ་༡༠ པའི་སྔ་ཆ་ལུ་འགོ་བཙུགས་ཏེ་ བཙག་འཐུ་འདི་ ཆེད་དམིགས་བཀོད་པའི་ཉིན་གྲངས་༩༠ ནང་འཁོད་ མཇུག་བསྡུ་ནི་ཨིན།
བཙག་འཐུའི་ལས་འཆར་འདི་ ཁྲིམས་ལུགས་ཀྱི་དགོངས་དོན་ཚུ་ལུ་གཞིར་བཞག་ཐོག་འབད་དགོཔ་དང་ དུས་མིན་བཙག་འཐུ་འདི་ ད་ལྟོ་འབྲེལ་ཡོད་རྒེད་འོག་བཞི་ནང་ ས་གནས་གཞུང་གི་བཙག་འཐུ་ འགོ་འདྲེན་འཐབ་འཕྲོ་ཡོད་མི་དང་གཅིག་ཁར་ དུས་མཉམ་མེདཔ་ངེས་བདེན་བཟོ་ཐབས་ལུ་ཨིནམ་མ་ཚད་ འདི་དང་གཅིག་ཁར་ གནམ་དགུན་གྱི་སྤྱི་ཚོགས་འཚོགས་རིམ་ནང་ འདེམས་ཁོངས་ཀྱི་ངོ་ཚབ་བཅར་ཞུགས་འབད་དགོཔ་ཡང་ངེས་བདེན་བཟོ་ཚུགས་ནི་དང་ འདེམས་ཁོངས་ཀྱི་ཚོགས་རྒྱན་སྐྱུར་མི་ཚུ་དང་ འདེམས་ངོའི་གདམ་ངོ་བཏོན་མི་ སྤྱི་ཚོགས་ནང་གི་སྲིད་དོན་ཚོགས་པ་ཚུ་ དེ་ལས་ དང་འདོད་ཅན་གྱི་འདེམས་ངོ་ཚུ་གིས་ དུས་མིན་བཙག་འཐུ་འདི་ནང་ གྲལ་གཏོགས་འབད་ནི་ལུ་ བྱ་རིམ་གྱི་གྲ་སྒྲིག་ཚུའི་དུས་ཚོད་བྱིན་ཐབས་ལུ་ཨིན།
རང་ལུགས་གནམ་ལོ་མེ་ཕོ་སྤྲེལ་ལོ་ ཟླ་བདུན་པ་རྗེས་མའི་ཚེས་གཅིག་འམ་ སྤྱི་ལོ་༢༠༡༦ ཟླ་༩ པའི་ཚེས་༢ ལུ་སྤེལ།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
ཐིམ་ཕུག་ཁྲོམ་སྡེ་ཡིག་ཚང་གི་ བཀོད་ཁྱབ་དྲུང་ཆེན་གྱི་གོ་གནས་ཀྱི་དོན་ལུ་ ཞུ་ཡིག་བཙུགས་མིའི་ཕྱི་སེལ་ཐོ།- ༡༩/༡༠/༢༠༡༥།
རྒྱལ་གཞུང་ཞི་གཡོག་ལྷན་ཚོགས་ཀྱིས་ ཐིམ་ཕུག་ཁྲོམ་སྡེའི་བཀོད་ཁྱབ་དྲུང་ཆེན་གྱི་ས་སྟོང་གི་དོན་ལུ་ ཞུ་ཡིག་བཙུགས་མི་ མི་གྲངས་༡༠ ཕྱི་སེལ་གདམ་འཐུ་གྲུབ་མི་ཚུ་ གློག་འཕྲིན་བརྒྱུད་དེ་ གསལ་བསྒྲགས་འབད་ཡོདཔ་ཨིན།
ཕྱི་སེལ་གདམ་འཐུ་གྲུབ་མི་ མི་ངོམ་ཚུ་ སྤྱི་ཚེས་༥/༡༡/༢༠༡༥ དྲོ་པ་ཆུ་ཚོད་༨:༥༠ ལུ་ ཞི་ལྷན་ཞལ་འཛོམས་ཁང་ནང་ གདམ་འཐུ་དྲིས་ལན་གྱི་དོན་ལུ་ སྙན་ཞུ་འབད་གནང་། བཀོད་ཁྱབ་དྲུང་ཆེན་གྱི་འགན་དབང་སྐོར་ལས་མཁྱེན་འདོད་ཡོད་མི་ཚུ་ ནཱ་ལས་གཟིགས་གནང་།
ས་སྟོང་དེའི་དོན་ལུ་ ཞུ་ཡིག་བཙུགས་མི་ག་ར་ལུ་ བཀའ་དྲིན་ཆེ་ཟེར་ཞུ་ནི།
བརྡ་དོན་ཁ་གསལ་གྱི་དོན་ལུ་ བཀོད་ཁྱབ་འཛིན་སྐྱོང་སྡེ་ཚན་གྱི་ མི་སྟོབས་འགོ་དཔོན་ བཀྲིས་ཆོས་འཛོམས་དང་ལུ་ཡིས་མོང་གར་གཉིས་དང་གཅིག་ཁར་ བརྒྱུད་འཕྲིན་ཨང་༣༢༢༤༩༡/༣༢༢༩༥༤/༣༢༢༩༥༦ (ཐད་ཀར་འབྲེལ་འཐབ་ཨང་༡༢༡) ནང་ ཡིག་ཚང་གི་དུས་ཚོད་ལུ་ འབྲེལ་བ་མཛད་གནང་།


text:
༉ འབྲུག་མི་ཚུ་གིས་ ཉིན་བསྟར་བཞིན་དུ་ སྤྱིར་སྙོམས་ལུ་ ཚྭ་ག་རམ་༨.༣ རེ་ བཟའ་དོ་ཡོད་མི་དེ་ འཛམ་གླིང་གསོ་བའི་ལས་ཚོགས་ཀྱིས་ ནན་བསྐྱར་འབད་མི་ ཚད་གཞི་ལས་ ག་རམ་༣.༣ གྱིས་ ལྷག་ཡོདཔ་ཨིན་པས།
དེ་ཡང་ སྤྱི་ལོ་༢༠༡༩ ལུ་ འབྲུག་མི་ཚུ་ གཅིག་ལས་གཅིག་ལུ་ མ་འབུ་བའི་ནད་གཞིའི་ ཉེན་ཁ་ཅན་གྱི་ གནད་དོན་ཚུ་ལུ་ ཞིབ་འཚོལ་ཅིག་ འགོ་འདྲེན་འཐབ་མི་དང་བསྟུན་ ཤེས་རྟོགས་བྱུང་ཡོདཔ་ཨིན་པས།
ཞིབ་འཚོལ་གྱི་སྐབས་ལུ་ ངོས་ལེན་འབད་མི་ བརྒྱ་ཆ་༡༠.༤ གིས་ བཞེས་སྒོ་མ་བཟའ་བའི་ཧེ་མ་དང་ ཟ་བའི་སྐབས་ལུ་ ཚྭ་བླུག་དོ་ཡོདཔ་སྦེ་ སླབ་ཡོདཔ་ད་ བརྒྱ་ཆ་༡.༦ གིས་ ཚྭ་ཁུ་འབད་བའི་ རྫས་སྦྱོར་གྱི་ ཁུ་བ་ཚུ་ བཞེས་སྒོ་མ་བཟའ་བའི་ཧེ་མ་དང་ ཟ་བའི་སྐབས་ ལག་ལེན་འཐབ་དོ་ཡོདཔ་སྦེ་ སླབ་ཡོདཔ་ཨིན་པས།
ངོས་ལེན་པ་བརྒྱ་ཆ་༡༡.༥ གིས་ ཧེ་མ་ལས་བཟོ་མི་ བཞེས་སྒོ་ཚུ་ བཟའ་དོ་ཡོདཔ་སྦེ་ སླབ་པའི་ཁར་ བརྒྱ་ཆ་༡༢.༧ གྱིས་ རང་སོའི་ཁྱིམ་ནང་ ཚྭ་བླུགས་མི་ཇ་ཚུ་ འཐུང་དོ་ཡོདཔ་སྦེ་ སླབ་ཡོདཔ་ཨིན་པས།
ཨིན་རུང་ ངོས་ལེན་པ་ བརྒྱ་ཆ་༦༥.༣ གྱིས་ ཁོང་གིས་ཟ་མི་ ཚྭའི་ཚད་གཞི་དེ་ ཚད་ལྡན་ཨིན་པའི་ མནོ་བསམ་བཏང་ཡོདཔ་ད་ བརྒྱ་ཆ་༡༤.༥ གིས་ ཚད་ལས་བརྒལ་ཏེ་ ཚྭ་བཟའ་དོ་ཡོད་པའི་ མནོ་བསམ་བཏང་ཡོདཔ་ཨིན་པས།
ཞིབ་འཚོལ་སྙན་ཞུ་དང་འཁྲིལཝ་ད་ ངོས་ལེན་འབད་མི་ བརྒྱ་ཆ་༦༦.༡ གིས་ ཚྭའི་ཚད་གཞི་ མར་ཕབ་འབད་ནི་དེ་ ཁག་ཆེ་དྲགས་ཨིནམ་སྦེ་ མནོ་བསམ་བཏང་ཡོདཔ་ཨིན་པས།
དེ་བཟུམ་སྦེ་ བརྒྱ་ཆ་༦༦.༥ གིས་ ཚྭའི་ཟ་ཚད་སྐོར་ལས་ མ་ཤེས་པའི་ཁར་་ བརྒྱ་ཆ་༦༨.༩ གི་ཚད་ལས་བརྒལ་ཏེ་ ཚྭ་ཟ་མི་ལུ་བརྟེན་ གསོ་བ་དང་འབྲེལ་བའི་ ཉེན་ཁ་ཚུ་གི་སྐོར་ལས་ ཤེས་ཡོདཔ་ཨིན་པས།
དེ་དང་འཁྲིལ་ ཚྭ་བཟའ་ནི་ མར་ཕབ་འབད་ནི་དང་ རང་གི་ཁྱིམ་ནང་མ་བཟོ་མི་ བཞེས་སྒོ་བཟའ་ནི་ མར་ཕབ་འབད་ནི་ དེ་ལས་ ཚྭ་ཡོད་པའི་ རྫས་སྦྱོར་ཁུ་བ་ཚུ་ མར་ཕབ་འབད་བའི་ ཐབས་ལམ་ཚུ་གི་སྒོ་ལས་ ངོས་ལེན་འབད་མི་ བརྒྱ་ཆ་༦༨ ཀྱིས་ ཚྭ་མར་ཕབ་འབད་ནི་ལུ་ འབད་རྩོན་འབད་དོ་ཡོདཔ་སྦེ་ ཞིབ་འཚོལ་ནང་བཀོད་ནུག།
སྙན་ཞུ་དང་འཁྲིལཝ་ད་ ཚྭ་ལུ་བརྟེན་ ཁྲག་ཤུགས་ཀྱི་ ནད་གཞི་ཐོབ་སྟེ་ དུས་མིན་གྱི་ ཤི་རྐྱེན་ཚུ་ བྱུང་དོ་ཡོདཔ་ལས་ འཛམ་གླིང་གསོ་བའི་ལས་ཚོགས་ཀྱིས་ ཉིནམ་རེ་ལུ་ ཚྭ་ག་རམ་༢ དང་༥ རེ་ལས་བརྒལ་ ཟ་མ་བཏུབ་སྦེ་ སླབ་ཡོདཔ་ཨིན་པས།
མི་ཚུ་གི་གྲས་ལུ་ ཚྭ་ཟ་སྤྱོད་ཀྱི་ཚད་གཞི་ ཚད་འཛིན་འབད་དེ་ གཅིག་ལས་གཅིག་ལུ་ མ་འབུ་བའི་ ནད་གཞི་ཚུ་ བཀག་ནིའི་དོན་ལུ་ གསོ་བ་ལྷན་ཁག་གིས་ རྒྱལ་ཡོངས་ཚྭ་མར་ཕབ་ཀྱི་ ཐབས་བྱུས་ཅིག་ཡང་ བཟོ་ཡོདཔ་ཨིན་པས།
ཞིབ་འཚོལ་དང་འཁྲིལཝ་ད་ སྐྱེས་ལོ་༢༥ ལས་༣༩ དང་༤༠ ལས་༥༤ འི་བར་ན་འབད་མི་ཚུ་གིས་ ཚྭ་མང་སུ་ བཟའ་དོ་ཡོདཔ་ཨིན་པས།
ཚྭ་བླུགས་མི་རྫས་སྦྱོར་ཚུ་ ཕོ་སྐྱེས་ཚུ་དང་ཕྱདཔ་ད་ ཨམ་སྲུ་ཚུ་གིས་ མང་སུ་སྦེ་ ལག་ལེན་འཐབ་དོ་ཡོདཔ་ད་ དེ་ཡང་ རྫས་སྦྱོར་ཚུ་ སྐྱེས་ལོ་༡༥ ལས་༢༠ འབད་མི་ཚུ་གིས་ མང་སུ་སྦེ་ ལག་ལེན་འཐབ་དོ་ཡོདཔ་ཨིན་པས།
དེ་བཟུམ་སྦེ་ ཁྲོམ་ཁར་སྡོད་མི་ཚུ་དང་ཕྱདཔ་ད་ གྲོང་གསེབ་ཚུ་ནང་ སྡོད་མི་ཚུ་གིས་ ཚྭ་མང་སུ་བཟའ་དོ་ཡོདཔ་ཨིན་རུང་ ཚྭ་ཁུ་འབད་མི་ རྫས་སྦྱོར་ལག་ལེན་གྱི་ཐད་ལུ་ ཁྲོམ་ཁར་སྡོད་མི་ཚུ་གིས་ མང་སུ་སྦེ་ ལག་ལེན་འཐབ་དོ་ཡོདཔ་སྦེ་མཐོང་ནུག།
དེ་དང་འདྲཝ་སྦེ་ མི་ཕྱུགཔོ་ཚུ་གིས་ བཞེས་སྒོ་བཟའ་བའི་སྐབས་ ཚྭ་ཉུང་སུ་སྦེ་ བླུགས་དོ་ཡོདཔ་ཨིན་རུང་ ཚྭ་ཁུ་འབད་མི་ རྫས་སྦྱོར་ཚུ་ མང་སུ་སྦེ་ ལག་ལེན་འཐབ་དོ་ཡོདཔ་ཨིན་པས།
འཛམ་གླིང་གསོ་བའི་ལས་ཚོགས་ཀྱི་ མ་དངུལ་ཐོག་ལས་ འགོ་འདྲེན་འཐབ་མི་ ཞིབ་འཚོལ་དེ་ཡང་ ལོ་༥ རེའི་རྒྱབ་ལས་ཚར་རེ་ འགོ་འདྲེན་འཐབ་དོ་ཡོདཔ་ཨིན་པས།
འཛམ་གླིང་གསོ་བའི་ལས་ཚོགས་ཀྱི་ ཡོངས་འབྲེལ་འཆར་སྒོའི་ནང་ གསལ་བཀོད་འབད་མི་དང་འཁྲིལཝ་ད་ ཚྭ་ལུ་བརྟེན་ ཁྲག་ཤུགས་སར་སེང་སོང་སྟེ་ དོན་ཧིང་དང་འབྲེལ་བའི་ ནད་གཞི་ཚུ་ཐོབ་དོ་ཡོདཔ་ད་ གལ་སྲིད་ འཛམ་གླིང་གསོ་བའི་ལས་ཚོགས་ཀྱིས་ རྒྱབ་སྣོན་འབད་མི་ ཚྭའི་ཚད་གཞི་དང་འཁྲིལ་བཟའ་བ་ཅིན་ འཛམ་གླིང་ནང་ ལོ་རེ་ལུ་ མི་ས་ཡ་༢.༥ རེ་ ཤི་རྐྱེན་བྱུང་ནི་ལས་ བཀག་ཚུགས་ནི་ཨིན་པས།
དེ་དང་འཁྲིལ་ ལོ་བསྟར་བཞིན་དུ་ འཛམ་གླིང་ནང་ ཚྭ་གི་གོ་བརྡ་ལས་རིམ་ བདུག་ཕྲག་༡ གི་རིང་ འགོ་འདྲེན་འཐབ་ནི་ཡོདཔ་བཞིན་དུ་ དུས་ཅིའི་ ཚྭ་གི་གོ་བརྡ་ལས་རིམ་དེ་ སྤྱི་ཟླ་༣ པའི་ཚེས་༨ ལས་༡༤ ཚུན་ འགོ་འདྲེན་འཐབ་དོ་ཡོདཔ་ད་ སྤྱིར་བཏང་ ཚྭའི་ཚད་གཞི་ལས་ ཐུརམ་གང་ལུ་ ག་རམ་༥ རེ་སྦེ་ བརྩིཝ་ཨིན་པའི་གནས་ཚུལ།
ཉི་མ་དབང་འདུས།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་འདི་ཡང་ འདེམས་ངོ་ཚུ་གི་སྐོར་ལས་ ཚོགས་རྒྱན་སྐྱུར་མི་ཚུ་ལུ་ བརྡ་དོན་འཕྲོད་ཚུགསཔ་ངེས་བདེན་བཟོ་སྟེ་འབད་བ་ཅིན་ ཕན་ཐོགས་ཅན་གྱི་གདམ་ཁ་བརྐྱབ་ཚུགསཔ་མ་ཚད་ འདེམས་ངོ་ཚུ་ལུ་ཡང་ ཕན་ནུས་ཆེ་བའི་བརྒྱུད་འབྲེལ་འཐབ་ཚུགསཔ་ལས་ ཚོགས་རྒྱན་སྐྱུར་མི་ཚུ་ལུ་ ཁོང་རའི་ཁས་བླངས་གསལ་བསྒྲགས་ཚུ་ གསལ་སྟོན་འབད་དེ་ ཚོགས་རྒྱན་སྐྱུར་མི་ ག་སྟེ་མང་མང་ལུ་ཁྱབ་ཚུགས་པའི་ཐབས་ལུ་ ད་ལྟོ་འགོ་འདྲེན་འཐབ་འཕྲོ་ཡོད་པའི་ ས་གནས་གཞུང་གི་བཙག་འཐུ་ཐེངས་གཉིས་པའི་སྐབས་ རྒྱལ་ཁབ་ཀྱི་སྤྱི་འོག་ཡོངས་ཀྱི་ནང་ལུ་ སྤྱི་སྙོམ་འཛོམས་འདུ་ཚུ་ འགོ་འདྲེན་འཐབ་སྟེ་ཡོད།
རྒེད་འོག་༢༠༥ གི་སྤྱི་འོག་ བསམ་གྲུབ་ལྗོངས་མཁར་ཁྲོམ་སྡེ་ དེ་ལས་ རྫོང་ཁག་ཁྲོམ་སྡེ་ཚུ་ནང་ སྤྱི་སྙོམ་འཛོམས་འདུ་བསྡོམས་༡,༠༡༤ ཚུ་ སྤྱི་ཚེས་༥-༩-༢༠༡༦ ལས་འགོ་བཙུགས་ སྤྱི་ཚེས་༢༡-༩-༢༠༡༦ ཚུན་ འགོ་འདྲེན་འཐབ་སྟེ་ཡོད།
སྤྱི་སྙོམ་འཛོམས་འདུའི་ནང་ བཅའ་མར་གཏོགས་ཡོད་མི་ཡོངས་བསྡོམས་༣༩,༦༢༩ (ཨམ་སྲུ་༡༩,༤༣༤ དང་ ཕོ་རྒས་༢༠,༡༠༥) འཛོམས་ཡོད་མི་ཚུ་ལུ་ འདེམས་ངོ་༣,༤༠༢ གྱིས་ རང་སོའི་བསྐུལ་བསྒྲགས་ཀྱི་གསལ་བཤད་ཚུ་འབད་ཡི། འདེམས་ངོ་ ༣༠ གིས་ སྤྱི་སྙོམ་འཛོམས་འདུའི་ནང་ བཅའ་མར་གཏོགས་མ་ཚུགས་མི་འདི་ གཟུགས་ཁམས་འཕྲོད་བརྟེན་དང་ སྤུངས་ཐང་ཁ་རྫོང་ཁག་ མགོན་ཤར་རི་རྒེད་འོག་ལུ་ འགྲུལ་ལམ་སྲུབ་སྟེ་ཡོདཔ་ལས་བརྟེན་ཨིན།
འདི་གི་ཁ་སྐོང་ལུ་ བསམ་གྲུབ་ལྗོངས་མཁར་ཁྲོམ་སྡེའི་ཁྲོམ་དཔོན་གྱི་འདེམས་ངོ་ཚུའི་ མི་མང་རྩོད་འགྲན་འདི་ སྤྱི་ཚེས་༡༧-༩-༢༠༡༦ ལུ་ འགོ་འདྲེན་འཐབ་སྟེ་ འབྲུག་རྒྱང་བསྒྲགས་ལས་འཛིན་གྱིས་ རྒྱལ་ཡོངས་ལུ་རྒྱང་མཐོང་ཐོག་སྟོན་ཡི།
མི་མང་བརྡ་དོན་ལུ།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
༉ འབྲུག་ལུ་ ལཱ་གཡོག་མེད་པའི་ཚད་གཞི་བརྒྱ་ཆ་༥ ལུ་ ཡར་སེང་སོང་མི་དེ་ ད་ལྟོ་ཚུན་ མཐོ་ཤོས་ཅིག་ཨིནམ་སྦེ་ ཁ་ཙ་ གནས་ཚུལ་གསར་བཏོན་འབད་མི་ རྒྱལ་ཡོངས་ལས་མིའི་ཞིབ་འཚོལ་སྙན་ཞུ་༢༠༢༠ འི་ནང་ གསལ་བཀོད་འབད་ནུག།
ལཱ་འབད་ནིའི་ ལོ་ཚད་ལྡན་མི་ ཡོངས་བསྡོམས་མི་༣༣༡,༢༢༢ ཡོད་པའི་གྲས་ལས་ མི་༡༦,༦༦༠ དེ་ཅིག་ལུ་ ལཱ་གཡོག་མེད་མི་དང་ ལཱ་གཡོག་འཚོལ་བའི་བསྒང་ དེ་ལས་ གོ་སྐབས་འཐོབ་པའི་སྐབས་ ལཱ་འབད་མི་ཚུ་ཨིན་ཟེར་ཨིན་པས།
རྒྱལ་ཡོངས་རྩིས་དཔྱད་བཀོད་འཛིན་གྱིས་ ཞིབ་འཚོལ་འབད་མི་དང་འཁྲིལ་བ་ཅིན་ འདས་པའི་ལོ་ནང་ ལཱ་གཡོག་མེད་པའི་ཚད་གཞི་ ཡར་འཕར་སོང་མི་དེ་ གནད་དོན་གཙོ་བོ་ར་ ནད་ཡམས་ཀོ་བིཌ་-༡༩ ལུ་བརྟེན་ ཚོང་འབྲེལ་དང་ ཞབས་ཏོག་ལས་སྡེ་ཚུ་ནང་ ཐོ་ཕོག་ནུག་ཟེར་ཨིན་པས།
མི་དབང་མངའ་བདག་རིན་པོ་ཆེ་མཆོག་གིས་ གཞུང་ལུ་ རྒྱབ་སྐྱོར་དང་ གྲོགས་རམ་མ་མཛད་པ་ཅིན་ དེ་བ་ལྷགཔ་སྦེ་ དཀའ་ངལ་འཐོན་ནི་མས་ཟེར་ སྙན་ཞུ་ནང་བཀོད་ནུག།
ལཱ་གཡོག་མེད་མིའི་ནང་ ཕོ་སྐྱེས་དང་ཕྱདཔ་ད་ ཨམ་སྲུ་མང་དོ་ཡོདཔ་ད་ དེ་ཡང་ ལཱ་གཡོག་མེད་པའི་ ཨམ་སྲུ་གི་ཚད་གཞི་དེ་ བརྒྱ་ཆ་༦ དང་ ཕོ་སྐྱེས་བརྒྱ་ཆ་༤ ཨིནམ་ད་ གྲོང་གསེབ་ནང་ ལཱ་གཡོག་མེད་པར་སྡོད་མི་དང་ཕྱདཔ་ད་ བཞི་ལྟབ་ཀྱིས་ ཁྲོམ་ཁར་སྡོད་མི་ མང་མི་དེ་ཡང་ ཁྲོམ་སྡེ་ནང་ བརྒྱ་ཆ་༡༠.༡ དང་ གྲོང་གསེབ་ནང་ བརྒྱ་ཆ་༢.༧ ཨིན་པས།
རྫོང་ཁག་ཚུ་གི་གྲས་ ལཱ་གཡོག་མེད་པར་སྡོད་མི་ མཐོ་ཤོས་ཐིམ་ཕུག་ལུ་ བརྒྱ་ཆ་༡༢.༣ དང་ སྤ་རོ་ལུ་ བརྒྱ་ཆ་༩.༤ ཆུ་ཁ་ལུ་ བརྒྱ་ཆ་༥.༨ དེ་ལས་ སྤུ་ན་ཁ་ལུ་ བརྒྱ་ཆ་༥.༢ ཨིན་པས།
ཐིམ་ཕུག་ལུ་ ལཱ་གཡོག་མེད་མི་༦,༨༧༢ དང་ སྤ་རོ་ལུ་༡,༨༩༢ ཆུ་ཁ་ལུ་༡,༦༣༧ དེ་ལས་ གསར་སྤང་ལུ་༩༧༤ ཡོདཔ་ཨིན་པས།
དེ་བཟུམ་སྦེ་ སྐྱེས་ལོ་༡༥ ལས་༢༤ འི་བར་ན་འབད་མི་ ན་གཞོན་ལཱ་གཡོག་མེད་པའི་གནས་ཚད་དེ་ བརྒྱ་ཆ་༢༢.༦ ཡོདཔ་ད་ དེ་ནང་ ན་གཞོན་༦,༩༢༢ ཡོད་པའི་གྲས་ལས་ བརྒྱ་ཆ་༣༨.༧ བུཚ་དང་ བུམོ་བརྒྱ་ཆ་༦༡.༣ ཡོདཔ་ཨིན་པས།
ན་གཞོན་ལཱ་གཡོག་མེད་པར་ གྲོང་གསེབ་ནང་སྡོད་མི་དང་ཕྱདཔ་ད་ ཁྲོམ་ཁར་སྡོད་མི་མང་དོ་ཡོདཔ་ད་ གྲོང་གསེབ་ནང་སྡོད་མི་ ན་གཞོན་༢,༧༢༡ ཡོད་མི་དེ་ བརྒྱ་ཆ་༣༩.༣ ཨིནམ་ད་ ཁྲོམ་ནང་ན་གཞོན་༤,༢༠༡ ཡོད་མི་དེ་ བརྒྱ་ཆ་༦༠.༧ ཨིན་པས།
རྫོང་ཁག་ཚུ་གི་གྲས་ལས་ ན་གཞོན་ལཱ་གཡོག་མེད་པར་ མཐོ་ཤོས་ར་ ཐིམ་ཕུག་ལུ་སྡོད་མི་དེ་ བརྒྱ་ཆ་༣༧.༡ དང་ སྤ་རོ་ལུ་ བརྒྱ་ཆ་༢༩.༦ པདྨ་དགའ་ཚལ་ལུ་ བརྒྱ་ཆ་༢༧.༨ གསར་སྤང་ལུ་ བརྒྱ་ཆ་༢༥.༣ དར་དཀར་ནང་ལུ་ བརྒྱ་ཆ་༢༤.༨ དེ་ལས་ ཆུ་ཁ་ལུ་ བརྒྱ་ཆ་༢༤.༢ ཨིན་པས།
ན་གཞོན་ལཱ་གཡོག་མེད་པར་སྡོད་མི་ཚུ་གི་གྲས་ལས་ འབྲིང་རིམ་སློབ་གྲྭ་གོང་མ་ མཇུག་བསྡུ་སྡོད་མི་བརྒྱ་ཆ་༤༥.༧ དེ་ མཐོ་ཤོས་དང་ མཐོ་རིམ་སློབ་གྲྭ་མཐར་འཁྱོལ་མི་ བརྒྱ་ཆ་༢༣ དེ་ལས་ འབྲིང་རིམ་སློབ་གྲྭ་བར་མ་མཐར་འཁྱོལ་སྡོད་མི་ བརྒྱ་ཆ་༡༧.༢ ཨིན་ཟེར་ སྙན་ཞུ་ནང་གསལ་སྟོན་འབདཝ་ཨིན་པས།
ལཱ་གཡོག་བརྟག་ཞིབ་སྙན་ཞུ་༢༠༡༩ འི་ནང་ སྤྱི་ལོ་༢༠༡༩ ལུ་ ན་གཞོན་ལཱ་གཡོག་མེད་པའི་ གནས་ཚད་དེ་ བརྒྱ་ཆ་༡༡.༩ ལྷོད་ཡོདཔ་ལས་ འདས་པའི་ལོ་དང་ཕྱདཔ་ད་ མར་བབས་སོང་ནུག་ཟེར་ཨིནམ་ད་ དེ་ཡང་ སྤྱི་ལོ་༢༠༡༨ ལུ་ ན་གཞོན་ལཱ་གཡོག་མེད་པའི་གནས་སྟངས་དེ་ བརྒྱ་ཆ་༡༥.༧ ཡོདཔ་ད་ དེ་བསྒང་ ན་གཞོན་༣,༦༢༦ ལུ་ ལཱ་གཡོག་མེད་མི་དང་ ལཱ་གཡོག་འཚོལ་བའི་བསྒང་ཡོད་མི་ དེ་ལས་ ད་ལྟོ་ར་ ལཱ་འབད་ཆོགཔ་སྦེ་སྡོད་མི་ཚུ་ཨིན་ཟེར་བཀོད་ནུག།
ན་གཞོན་ལཱ་གཡོག་མེད་མི་ཚུ་གི་གྲས་ལས་ བུམོ་མངམ་སྦེ་ཡོདཔ་ད་ དེ་ཡང་ བུཚ་བརྒྱ་ཆ་༩.༧ དང་ཕྱདཔ་ད་ བུམོ་བརྒྱ་ཆ་༡༣.༨ ཡོདཔ་བཞིན་དུ་ ཁྲོམ་སྡེ་དང་ གྲོང་གསེབ་ནང་སྡོད་མི་ ན་གཞོན་ཚུ་གི་གྲས་ལས་ ཁྲོམ་ནང་ བརྒྱ་ཆ་༡༩.༤ དང་ གྲོང་གསེབ་ནང་ བརྒྱ་ཆ་༧.༨ ལས་བརྒལ་མིན་འདུག།
རྒྱལ་ཁབ་ནང་ ལཱ་གཡོག་མེད་པའི་ཚད་གཞི་དེ་ སྤྱི་ལོ་༢༠༡༨ དང་ཕྱདཔ་ད་ སྤྱི་ལོ་༢༠༡༩ ལུ་ མར་བབས་སོང་ཡོདཔ་ད་ དེ་ཡང་ སྤྱི་ལོ་༢༠༡༩ ལུ་ བརྒྱ་ཆ་༢.༧ དང་ སྤྱི་ལོ་༢༠༡༨ ལུ་ བརྒྱ་ཆ་༣.༤ ཨིནམ་ད་ ལཱ་གཡོག་མེད་པར་སྡོད་མི་༨,༦༩༨ དེ་ཅིག་ལུ་ ཕོ་སྐྱེས་དང་ཕྱདཔ་ད་ ཨམ་སྲུ་ཚུ་ ལཱ་གཡོག་མེད་པར་སྡོད་མི་བརྒྱ་ཆ་༣.༣ ཨམ་སྲུ་དང་ ཕོ་སྐྱེས་དེ་ བརྒྱ་ཆ་༢.༢ ལས་མིན་འདུག།
སྤྱི་ལོ་༢༠༢༠ གི་ རྒྱལ་ཡོངས་ལས་མི་བརྟག་ཞིབ་སྙན་ཞུ་དེ་ སྤྱི་ཟླ་༡༡ པ་དང་༡༢ པ་ལུ་ འགོ་འདྲེན་འཐབ་ཡོདཔ་ད་ གལ་གནད་ཆེ་བའི་ གནད་དོན་བརྡ་སྟོན་འབད་ཐབས་ལུ་ ལོ་བསྟར་བཞིན་དུ་ འགོ་འདྲེན་འཐབ་ཡོདཔ་སྦེ་ཨིན་པས།
དེ་གི་དོན་ལུ་ རྫོང་ཁག་༢༠ ལས་ བསྡོམས་ཀྱིས་གུང་པ་༩,༠༡༢ གདམ་ཁ་རྐྱབ་ཞིནམ་ལས་ ཞིབ་འཚོལ་འབད་མིའི་ནང་ ཁྲོམ་སྡེ་དང་ཕྱདཔ་ད་ གྲོང་གསེབ་ཀྱི་ཁྱིམ་གུང་ཚུ་ མང་སུ་ལག་ལེན་འཐབ་ནུག།
དེ་ཡང་ ཁྲོམ་གྱི་གུང་པ་༣,༤༢༠ འབད་མི་དེ་ བརྒྱ་ཆ་༣༨ དང་ གྲོང་གསེབ་ནང་ གུང་པ་༥,༥༩༢ འབད་མི་དེ་ བརྒྱ་ཆ་༦༢ ཨིན་པས།
རྒྱལ་ཡོངས་ལས་མི་བརྟག་ཞིབ་སྙན་ཞུ་༢༠༢༠ དེ་ ཁ་ཙ་ གསར་བཏོན་འབད་ཡོད་པའི་གནས་ཚུལ།
བཀྲིས་ཕུན་ཚོགས།


text:
༉ ལས་གཡོག་ལྷན་ཁག་གིས་ ལཱ་གཡོག་གི་ གོ་སྐབས་བཟོ་ནིའི་དོན་ལུ་ ལས་རིམ་སྣ་ཚོགས་ བརྩམས་ཡོད་རུང་ རྒྱལ་གཞུང་རྩིས་ཞིབ་དབང་འཛིན་གྱིས་ ཞིབ་དཔྱད་འབད་བའི་སྐབས་ ལྷན་ཁག་གིས་ བརྟག་ཞིབ་མ་འབད་བར་ འཆར་གཞི་ཚུ་ བརྩམས་ནུག་ཟེར་ཨིན་པས།
རྩིས་ཞིབ་དབང་འཛིན་གྱི་ སྙན་ཞུ་དང་འཁྲིལཝ་ད་ ལྷན་ཁག་གིས་ ཧེ་མ་ལས་ཡོད་མི་ ལཱ་གཡོག་གི་ཚོང་ལམ་ཚུ་ གཏན་འཁེལ་མ་བཟོ་བར་ ཧེ་མ་ར་ ལས་རིམ་སྣ་ཚོགས་ བརྩམས་ནུག་ཟེར་ཨིནམ་ད་ ལོ་༥ འི་འཆར་གཞི་༡༡ པའི་ནང་ ལཱ་གཡོག་གི་དོན་ལུ་ ལས་རིམ་སྣ་ཚོགས་བརྩམས་ཡོད་པའི་ཁར་ ལས་རིམ་དེ་གི་དོན་ལུ་ བཞག་ཡོད་མི་ འཆར་དངུལ་ལས་ བརྒྱ་ཆ་༨༠ དེ་ཅིག་ ཟད་འགྲོ་བཏང་ཚར་ཡོད་རུང་ ལས་རིམ་དེ་གིས་ ཁེ་ཕན་ཚུ་ ག་དེ་སྦེ་ར་ བྱུང་ཡོདཔ་ཨིན་ན་ཚུ་ ལྟ་ཞིབ་འབད་དེ་ མིན་འདུག་ཟེར་ཨིན་པས།
དེ་མ་ཚད་ ལས་རིམ་འགོ་འདྲེན་འཐབ་པའི་ཤུལ་ལས་ ལཱ་གཡོག་གི་གོ་སྐབས་ཐོབ་མི་ཚུ་ལུ་ ཁེ་ཕན་ཚུ་ ག་དེ་སྦེ་ ཐོབ་ཡོདཔ་ཨིན་ན་ ལྟ་རྟོག་འབད་དེ་མེདཔ་ལས་ སྤྱི་ལོ་༢༠༡༦ ཟླ་༦ པའི་ཚེས་༣༠ ཚུན་གྱི་ གནས་ཚད་བལྟ་བ་ཅིན་ ན་གཞོན་ལཱ་གཡོག་འཚོལ་མི་༡༧,༡༣༥ དེ་ཅིག་ཡོདཔ་ལས་ ལཱ་གཡོག་མ་ཐོབ་པའི་ཚད་གཞི་ བརྒྱ་ཆ་༢.༥ ལུ་ ལྷོད་ཡོད་པའི་སྙན་ཞུ་དང་ རྒྱབ་འགལ་འདུག་ཟེར་ སྙན་ཞུ་ནང་བཀོད་ནུག།
ཁག་འབག་ནང་ ན་གཞོན་༢,༤༠༡ བཙུགས་ཡོད་མི་ལས་ དུས་ཡུན་ཚང་བའི་ཤུལ་ལས་ ན་གཞོན་༡,༢༦༨ ལུ་ གཏན་བཞག་གི་ ལཱ་གཡོག་ མ་བྱིན་མི་དེ་ གཞུང་ལུ་ དངུལ་ཀྲམ་ས་ཡ་༨༡.༢༤༦ གནས་ནུག་ཟེར་ སྙན་ཞུ་ནང་ བཀོད་ཡོདཔ་ད་ ན་གཞོན་༡༠༢༧ ལུ་ ལཱ་གཡོག་གི་ ལས་རིམ་གཅིག་ལས་མང་བའི་ ལས་རིམ་ནང་ བཅའ་མར་གཏོགས་བཅུག་མི་དེ་གིས་ ད་རུང་ དངུལ་ཀྲམ་ས་ཡ་༧༢.༩༡ དེ་གིས་ ཟད་འགྲོ་ཐེབས་བཏང་དགོཔ་ཐོན་ནུག་ཟེར་ཨིན་པས།
དེ་གིས་མ་དོ་བར་ ལས་རིམ་དེ་གི་ཐོག་ལས་ འབྲུག་པའི་ན་གཞོན་ཚུ་ ཕྱི་རྒྱལ་ལུ་ ལཱ་འབད་བར་བཏང་མི་ཚུ་ལུ་ཡང་ ཉེན་སྲུང་གི་ཐབས་ལམ་ཚུ་ མ་བཏོནམ་ལས་ ན་གཞོན་ཚུ་ལུ་ དངུལ་ཕོགས་དུས་ཚོད་ཁར་ མ་འཐོབ་མི་དང་ དུས་ཚོད་ཡུན་རིངམོ་སྦེ་ ལཱ་འབད་དགོཔ་ཐོན་ཡོདཔ་མ་ཚད་ ཉེན་སྲུང་མེད་པའི་ ས་ཁོངས་ཚུ་ནང་ ལཱ་འབད་དགོཔ་ཐོན་ནུག་ཟེར་ཨིན་པས།
དེ་འབདཝ་ལས་ རྩིས་ཞིབ་དབང་འཛིན་གྱིས་ རྒྱལ་ཁབ་ནང་ ལཱ་གཡོག་མ་འཐོབ་པའི་ དཀའ་ངལ་སེལ་ནིའི་དོན་ལུ་ ལས་གཡོག་ལྷན་ཁག་དེ་ ལཱ་གཡོག་དང་འབྲེལ་བ་ཡོད་པའི་ ལྷན་ཁག་ཨིནམ་ལས་ གདོང་ལེན་དེ་ཚུ་ སེལ་ཐབས་འབད་ནིའི་དོན་ལུ་ འབྲེལ་བ་ཡོད་པའི་ ལས་སྡེ་དང་ཡིག་ཚང་ཚུ་ གཅིག་ཁར་འཛོམས་ཏེ་ རྒྱལ་ཡོངས་ཀྱི་གནས་ཚད་ནང་ ཡུན་བརྟན་གྱི་ཐབས་ལམ་བཏོན་དགོཔ་འདུག་ཟེར་བཀོད་ནུག།
ལྷན་ཁག་གིས་ ལྷན་ཁག་དང་ ལས་སྡེ་གཞན་ཚུ་གིས་ ལཱ་གཡོག་དང་འབྲེལ་བའི་གདོང་ལེན་ཚུ་ཐོནམ་ད་ འགན་འཁྲི་འབག་ནིའི་དོན་ལུ་ ལམ་ལུགས་བཟོ་དགོ་པའི་ཁར་ ལས་གཡོག་ལྷན་ཁག་གིས་ ད་ལྟོ་ཡོད་མི་ ན་གཞོན་ལཱ་གཡོག་མ་ཐོབ་མིའི་གནས་སྟངས་དང་ མ་འོངས་པ་ལུ་ གནས་སྟངས་ག་བཟུམ་འཐོན་ནི་ཨིན་ན་ཚུ་ བལྟ་དགོཔ་འདུག་ཟེར་ཨིན་པས།
ལྷན་ཁག་གིས་ ལཱ་གཡོག་རྩ་ལས་ ཐོབ་མ་ཚུགས་མི་ཚུ་གི་དོན་ལུ་ དམིགས་བསལ་དུ་ ཐབས་ལམ་སོ་སོར་སྦེ་ བཏོན་དགོཔ་འདུག་ཟེར་ཨིནམ་ད་ ལྷན་ཁག་གིས་ རྒྱལ་ཁབ་ནང་འཁོད་ཀྱི་ ལཱ་གཡོག་དང་འབྲེལ་བའི་ གནས་སྡུད་ཚུ་ དུས་མཐུན་བཟོ་དགོཔ་འདུག་ཟེར་ཨིན་པས།
ཨིན་རུང་ ལས་གཡོག་ལྷན་ཁག་གིས་ རྒྱལ་ཁབ་ནང་ ལཱ་གཡོག་མ་ཐོབ་པའི་དཀའ་ངལ་ སེལ་ཐབས་ལུ་ ལཱ་གཡོག་འགྲེམས་སྟོན་དང་སྲིད་བྱུས་བཟོ་ནི་ལ་སོགས་པའི་ ལས་རིམ་ཚུ་ འགོ་འདྲེན་འཐབ་བཞིན་དུ་འདུག་ཟེར་ སྙན་ཞུ་ནང་ བཀོད་ཡོད་རུང་ ལྷན་ཁག་གིས་ ལཱ་གཡོག་གི་གོ་སྐབས་བཟོ་ནིའི་དོན་ལུ་ ཧེ་མ་ལས་ཡོད་པའི་ དམིགས་དོན་ཚུ་ལུ་ ལོག་དམིགས་གཏད་བསྐྱེད་ནི་དེ་ ལམ་ལུགས་ཅིག་ལུ་ གྱུར་ནུག་ཟེར་ཨིན་པས།
འབྲེལ་བ་ཡོད་པའི་ ལས་སྡེ་ཚུ་གི་བར་ན་ མཉམ་འབྲེལ་མེདཔ་ལས་ ལྷན་ཁག་གིས་ ལཱ་གཡོག་མ་ཐོབ་པའི་ གནས་སྡུད་ངེས་ཏིག་སྦེ་ བྱིན་མ་ཚུགས་པར་འདུག་ཟེར་ རྒྱབ་སྣོན་སྙན་ཞུ་ནང་ བཀོད་ཡོདཔ་ད་ སྤྱིར་བཏང་ལུ་ ལཱ་གཡོག་ཕན་གྲོགས་ལས་རིམ་དེ་ ཕན་ཐོགས་ཅན་ཅིག་ལུ་ འགྱུར་མ་ཚུགས་པས་ཟེར་ཨིན་པས།
སྤྱི་ལོ་༢༠༡༥ ལོའི་ ལཱ་གཡོག་མ་ཐོབ་པའི་གནས་སྡུད་ནང་ ན་གཞོན་བརྒྱ་ཆ་༩༧.༥ ལུ་ ལཱ་གཡོག་བྱིན་ཚར་ཏེ་ཡོད་ཟེར་ བཀོད་ཡོད་རུང་ དོགས་པ་ཆགས་པའི་ ཡུལ་ཅིག་ལུ་གྱུར་ཡོདཔ་ལས་ གནས་སྡུད་ལུ་ ཆ་བཞག་ཐབས་མིན་འདུག་ཟེར་ བཀོད་ཡོད་པའི་གནས་ཚུལ།
བཀྲིས་བསྟན་འཛིན།


text:
LibreOffice 7.4 Help
LibreOffice can open and save documents in the Microsoft Office file formats, including Microsoft Office Open XML formats.
ཡིག་སྣོད་ - ཁ་ཕྱེ་གདམ་ཁ་རྐྱབས།. LibreOffice ཡིག་སྣོད་ཁ་ཕྱེ་ཌའི་ལོག་ནང་མའི་ཀོརོ་སོཕཊི་ཨོ་ཕིསི་ཡིག་སྣོད་སེལ་འཐུ་འབད།
ཡིག་སྣོད་ - སྦེ་སྲུངས་གདམ་ཁ་རྐྱབས།.
ཡིག་སྣོད་དབྱེ་བའི་སྒྲོམ་ནང་ མའི་ཀོརོ་སོཕཊི་ཨོ་ཕིསི་ཡིག་སྣོད་རྩ་སྒྲིག་སེལ་འཐུ་འབད།
Choose - Load/Save - General.
ཚད་ལྡན་ཡིག་སྣོད་རྩ་སྒྲིག་མངའ་ཁོངས་ནང་ དང་པ་རང་ཡིག་ཆའི་དབྱེ་བ་སེལ་འཐུ་འབད་ དེ་ལས་སྲུངས་བཞག་འབད་ནིའི་དོན་ལས་ཡིག་སྣོད་ཀྱི་དབྱེ་བ་སེལ་འཐུ་འབད།
ད་ལས་ཕར་ ཁྱོད་ཀྱིས་ཡིག་ཆ་ཅིག་སྲུང་བཞག་འབད་བ་ཅིན་ ཡིག་སྣོད་དབྱེ་བ་ འདི་ ཁྱོད་རའི་གདམ་དང་འཁྲིལ་ཏེ་གཞི་སྒྲིག་འབད་འོང་། མ་པ་འདི་ ཁྱོད་ཀྱིས་ ཡིག་སྣོདདབྱེ་བ་གཞན་མི་ཅིག་ ཡིག་སྣོད་སྲུང་བཞག་ཌའི་ལོག་འདི་ནང་ལུ་སེལ་འཐུ་འབད་བཏུབ།
ཡིག་ཆ་གཞི་བསྒྱུར་འབད་མི་ཉི་ཛརཌི་ གིས་ མའི་ཀོརོ་སོཕཊི་ཡིག་ཚང་ཡིག་སྣོད་ཚུ་ཆ་མཉམ་ ཨོ་པཱན་ཌོ་ཀུ་མེནཊི་ ཡིག་སྣོད་རྩ་སྒྲིག་ནང་གི་ LibreOffice ཡིག་ཆ་ཅིག་ནང་ སྣོད་འཛིན་ཅིག་ལུ་ འདྲ་བཤུས་དང་གཞི་བསྒྱུར་འབད་འོང་། ཁྱོད་ཀྱིས་སྣོད་འཛིན་འདི་ལྷག་ཚུགས་ནིའི་དོན་ལས་ དང་སྣོད་འཛིན་འདི་ གཞི་བསྒྱུར་འབད་ཡོད་པའི་ཡིག་སྣོད་ཚུ་ ག་སྟེ་སྲུང་བཞག་འབད་ནི་ཨིན་ གསལ་བཀོད་འབད་བཏུབ།
ཝི་ཛརཌི་འགོ་བཙུགས་ནི་ལུ་ཡིག་སྣོད་- ཝི་ཛརཌིསི་ - ཡིག་ཆ་སྒྱུར་བྱེད་ གདམ་ཁ་རྐྱབས།
མའི་ཀོརོ་སོཕཊི་ཡིག་ཚང་དང་ LibreOffice གིས་ མེཀ་རོ་ཨང་རྟགས་གཅིག་པ་གཡོག་བཀོལ་མི་བཏུབ། མའི་ཀོརོ་སོཕཊི་ཡིག་ཚང་གིས་ ཝི་བི་ཨེ་ (གློག་རིམ་ཚུ་གི་དོན་ལུ་མཐོང་ཚུགས་པའི་ གཞི་རིམ་) ཨང་རྟགས་ལག་ལེན་འཐབ་ཨིན་ དེ་ལས་ LibreOffice གིས་གཞི་རིམ་ཨང་རྟགས་ LibreOffice ཨེ་པི་ཨའི་ (གློག་རིམ་ལས་རིམ་ངོས་འདྲ་བ་) མཐའ་སྐོར་འདི་ལུ་གཞི་བཞག་ཐོག་ ལག་ལེན་འཐབ་ཨིན། ལས་རིམ་བཟོ་ནིའི་སྐད་ཡིག་འདི་གཅིག་པ་ཨིན་རུང་ དངོས་པོ་དང་ཐབས་ལམ་ཚུ་སོ་སོ་ཨིན།
The most recent versions of LibreOffice can run some Excel Visual Basic scripts if you enable this feature at.
ཁྱོད་ཀྱིས་གློག་རིམ་ཚུ་ལས་གཅིག་ནང་ མེཀ་རོསི་ལག་ལེན་འཐབ་ཞིནམ་ལས་ ལས་འགན་གཅིག་པ་འདི་ གློག་རིམ་གཞན་མི་ནང་ལུ་ལག་ལེན་འཐབ་ནི་ཨིན་པ་ཅིན་ ཁྱོད་ཀྱིས་མེཀ་རོ་ཚུ་ཞུན་དག་འབད་དགོ། LibreOffice གིས་ མའི་ཀོརོ་སོཕཊི་ཡིག་ཚང་ཡིག་སྣོད་ཚུ་གི་ནང་འཁོད་ཡོད་མི་ མེཀ་རོ་འདི་མངོན་གསལ་འབད་ཚུགས་ དེ་ལས་ཁྱོད་ཀྱིས་ མེཀ་རོ་ཨང་རྟགས་འདི་ LibreOffice གཞི་རིམ་ ཨའི་ཌི་ཨི་ ཞུན་དག་པ་ནང་ལུ་ སྟོན་ནི་དང་ཞུན་དག་འབད་ཚུགས།
ཝི་བི་ཨེ་མེཀ་རོ་ཨང་རྟགས་ཡོད་མི་ མའི་ཀོརོ་སོཕཊི་ཡིག་ཚང་ཡིག་ཆ་ཅིག་ཁ་ཕྱེ། སྤྱིར་བཏང་ནང་དོན་(ཚིག་ཡིག་ ནང་ཐིག་ ཚད་རིས་) ཚུ་རྐྱངམ་ཅིག་བསྒྱུར་བཅོས་འབད་ཞིནམ་ལས་མེཀ་རོ་ཚུ་ཞུན་དག་མ་འབད། ཡིག་ཆ་འདི་ མའི་ཀོརོ་སོཕཊི་ཡིག་ཚང་ཡིག་སྣོད་དབྱེ་བ་ཅིག་སྦེ་སྲུང་བཞག་འབད། ཡིག་སྣོད་འདི་ མའི་ཀོརོ་སོཕཊི་ཡིག་ཚང་ནང་ཁ་ཕྱེ་ དེ་ལས་ ཝི་བི་ཨེ་མེཀ་རོ་འདི་ ཧེ་མ་བཟུམ་འབད་ལཱ་འབད་འོང་།
ཁྱོད་ཀྱིས་མངོན་གསལ་ཡང་ན་སྲུང་བཞག་འབད་ནི་གུ་མའི་ཀོརོ་སོཕཊི་ཨོ་ཕིསི་ཡིག་སྣོད་ལས་ཝི་བི་ཨེ་མེཀ་རོསི་བཏོན་གཏང་།
Choose - Load/Save - VBA Properties to set the VBA macro handling of LibreOffice.


text: ༉ མི་དབང་མངའ་བདག་རིན་པོ་ཆེའི་ཞབས་ལས་ སྤྱི་ཚེས་༡༤-༡༠-༢༠༢༠ ལུ་ གནང་ཡོད་པའི་བཀའ་ཐམ་ཆེན་མོའི་དགོངས་དོན་ལུ་ གུས་བཏུད་དང་ འབྲུག་གི་བཙག་འཐུའི་བཅའ་ཁྲིམས་༢༠༠༨ ཅན་མའི་དོན་ཚན་ ༥༧༧ དང་༥༧༩ ཅན་མ་དང་འཁྲིལ་ འབྲུག་གི་བཙག་འཐུ་ལྷན་ཚོགས་ཀྱིས་ བུམ་ཐང་རྫོང་ཁག་མངའ་འོག་གི་ རྒྱལ་ཡོངས་ཚོགས་འདུའི་ ཆོས་འཁོར་-སྟང་ འདེམས་ཁོངས་ཀྱི་ དུས་མིན་བཙག་འཐུ་འགོ་འདྲེན་འཐབ་ནི་ལུ་ དུས་མིན་བཙག་འཐུའི་ལས་འཆར་དང་ འདེམས་ངོའི་གདམ་ངོ་དང་འབྲེལ་བའི་ཁ་གསལ་ བཙག་འཐུའི་ཐོ་ཡིག་ ཚོགས་རྒྱན་འཕྲུལ་ཆས་ ཚོགས་རྒྱན་ས་ཁོངས་ ཚོགས་རྒྱན་འགོ་དཔོན་ ཚོགས་རྒྱན་འཛིན་སྐྱོང་ བདེ་སྲུང་ དེ་ལས་ གཞན་གྲ་སྒྲིག་ཚུའི་བརྡ་འཕྲིན་གཤམ་འཁོད་ལྟར་སྤེལ་མི་ཡང་


text:
༉ ཧེ་རུ་ཀ་སྲུང་རྒྱབ་ལས་སྡེའི་ ཇོ་བདག་དང་འཁྲིལཝ་ད་ པདྨ་དགའ་ཚལ་ངང་ལམ་ལུ་ རང་སྲུང་ས་ཁོངས་ཀྱི་ སྒྲིག་གཞི་ལས་འགལ་མི་དེ་ལུ་ ཀོ་བིཌ་-༡༩ མཉམ་འབྲེལ་ལས་བྱེད་ཚོགས་ཆུང་གིས་ ཉེས་བྱ་དངུལ་ཀྲམ་ས་ཡ་༥ བཀལ་ནི་སྦེ་ གྲོས་ཐག་བཅད་མིའི་སྐོར་ལས་ ཤེས་རྟོགས་མ་འབྱུང་ཟེར་ཨིན་པས།
ཧེ་རུ་ཀ་སྲུང་རྒྱབ་ལས་སྡེའི་ སྲུང་རྒྱབ་ཚུ་ ལོ་༣ གྱི་དོན་ལུ་ ངང་ལམ་གདུང་བསམ་རྩི་ས་ལས་འཛིན་ནང་ སྲུང་རྒྱབ་སྦེ་ ཕྱག་ཞུ་ཡོདཔ་ཨིན་པས།
ཇོ་བདག་པདྨ་རྒྱལ་མཚན་གྱིས་ སླབ་དོ་བཟུམ་འབད་བ་ཅིན་ འབྲེལ་ཡོད་དབང་འཛིན་ ག་གིས་ཡང་ ཁོ་གི་ སྲུང་རྒྱབ་ཅིག་ལུ་ ཀོ་བིཌ་-༡༩ ཐོབ་ཡོད་པའི་སྐོར་ མ་སླབ་ཟེར་ཨིནམ་ད་ ཁོ་གི་ སྲུང་རྒྱབ་ཅིག་གིས་ སླབ་ད་རྐྱངམ་གཅིག་ ཤེས་རྟོགས་བྱུང་ཡི་ཟེར་ཨིན་པས།
ཁོ་གིས་ སླབ་མིའི་ནང་ གདུང་བསམ་རྩི་ས་ལས་འཛིན་ལུ་ སི་སི་ཊི་བི་པར་ཆས་ནང་ སྒྲ་བཟུང་འབད་མི་ གློག་བརྙན་དེ་ གནང་ཟེར་ག་དེམ་ཅིག་སླབ་རུང་ བྱིན་མ་བཏུབ་ཟེར་ཨིནམ་ད་ མ་གཞི་ལས་འཛིན་གྱིས་ ཁོ་ལུ་ བྱིན་དགོཔ་ཅིག་ཨིན་རུང་ བརྡ་བརྒྱུད་ཚུ་ལུ་ བྱིན་མི་དེ་ ག་དེ་སྦེ་ཨིན་ན་ ཧ་མ་གོ་ཟེར་ཨིན་པས།
ཁོ་གིས་འབད་བ་ཅིན་ ལས་བྱེད་ཚོགས་ཆུང་གིས་ རང་སྲུང་ས་ཁོངས་ཀྱི་ སྒྲིག་གཞི་ལས་ འགལ་མི་ལུ་ ཉེས་བྱ་དངུལ་ཀྲམ་ས་ཡ་༥ བཀལ་ནིའི་ གྲོས་ཐག་བཅད་མིའི་སྐོར་ བརྡ་བརྒྱུད་ཚུ་ལས་གོཝ་ད་ རྣམ་རྟོག་ལང་ཡི་ཟེར་ཨིནམ་ད་ འབྲེལ་ཡོད་དབང་འཛིན་ཚུ་གིས་ ཀོ་བིཌ་-༡༩ ཁྱབ་སྤེལ་འགྱོ་མི་དེ ཁོ་གི་ སྲུང་རྒྱབ་པ་ལུ་བརྟེན་ཨིན་ཟེར་ ག་དེ་སྦེ་ སླབ་ཚུགསཔ་སྨོ་ཟེར་ཨིན་པས།
ཁོ་གི་ སྲུང་རྒྱབ་དང་གཅིག་ཁར་ དོས་བཀལ་མི་ཅིག་ཡང་ ཀོ་བིཌ་-༡༩ ཐོབ་ཡོདཔ་བཞིན་དུ་ ནད་འབུབ་དེ་ དོས་བཀལ་མི་དེ་ལས་ཡང་ ཁྱབ་སྤེལ་འགྱོ་སྲིད་འོང་ཟེར་ཨིནམ་ད་ སི་སི་ཊི་བི་ནང་ སྒྲ་བཟུང་འབད་མི་དེ་ སྤྱི་ཟླ་༦ པའི་ཚེས་༡༩ ལུ་ ཀོ་བིཌ་-༡༩ ཐོབ་མི་ སྲུང་རྒྱབ་པ་མེན་པར་ སྲུང་རྒྱབ་པ་སོ་སོ་ཅིག་ ཨིན་མས་ཟེར་ པདྨ་རྒྱལ་མཚན་གྱིས་ བཤདཔ་ཨིན་པས།
པདྨ་རྒྱལ་མཚན་གྱིས་ སླབ་མིའི་ནང་ གདུང་བསམ་རྩི་ས་ལས་འཛིན་ལས་ སྲུང་རྒྱབ་ཞབས་ཏོག་དེ་ སྤྱི་ཟླ་༦ པའི་ཚེས་༢༥ ལས་ དགོངས་ཕོག་གཏང་ནིའི་ ཡི་གུ་ཅིག་ ཐོབ་ཅི་ཟེར་ཨིནམ་ད་ དགོངས་ཕོག་གཏང་ནིའི་ ཡི་གུ་བྱིན་མི་དེ་ གནད་དོན་ག་ཅི་ལུ་བརྟེན་ཨིན་ན་ ཤེས་རྟོགས་འབྱུང་མ་ཚུགས་ཟེར་ཨིན་པས།
ཁོ་གིས་ སླབ་མིའི་ནང་ ལས་འཛིན་དང་ ལས་བྱེད་ཚོགས་ཆུང་༢ ཀྱིས་ ནད་འབུབ་དེ་ ཁོ་གི་ སྲུང་རྒྱབ་པ་ལུ་བརྟེན་ ག་དེ་སྦེ་ ཁྱབ་སྤེལ་འགྱོ་ཡི་ག་དང་ སྒྲིག་གཞི་ལས་ ག་དེ་སྦེ་ འགལ་ཡོདཔ་ཨིན་ན་ ཁུངས་བཀལ་དགོ་ཟེར་ཨིནམ་ད་ ཁོ་གིས་ ཁྲིམས་འདུན་ལས་ རྒྱབ་སྐྱོར་འབད་ནི་ལས་ ཐབས་གཞན་མིན་འདུག་ཟེར་ཨིན་པས།
ཁོ་གིས་འབད་བ་ཅིན་ ཁོ་གི་ སྲུང་རྒྱབ་པ་དེ་ སྤྱི་ཟླ་༦ པའི་ཚེས་༡ ལུ་ སྒྲིག་གཡོག་ནང་ འཛུལ་བའི་སྐབས་ ནད་རྟགས་མེདཔ་སྦེ་ཐོནམ་ལས་ ད་རེས་ ཀོ་བིཌ་-༡༩ ག་དེ་སྦེ་ ཐོབ་ཅི་ཟེར་ཨིནམ་ད་ ནད་འབུབ་དེ་ རྒྱ་གར་གྱི་ དེད་གཡོགཔ་ཚུ་ལས་ ཁྱབ་སྤེལ་སོང་ཡོད་པའི་ ཉེན་ཁ་ཡོདཔ་ལས་ ལས་འཛིན་གྱིས་ རྒྱ་གར་གྱི་ དེད་གཡོགཔ་ཚུ་ བརྟག་དཔྱད་མ་འབད་བར་ ག་དེ་སྦེ་ ནང་ན་འཛུལ་བཅུག་དོ་ག་ཟེར་ཨིན་པས།
གདོང་གཟང་སྟེ་ ལཱ་འབད་མི་མང་ཤོས་ཅིག་གིས་ སྒྲིག་གཞི་ཚུ་ལས་འགལ་རུང་ ཉེས་བྱ་དེ་ཅིག་ བཀལ་ས་མ་མཐོང་ཟེར་ཨིནམ་ད་ ཁོ་ལུ་ གནད་དོན་ག་ཅི་ལུ་བརྟེན་ ཉེས་བྱ་དེ་ཅིག་ བཀལ་དགོཔ་ཨིན་ན་ ཧ་མ་གོཝ་ལས་ འབྲེལ་ཡོད་དབང་འཛིན་ཚུ་གིས་ ད་རུང་ གནད་དོན་དེ་ལུ་ ཞིབ་དཔྱད་གནང་ཐོག་ ཉེས་བྱ་དེ་ དགོངས་ཡང་གནང་ཐབས་ ཡོད་པ་ཅིན་ ཕན་ཐོགས་འབྱུང་ནི་མས་ཟེར་ པདྨ་རྒྱལ་མཚན་གྱིས་ བཤདཔ་ཨིན་པས།
ཤར་ཕྱོག་ལུང་ཕྱོགས་ཀོ་བིཌ་-༡༩ ལས་བྱེད་ཚོགས་ཆུང་གི་ཁྲི་འཛིན་ དྲགོས་པདྨ་ཚེ་དབང་གིས་ སླབ་མིའི་ནང་ སི་སི་ཊི་བི་པར་ཆས་ནང་ སྒྲ་བཟུང་འབད་མི་ གློག་བརྙན་དེ་ ལྟ་ཞིབ་འབད་བའི་སྐབས་ སྲུང་རྒྱབ་དེ་གིས་ སྤྱི་ཟླ་༦ པའི་ཚེས་༡༢ དང་༡༤ ལུ་ རྒྱ་གར་གྱི་ སྣུམ་འཁོར་ཚུ་བཞག་སའི་ རང་སྲུང་ས་ཁོངས་ནང་འཛུལ་ཏེ་ ཁོང་དང་གཅིག་ཁར་ འབྲེལ་བ་འཐབ་ནུག་ཟེར་ཨིན་པས།
ཁོ་གིས་ སླབ་མིའི་ནང་ ཁོང་གི་ ཚ་གྱང་ངོ་མ་ར་ སྒྲིག་གཞི་ལས་ འགལ་མི་དེ་ཨིནམ་ལས་ ཀོ་བིཌ་-༡༩ བརྟག་དཔྱད་འབད་ནིའི་ ཅ་ཆས་དང་ དཔེ་ཚད་ཚུ་ མོང་སྒར་ལུ་ བསྐྱལ་ནིའི་དོན་ལས་ སྣུམ་འཁོར་མར་ཁུ་ དེ་ལས་ ཟུར་བཞག་དང་ ཀོ་བིཌ་-༡༩ དང་འབྲེལ་བའི་ ཞབས་ཏོག་ལ་སོགས་པའི་ ཟད་འགྲོ་ཚུ་ རྩིས་རྐྱབ་ཐོག་ དངུལ་ཀྲམ་ས་ཡ་༥ ཉེས་བྱ་བཀལ་ནིའི་ གྲོས་ཐག་བཅད་ཡི་ཟེར་ཨིན་པས།
དྲགོས་ཀྱིས་ སླབ་མིའི་ནང་ སྲུང་རྒྱབ་དེ་གིས་ རང་སྲུང་ས་ཁོངས་ཀྱི་ སྒྲིག་གཞི་འགལ་ཡོདཔ་ ངེས་བདེན་ཨིན་མས་ཟེར་ གདུང་བསམ་རྩི་ས་ལས་འཛིན་ལུ་ སླབ་ཅི་ཟེར་ཨིན་རུང་ སྲུང་རྒྱབ་ཞབས་ཏོག་དེ་ འཕྲོ་མཐུད་བཞག་ནི་དང་ ཡང་ཅིན་ དགོངས་ཕོག་གཏང་ནི་ཨིན་ན་དེ་ ལས་འཛིན་ལུ་ རག་ལས་འོང་ཟེར་ཨིནམ་བཞིན་དུ་ སྒྲིག་གཞི་ལས་ འགལ་མི་ཚུ་ དགོངས་ཡང་རྩ་ལས་ མེད་ཟེར་ཨིན་པས།
ཁོ་གིས་ ལས་འཛིན་ལུ་ འབྲུག་དང་ རྒྱ་གར་གྱི་ སྣུམ་འཁོར་ཚུ་གི་དོན་ལུ་ རང་སྲུང་ས་ཁོངས་སོ་སོར་སྦེ་ཡོདཔ་ལས་ ཧེ་མ་ལས་ སྲུང་རྒྱབ་ཚུ་ དམ་དམ་འབད་དོ་ཡོད་རུང་ སི་སི་ཊ་བི་ཁ་སྐོང་བཙུགས་ཐོག་ ལྟ་རྟོག་འགོ་དཔོན་དང་གཅིག་ཁར་ ལྟ་རྟོག་ཁང་ལ་སོགས་པ་ཚུ་ གཞི་བཙུགས་འབད་དགོཔ་སྦེ་ ལས་བྱེད་ཚོགས་ཆུང་གིས་ སླབ་ཅི་ཟེར་ བཤདཔ་ཨིན་པས།
གདུང་བསམ་རྩི་ས་ལས་འཛིན་གྱི་ བཀོད་ཁྱབ་གཙོ་འཛིན་ བསོད་ནམས་འཇིགས་མེད་ཀྱིས་ སླབ་མིའི་ནང་ ཧེ་རུ་ཀ་སྲུང་རྒྱབ་ཞབས་ཏོག་གིས་ ལས་འཛིན་ལུ་དགོ་པའི་ སྲུང་རྒྱབ་པ་༣༤ བསྐོ་བཞག་འབད་མ་ཚུགས་པའི་ཁར་ སྦྱོང་བརྡར་འབད་མི་དང་ ཁྱད་རིག་ལྡན་པའི་སྲུང་རྒྱབ་ཚུ་ མེད་མི་ལུ་བརྟེན་ དགོངས་ཕོག་གི་ ཡི་གུ་བྱིན་ཡི་ཟེར་ཨིནམ་ད་ ད་རེས་ སྲུང་རྒྱབ་སྦེ་ བདེ་སྲུངཔ་ཚུ་བཙུགས་ཏེ་ ཡོད་ཟེར་ཨིན་པས།
ཁོ་གིས་ ཉེན་ཁ་ཡོད་པའི་ ས་ཁོངས་ག་རའི་ནང་ སི་སི་ཊི་བི་ཚུ་ བཙུགས་ཡོདཔ་བཞིན་དུ་ ལྟ་རྟོག་ཁང་ཡང་ གཞི་བཙུགས་འབད་ཡི་ཟེར་ཨིནམ་ད་ ལས་འཛིན་གྱིས་ འཕྲལ་མགྱོགས་ར་ ཉོ་ཞིནམ་ལས་ སི་སི་ཊི་བི་ཁ་སྐོང་ཚུ་ཡང་ བཙུགས་འོང་ཟེར་ བཤདཔ་ཨིན་པའི་གནས་ཚུལ།
སྐལ་བཟང་དབང་ཕྱུག། ངང་ལམ།


text:
༉ འབྲུག་གི་བཙག་འཐུ་ལྷན་ཚོགས་ཀྱིས་ མི་མང་ཡོངས་ལུ་ཞུ་དོན་འདི་ཡང་ ས་གནས་གཞུང་གི་བཙག་འཐུ་༢༠༡༦ གི་དོན་ལུ་ རྫོང་ཁག་ཚུ་ལས་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་ཀྱི་ ཞུ་ཡིག་མང་རབས་ཅིག་ལྷོད་དེ་ཡོདཔ་ལས་ དང་འདོད་ཡོད་པའི་མི་ངོམ་ཚུ་ལུ་ རྫོང་ཁག་རེ་རེ་ནང་ བརྟག་དཔྱད་ལྟེ་བ་རེ་གི་ནང་ལུ་ འབྲི་ལྷག་ཤེས་ཡོན་དང་རིག་རྩལ་བརྟག་དཔྱད་ ད་རུང་ཚར་གཅིག་ འགོ་འདྲེན་འཐབ་ནི་མཐུན་རྐྱེན་སྒྲིག་ནི་ཨིན།
དེ་འབདཝ་ལས་ འབྲུག་གི་བཙག་འཐུ་ལྷན་ཚོགས་ལས་ དང་འདོད་ངེས་ཏིག་ཡོད་པའི་མི་ངོམ་ཚུ་གིས་ བརྟག་དཔྱད་ནང་བཅའ་མར་གཏོགས་ནི་ལུ་ འབྲེལ་ཡོད་རྫོང་ཁག་བཙག་འཐུ་ཡིག་ཚང་ནང་ སྤྱི་ཚེས་༡༥-༠༧-༢༠༡༦ (རེས་གཟའ་སྤེན་པ་) ལས་མ་ཕྱི་བར་ ཐོ་བཀོད་མཛད་གནང་དགོ་པའི་མགྲོན་བརྡ༌འབདཝ༌ཨིན། བརྟག་དཔྱད་འདི་ སྤྱི་ཚེས་༡༩-༠༧-༢༠༡༦ (རེས་གཟའ་ལྷག་པ) ལུ་ འབྲེལ་ཡོད་རྫོང་ཁག་ནང་ འགོ་འདྲེན་འཐབ་ནི་ཨིན།
རང་ལུགས་གནམ་ལོ་མེ་ཕོ་སྤྲེལ་ལོ་ ཟླ་དྲུག་པའི་ཚེས་གཅིག་གམ་ སྤྱི་ལོ་༢༠༡༦ ཟླ་༠༧ པའི་ཚེས་༥ ལུ་སྤེལ།
འབྲུག་གི་བཙག་འཐུ་ལྷན་འཛིན་སྤྱི་ཁྱབ།


text:
༉ འབྲུག་བརྒྱུད་འཕྲིན་ཚད་འདི་ འབྲུག་རྒྱལ་ཁབ་ནང་ བརྒྱུད་འཕྲིན་དང་ཡོངས་འབྲེལ་ཞབས་ཏོག་ དྲག་ཤོས་བྱིན་མིའི་ལས་སྡེ་ཅིག་ཨིན། ལས་སྡེ་འདི་གིས་ བརྒྱུད་འཕྲིན་གྱི་ཞབས་ཏོག་ རྐྱངམ་གཅིག་གིས་མ་ཚད་པར་ བི་-མོ་བཱ་ཡེལ་ཞབས་ཏོག་གི་འོག་ལུ་ མི་སྡེའི་སྡེ་ཚན་འགྲུལ་འཕྲིན་དང་ འབྲུག་ནེཊ་གི་འོག་ལུ་ ཡོངས་འབྲེལ་ཨིན་ཊར་ནེཊ་གི་ཞབས་ཏོག་ཚུ་ཡང་བྱིནམ་ཨིན། འབྲུག་བརྒྱུད་འཕྲིན་ཚད་འདི་ རྒྱལ་ཁབ་ནང་ལུ་ འགྲུལ་འཕྲིན་དང་ཡོངས་འབྲེལ་(ཨིན་ཊར་ནེཊ) གཉིས་ཆ་རའི་ཞབས་ཏོག་བྱིན་མི་ ལས་སྡེ་རྐྱངམ་གཅིག་ཨིན་པའི་ཁར་ བརྒྱུད་འཕྲིན་གྱི་ཞབས་ཏོག་བྱིན་མི་ཡང་ རྐྱངམ་གཅིག་ཨིན།
འབྲུག་བརྒྱུད་འཕྲིན་ཚད་འདི་ སྤྱི་ལོ་༡༩༧༠ ལུ་ འབྲུག་གཞུང་གིས་ བརྒྱུད་འབྲེལ་ལས་ཁུངས་སྦེ་ འགོ་ཐོག་གཞི་བཙུགས་འབད་ཡོདཔ་ད་ སྤྱི་ལོ་༢༠༠༠ ཟླ་༧ པའི་ཚེས་༡ ལས་ རྒྱལ་ཁམས་མངའ་འོག་གི་ལས་སྡེ་སྦེ་ འཕྲོ་མཐུད་དེ་ གཞི་བཙུགས་འབད་ཡི། རྒྱལ་ཁབ་ནང་ལུ་ ལོ་ངོ་ལྔའི་འཆར་གཞི་ འགོ་དང་པའི་ནང་ དེངས་རབས་ཀྱི་ གོང་འཕེལ་ལས་སྣ་ཚུའི་དོན་ལུ་ སྤྱི་ལོ་༡༩༦༣ ལས་ འགོ་ཐོག་དང་པ་འགོ་བཙུགས་ཅི། དེ་ལས་བཟུང་ འབྲུག་བརྒྱུད་འཕྲིན་ཚད་འདི་ ཉམ་ཆུང་འབད་འགོ་བཙུགས་ཏེ་ ད་ལྟོ་ཚུན་ཚོད་ལུ་ རྒྱལ་ཁབ་མཐའ་དབུས་མེད་པར་ གློག་རྡུལ་ཕྲ་རླབས་(ཌི་ཇི་ཊལ་མའེ་ཀོ་རོ་ཝེབ་)ཡོངས་རྫོགས་བཙུགས་པའི་ཁར་ སྣང་རིག་གི་རྒྱུད་སྐུད་ཀྱི་ རྒྱབ་རྟེན་ཡོངས་འབྲེལ་ཡང་ བཙུགས་ཏེ་ཡོད།
འབྲུག་བརྒྱུད་འཕྲིན་ཚད་ཀྱིས་ ཚོང་འབྲེལ་དང་ མི་སྡེའི་རེ་འདོད་བསྒྲུབ་ཐབས་ལུ་ ལས་སྣ་མ་འདྲཝ་ ལེ་ཤ་འབད་དེ་ཡོད། ད་རིས་འབདཝ་ད་ འབྲུག་བརྒྱུད་འཕྲིན་ཚད་ཀྱི་འོང་འབབ་དང་ཚོང་མགྲོན་པ་ཚུ་ གོང་འཕེལ་འགྱོ་བའི་བསྒང་ར་ཡོད། བི་-མོ་བཱ་ཡེལ་གྱི་ཞབས་ཏོག་འདི་ ཚོང་འབྲེལ་གྱི་ ལས་སྣ་མ་ཚད་པར་ རྒྱལ་ཁབ་ཀྱི་ མཐའ་ཟུར་གཡུས་སྒོ་ཚུའི་ནང་ཡང་ ལྷོད་དེ་ཡོདཔ་ད་ ཡོངས་འབྲེལ་ཞབས༌ཏོག༌འདི༌ རྒེད་འོག་ཉིས་བརྒྱ་བཅུ་མེད་ལྔ་ ག་རའི་ནང་ ཁྱབ་ཚུགས་ཏེ་ཡོད༌ཟེར༌ ཞུ༌ནི༌ཨིན།
འཆར་སྣང་།
གདམ་ཁ་ཅན་གྱི་ལས་སྡེ།
འབྲུག་བརྒྱུད་འཕྲིད་ཚད་འདི་ ལས་འཛིན་གཞུང་སྐྱོང་ ལེགས་ལྡན་གྱི་ཐོག་ལས་ ནམ་ར་ཨིན་རུང་ འགན་ཁྲི་ཅན་སྦེ་ འགན་ཁུར་འབག་སྟེ༌ བརྩོན་ཤུགས་བསྐྱེད་མི་ ལས་སྡེ་ཅིག་ཨིན། ལས༌སྡེ༌གིས་ ལཱ་ ག་ཅི་འབད་རུང་ གཤམ༌གསལ༌ལས༌འཛིན༌གྱི༌ གཞི་རྩ་དང༌ཡིད་མོས་ཀྱི་ ལམ་སྟོན་དང་འཁྲིལ་ཏེ་ འབདཝ་ཨིན།
ལས་འཛིན་དང་འབྲེལ་བའི་གཞི་རྩ།
༡༽ ལག་ལེན་ཆ་མཉམ་གྱི་དོན་ལུ་ ཟུར་རྡོ་བཟུམ་ཅིག་ཨིནམ་ལས་ ས་གནས་ཀྱི་མི་སྡེ་ལུ་ འཇོན་ཐངས་ཅན་དང་ དྲང་བདེན་ དེ་ལས་ འགན་འཁྲི་ཅན་གྱི་ཐོག་ལས་ འགན་ཁུར་འབག་ནི།
༢༽ རྒྱལ་ཁབ་ཀྱི་ གྲོང་གསེབ་དང་ མཐའ་ཟུར་ཚུའི་ནང་ལུ་ བརྒྱུད་འཕྲིན་གྱི་ཞབས་ཏོག་ རྒྱ་བསྐྱེད་འབད་ཐོག་ལས་ དཔལ་འབྱོར་གོང་འཕེལ་ འདྲ་མཉམ་གྱི་གཞི་རྩ་ ཡར་འདྲེན་འབད་ནིའི་ འགན་ཁུར་འབག་ནི།
༣༽ ལས་སྡེའི་ནང་ ལཱ་འབད་མི་ལས་བྱེདཔ་ཚུ་གི་རྒྱུད་ལུ་ ནམ་ར་ཨིན་རུང་ ལཱ་འབདཝ་ད་ སྤྱོད་བཟང་གི་ རྣམ་གཞག་གི་ཐོག་ལས་ འབད་བཅུག་ནི།
༤༽ ལས་བྱེདཔ་ཚུ་ལུ་ ལཱ་གི་ལྕོགས་གྲུབ་རིམ་པ་དང་འཁྲིལ་ འོས་འབབ་དང་ལྡན་པའི་སྤྲོ་འཐུས་དང་ གསོལ་རས་ཚུ་ གནང་ཐོག་ལས་ སེམས་ཤུགས་བསྐྱེད་བཅུག་ནི།
༥༽ ལས་བྱེདཔ་ཚུ་ལུ་ ཤེས་ཡོན་དང་ སྦྱོང་བརྡར་ དེ་ལས་ བསྐྱར་སྦྱོང་ཚུ་བྱིན་ཐོག་ལས་ མི་སྟོབས་ཀྱི་ ལྕོགས་གྲུབ་དང་ འཇོན་ཐངས་ཚུ་ གོང་འཕེལ་གཏང་ནི།
༦༽ ཚོང་མགྲོན་པའི་དགོས་མཁོ་ བསྒྱུར་འགྲོས་དང་འཁྲིལ་བའི་ ཐོན་སྐྱེད་དང་ཞབས་ཏོག་ཚུ་ སོ་སོ་སྦེ་ བྱིན་ནི།
༧༽ གཡོ་སྒྱུ་གི་ཐོག་ལས་ གྱོངས་རྒུད་དང་ ཆད་ལྷག་སོང་མི་ཚུ་ ཚད་འཛིན་འབད་ནིའི་དོན་ལུ་ བྱ་བའི་གནད་རིམ་ཚུ་ ཁ་གསལ་དང་གཏན་གཏན་བཟོ་ཐོག་ལས་ ནང་འཁོད་ཀྱི་འཛིན་སྐྱོང་ལམ་ལུགས་ཚུ་ ལེགས་ཤོམ་སྦེ་ བསྟར་སྤྱོད་འབད་ནི།
དམིགས་དོན།
ང་བཅས་རའི་ ལས་སྡེ་འདི་ འབྲུག་རྒྱལ་ཁབ་ཀྱི་ མི་སེར་ཚུ་ ཕན་ཚུན་འབྲེལ་བ་འཐབ་སྦེ་ བཞག་ཐབས་ལུ་ གསར་གཏད་ཅན་དང་ བློ་གཏད་ཚུགས་པའི་ ཁུངས་ལྡན་གྱི་ བརྡ་དོན་བརྒྱུད་འབྲེལ་(ཨའི་སི་ཊི་) གྱི་ཞབས་ཏོག་ཕུལ་མི་ཅིག་ཨིན།


text:
LibreOffice 7.4 Help
ཚིག་ཡིག་ཡིག་ཆ་ཚུ་ནང་ཁྱོད་ཀྱིས་མིང་ཚིག་ཚུ་ རྩ་སྒྲིག་འབད་ནི་ བཟོ་རྣམ་ཚུ་དང་ལེ་ཤ་འཚོལ་འཐོབ་ཨིན། འགྲུབ་འབྲས་གཅིག་ལས་གཞན་འདི་ལུ་འགྲུལ་བསྐྱོད་འབད་བཏུབ་ཡང་ན་འགྲུབ་འབྲས་ཚུ་ཚར་གཅིག་ལུ་གཙོ་དམིགས་འབད་བཏུབ་དེ་ལས་གཞན་ཚིག་ཡིག་གིས་འབད་མིང་ཚིག་ཚུ་ཚབ་བཙུགས་ཡང་ན་གཞན་རྩ་སྒྲིག་འཇུག་སྤྱོད་འབད་བཏུབ་ཨིན།
ཡིག་ཆ་ཧྲིལ་བུམ་འདིའི་ནང་འཁོད་ཚིག་ཡིག་འཚོལ་ནི་ལུ་ཚིག་ཡིག་སེལ་འཐུ་ཤུགས་ལྡན་གང་མེདཔ་བའི་ཌའི་ལོག་འཚོལ་ཚབ་བཙུགས་འདི་ཁ་ཕྱེ། ཡིག་ཆ་གི་ཡན་ལག་ཅག་རྐྱངམ་ཅིག་འཚོལ་ཞིབ་འབད་ནི་ཨིན་པ་ཅིན་དང་པ་རང་ཚིག་ཡིག་གི་ཡན་ལག་འདི་སེལ་འཐུ་འབད་དེ་ལས་འཚོལ་ཚབ་བཙུགས་ཌའི་ལོག་འདི་ཁ་ཕྱེ།
འཚོལ་སྦེ་ཚབ་བཙུགས་ཌའི་ལོག་འདི་ཁ་ཕྱེ་ནི་ལུ་ ཞུན་དག་ - འཚོལ་སྦེ་ཚབ་བཙུགས་ གདམ།
Enter the text to find in the Find text box.
འཚོལ་ ཡང་ན་ ཆ་མཉམ་འཚོལ་ག་འབད་རུང་ཨེབ་གཏང་འབད།
ཁྱོད་ཀྱིས་ འཚོལ་ཨེབ་གཏང་འབད་བ་ཅིན་རྩོམ་འབྲི་པ་གིས་ཁྱོད་ཀྱི་ཐོ་བཀོད་ལུ་འདྲ་མཉམ་པའི་ཚིག་ཡིག་ཤུལ་མམ་འདི་སྟོན་འོང་། ཁྱོད་རང་ཚིག་ཡིག་འདི་བལྟ་ནི་དང་ཞུན་དག་འབད་དེ་ལས་ལོག་ཚིག་ཡིག་ཤུལ་མམ་ལུ་བརྔ་གཡར་འབད་ནི་ལུ་ འཚོལ་ ཨེབ་གཏང་འབད།
ཁྱོད་ཀྱིས་ཌའི་ལོག་འདི་ཁ་བསྡམས་ནི་ཨིན་པ་ཅིན་ཌའི་ལོག་ཁ་མ་ཕྱེ་བར་སྦེ་ཤུལ་མའི་ཚིག་ཡིག་འདི་འཚོལ་ནི་ལུ་(ཚད་འཛིན་+སོར་ལྡེ་+ཨེཕ)མཉམ་མཐུད་ལྡེ་མིག་ཅིག་ཨེབ་གཏང་འབད་བཏུབ།
ཐབས་གཞན་ཁྱོད་ཀྱིས་གཞན་ཚིག་ཡིག་འདི་ལུ་ཡིག་ཆ་གི་གཡས་འོག་ལུ་འགྲུལ་བསྐྱོད་འབད་ནི་ཡང་ན་ཡིག་ཆ་ནང་གཞན་དངོས་པོ་གང་རུང་ལུ་ངོས་དཔར་ཚུ་ལག་ལེན་འཐབ་བཏུབ་ཨིན།
ཁྱོད་ཀྱིས་ ཆ་མཉམ་འཚོལ་ཨེབ་གཏང་འབདཝ་ད་རྩོམ་འབྲི་པ་གིས་ཁྱོད་ཀྱི་ཐོ་བཀོད་མཉམ་པའི་ཚིག་ཡིག་ཆ་མཉམ་སེལ་འཐུ་འབདཝ་ཨིན། ད་ལྟོ་དཔརེ་ན་འཚོལ་འཐོབ་ཡདོ་མི་ཚིག་ཡིག་རྒྱགས་ལུ་ཡང་ན་ཡིག་འབྲུ་བཟོ་རྣམ་ཆ་མཉམ་ཚར་གཅིག་ལུ་འཇུག་སྤྱོད་འབད་གཞི་སྒྲིག་འབད།
ཚིག་ཡིག་འཚོལ་ནི་མ་འདྲ་བའི་ད་ལྟོའི་སེལ་འཐུ་རྐྱངམ་ཅིག་ལུ་ཚིག་ཡིག་ཚབ་བཙུགས་དེ་བཀག་དམ་འབད་མི་བཏུབ།
ུ་ཞུན་དག་-འཚོལ་ཚབ་བཙུགས་གདམ།
Enter the text to search in the Find text box.
ཚིག་ཡིག་སྒྲོམ་དང་གཅིག་ཁར་ ཚབ་བཙུགས་ནི་འདི་ནང་ འཚོལ་འཐོབ་ཚིག་ཡིག་འདི་ཚབ་བཙུགས་ནི་ལུ་ཚིག་ཡིག་འདི་བཙུགས།
ཚབ་བཙུགས་ ཡང་ན་ ཆ་མཉམ་ཚབ་བཙུགས་ག་འབད་རུང་ཨེབ་གཏང་འབད།
When you click Replace, Writer will search the whole document for the text in the Find box, starting at the current cursor position. When text is found, Writer highlights the text and waits for your response. Click Replace to replace the highlighted text in the document with the text in the Replace text box. Click Find Next to advance to the next found text without replacing the current selection.
ཁྱོད་ཀྱིས་ ཆ་མཉམ་ཚབ་བཙུགས་ཨེབ་གཏང་འབད་བ་ཅིན་ རྩོམ་འབྲི་པ་གིས་ཁྱོད་ཀྱི་ཐོ་བཀོད་མཐུན་སྒྲིག་འབད་མི་ཚིག་ཡིག་ཆ་མཉམ་ཚབ་བཙུགས་འོང་།
ཁྱོད་རའི་ཡིག་ཆ་ནང་ཚིག་ཡིག་ཆ་མཉམ་འཚོལ་ནི་ངོས་ཅན་མཚམས་དོན་བཟོ་རྣམ་འདི་འགན་སྤྲོད་ཡོད་མི་ཅིག་འཚོལ་ནི་ཨིན་པ་ཅིན་ དཔེར་ན་"Heading 2" བཟོ་རྣམ་བཟུམ་ཨིན།
ུ་ཞུན་དག་-འཚོལ་ཚབ་བཙུགས་གདམ།
Click Other options to expand the dialog.
Check
The text box now is a list box, where you can select any of the Paragraph Styles that are applied in the current document.
དོན་ལུ་འཚོལ་ནི་ལུ་བཟོ་རྣམ་འདི་སེལ་འཐུ་འབད་དེ་ལས་ འཚོལ་ ཡང་ན་ ཆ་མཉམ་འཚོལ་ནི་ཨེབ་གཏང་འབད།
ཁྱོད་ཀྱི་ཡིག་ཆ་ནང་ངེས་བདེན་ཐད་ཀར་ཡིག་འབྲུ་རྩ་སྒྲིག་འགན་སྤྲོད་ནི་ལུ་ཚིག་ཡིག་ཆ་མཉམ་འཚོལ་ནི་ལུ་དགོཔ་ཨིན།
རྩ་སྒྲིག་ཚུ་འཚོལ་ནི་རྐྱངམ་ཅིག་གིས་ཡིག་འབྲུ་ཁྱད་ཆོས་ཚུ་ཐད་ཀར་་འཚོལ་འཐོབ་་ འདི་གིས་བཟོ་རྣམ་ཅིག་གིཡན་ལག་སྦེ་འཇུག་སྤྱོད་འབད་མི་ཁྱད་ཆོས་ཚུ་མི་འཚོལ།
ུ་ཞུན་དག་-འཚོལ་ཚབ་བཙུགས་གདམ།
གད་མ་ཁ་ལེ་ཤ་ཚུ་ ཨེབ་གཏང་འབད།
རྩ་སྒྲིག་ ཨེབ་རྟ་འདི་ ཨེབ་གཏང་འབད།
འཚོལ་ ཡང་ན་ ག་ར་འཚོལ་ ཨེབ་གཏང་འབད།.
ཆ་འདྲ་བའི་འཚོལ་ནི་འདི་གིས་ཁྱོད་ཀྱི་འཚོལ་ཚིག་ཡིག་བཟུམ་སྦེ་ཅོག་འཐད་པའི་ཚིག་ཡིག་འཚོལ་བཏུབ། སོ་སོ་འགྱུར་ནི་བཅུག་པའི་ཡིག་འབྲུ་ཚུ་གི་ཨང་འདི་གཞི་སྒྲིག་འབད་བཏུབ།
ཆ་འདྲ་བ་འཚོལ་གདམ་ཁ་ འདི་ཞིབ་དཔྱད་འབད་ནི་དང་ ... གདམ་ཁ་ཅན་སྦེ་སྒྲིག་སྟངས་ཚུ་བསྒྱུར་བཅོས་འབད་ནི་ལུ་ཨེབ་རྟ་འདི་ཨེབ་གཏང་འབད། (ཨིང་ལིཤ་ཚིག་ཡིག་དོན་ལུ་ལཱ་ཚུ་༡ ལུ་ཨང་་གསུམ་ཆ་མཉམ་སྒྲིག་སྟངས་འབད)
When you have enabled Asian language support under LibreOffice - PreferencesTools - Options - Language Settings - Languages, the Find & Replace dialog offers options to search Asian text.
འགྲུལ་བསྐྱོད་པ་འདི་དངོས་པོ་ཚུ་སེལ་འཐུ་འབད་ནི་དང་འཚོལ་ནི་དོན་ལུ་ལག་ཆས་གཙོ་བོ་ཨིན། ཁྱོད་རང་ད་རུང་སྤོ་བཤུད་འབད་ནི་དང་་ལེའུ་ཚུ་བདེ་ཞིབ་འབད་ནི་ཁྱོད་རའི་ཡིག་ཆ་ལུ་མཐའ་ཐིག་བྱིན་དེ་འགྲུལ་བསྐྱོད་པ་འདི་ལག་ལེན་འཐབ།
འགྲུལ་བསྐྱོདཔ་ཝིནཌོ་འདི་ཁ་ཕྱེ་ནི་ལུ་ ཞུན་དག་ - འགྲུལ་བསྐྱོདཔ་ གདམ།
གཞན་ཀུན་གྱི་ཡིག་ཆ་ནང་ལས་ཡང་ན་ཡིག་ཆ་ཅོག་འཐདཔ་ནང་འཁོད་གཞི་བསྟུན་ཚུ་དང་དངོས་པོ་ཚུ་བཙུགས་ནི་དོན་ལུ་འགྲུལ་བསྐྱོད་པ་འདི་ལག་ལེན་འཐབ། བརྡ་དོན་མངམ་དོན་ལུ་་ འགྲུལ་བསྐྱོད་པ་ ལམ་སྟོན་འདི་བལྟ།
ངོས་དཔར་དང་གཅིག་ཁར་ཁྱོད་ཀྱི་ཡིག་ཆ་ འགྲུལ་བསྐྱོད་པ་ ཝིནཌོ་ཁ་ཕྱེ་ནི་ལུ་མཇུག་གི་གཡས་ཕྱོགས་ཡན་ལག་ལུ་སྒོར་སྒོརམ་ཧོནམ་འི་ཨེབ་གཏང་འབད།
ཁྱོད་རང་གི་ཡིག་ཆ་ནང་ཤུལ་མམ་གྱི་དངོས་པོ་འདི་ལུ་མགྱོགས་པར་མཆོངས་ནི་ཡང་ན་ཚིག་ཡིག་འཚོལ་ནི་ལུ་འགྲུལ་བསྐྱོད་པ་ཝིནཌོ་ཆུང་ཀུ་འདི་ལག་ལེན་འཐབ།


text:
༉ ནད་ཡམས་ཀོ་བིཌ་-༡༩ ལུ་བརྟེན་ ད་ལས་ཕར་ རྒྱལ་ཁབ་ནང་ འགྲུལ་སྐྱོད་བཀག་དམ་ ཟླཝ་དག་པ་དེ་ཅིག་འབད་རུང་ ཐིམ་ཕུག་རྫོང་ཁག་དང་ རྒྱལ་ཡོངས་ཀྱི་དོན་ལུ་ ཉེར་མཁོའི་ཅ་ཆས་ཚུ་ མཁོ་སྒྲུབ་འབད་ཡོདཔ་ལས་ ཚ་གྱང་ལང་དགོཔ་མེདཔ་ཨིན་པས།
དེ་ཡང་ རྒྱལ་ཡོངས་ཀྱི་དོན་ལུ་ འབྲུག་ཟ་སྤྱོད་ལས་འཛིན་ཚད་ཀྱིས་ མར་མེ་ཊིག་ཊཱོན་༥.༤༣ དང་ དར་ཚིལ་མེ་ཊིག་ཊཱོན་༥༧.༧༨ ཨོམ་མེ་ཊིག་ཊཱོན་༡༠༥.༥༥ ཨོ་ཕྱེ་མེ་ཊིག་ཊཱོན་༣༡༤༣.༢༠ ཇ་པ་ཏི་མེ་ཊིག་ཊཱོན་༣༠.༨༦ ཕྱེ་མེ་ཊིག་ཊཱོན་༧༡.༧༣ དེ་ལས་ མར་ཁུ་མེ་ཊིག་ཊཱོན་༥༨༡.༣༣ མཁོ་སྒྲུབ་འབད་ཡོདཔ་ཨིན་པས།
དེ་བཟུམ་སྦེ་ སྲནམ་མེ་ཊིག་ཊཱོན་༢༠༦ དང་ ཆུམ་མེ་ཊིག་ཊཱོན་༦༡༢༢.༩༣ ཚྭ་མེ་ཊིག་ཊཱོན་༡༨༦.༩༤ དེ་ལས་ གུ་རམ་མེ་ཊིག་ཊཱོན་༣༡༥.༦༤ མཁོ་སྒྲུབ་འབད་ཡོདཔ་སྦེ་ འབྲུག་ཟ་སྤྱོད་ལས་འཛིན་ཚད་ཀྱིས་ སྙན་ཞུའི་ནང་ བཀོད་ཡོདཔ་ཨིན་པས།
ཐིམ་ཕུག་རྫོང་ཁག་གི་དོན་ལུ་ འབྲུག་ཟ་སྤྱོད་ལས་འཛིན་ཚད་ཀྱིས་ མར་མེ་ཊིག་ཊཱོན་༠.༩༨ དང་ དར་ཚིལ་མེ་ཊིག་ཊཱོན་༡.༤༢ ཨོམ་མེ་ཊིག་ཊཱོན་༡༤.༡༣ ཨོ་ཕྱེ་མེ་ཊིག་ཊཱོན་༣༥༣.༥༦ ཇ་པ་ཏི་མེ་ཊིག་ཊཱོན་༢.༨༦ ཕྱེ་མེ་ཊིག་ཊཱོན་༣.༦༦ དེ་ལས་ མར་ཁུ་མེ་ཊིག་ཊཱོན་༨༢.༣༤ མཁོ་སྒྲུབ་འབད་ཡོདཔ་ཨིན་པས།
དེ་བཟུམ་སྦེ་ སྲནམ་མེ་ཊིག་ཊཱུན་༢༢.༡༢ དང་ ཆུམ་མེ་ཊིག་ཊཱོན་༨༩༩.༥༨ ཚྭ་མེ་ཊིག་ཊཱོན་༡༤.༤༥ དེ་ལས་ གུ་རམ་མེ་ཊིག་ཊཱོན་༡༩.༤༦ མཁོ་སྒྲུབ་འབད་ཡོདཔ་ཨིན་པས།
འབྲུག་སྒོ་ནོར་གོང་འཕེལ་ལས་འཛིན་ཚད་ཀྱི་ སྙན་ཞུ་དང་འཁྲིལཝ་ད་ ད་རེས་ ནོར་ཤ་མེ་ཊིག་ཊཱོན་༢.༡༨ དང་ མར་མེ་ཊིག་ཊཱོན་༠.༠༥ དར་ཚིལ་མེ་ཊིག་ཊཱོན་༠.༢༥ བྱ་ཤ་མེ་ཊིག་ཊཱོན་༣༥.༢༢ ཕག་ཤ་མེ་ཊཱིག་ཊཱོན་༢.༠༢ ནང་འཁོད་ཕག་ཤ་མེ་ཊིག་ཊཱོན་༡.༤༠ དེ་ལས་ ཉ་མེ་ཊིག་ཊཱོན་༠.༤༢ མཁོ་སྒྲུབ་འབད་དེ་ཡོད་ཟེར་ཨིན་པས།
དེ་བཟུམ་སྦེ་ མཁོ་སྒྲུབ་འབད་བཞག་མི་ ཉེར་མཁོ་ཅ་ཆས་ དཔེ་འབད་བ་ཅིན་ སྒོང་རྡོག་གྱངས་ཁ་༢༥༩,༣༥༠ དང་ བྱ་ཤ་ཤོག་སྒམ་རྐྱབ་མི་༡,༡༥༠ དེ་ལས་ སྤྱི་ལོ་༢༠༢༡ ཟླ་༦ པའི་ཚེས་༣ ཚུན་ བྱ་ཤ་རྒྱུ་མ་ཆགཔ་༧,༣༡༨ མཁོ་སྒྲུབ་འབད་ཡོདཔ་སྦེ་ཨིན་པས།
ཐིམ་ཕུག་བརྒྱ་འཁོར་ཚོད་བསྲེ་ཁྲོམ་ནང་ ཁ་ཙ་ཚུན་ ཁག་དྲགས་ཀུ་ཀེ་ཇི་༤༠༠ དང་ དོ་ལོམ་ཀེ་ཇི་༩༠༦ འདབ་མ་ཀོ་པི་ཀེ་ཇི་༨༤༠ ལ་ཕུག་དམརཔོ་ཀེ་ཇི་༡༢༥ ཨེ་མ་སྦོམ་ཀེ་ཇི་༣༢༥ གོན་ཀེ་ཇི་༤༡༠ ཨེ་མ་སྐམ་ཀེ་ཇི་༢༩༩༠ གླང་ཅུ་རྭཝ་གི་སོན་ཀེ་ཇི་༤༨༠ སྒོགཔ་ཀེ་ཇི་༩༢༧༠ དེ་ལས་ ཀེ་བ་ཀེ་ཇི་༥༧,༦༩༠ མཁོ་སྒྲུབ་འབད་དེ་ཡོད་ཟེར་ཨིན་པས།
དེ་དང་འདྲཝ་སྦེ་ བླམ་བན་ད་ཀེ་ཇི་༦,༨༠༠ དང་ ཨེ་མ་ཆུང་ཀུ་ཀེ་ཇི་༥༦༠ ལ་ཕུག་ཀེ་ཇི་༡༣༠ ཨེ་པཱལ་ཀེ་ཇི་༣,༠༠༠ གུ་ལི་ཀེ་ཇི་༡༣༥ ཀི་ཝི་ཀེ་ཇི་༢༡ ཚལ་ལུ་ཀེ་ཇི་༡,༧༡༠ ཆུ་གོན་ཀེ་ཇི་༥,༥༥༥ དེ་ལས་ ངང་ལ་ཀེ་ཇི་༤,༢༣༣ མཁོ་སྒྲུབ་འབད་དེ་ཡོད་ཟེར་ ཨིན་པའི་གནས་ཚུལ།
བཀྲིས་ཕུན་ཚོགས།


text:
༉ རྒྱལ་སྤྱིའི་མཁའ་འགྲུལ་ལས་སྡེ་ཚུ་གིས་ ནད་ཡམས་ཀྱི་གནས་སྟངས་ལུ་བརྟེན་ རང་སོའི་ལས་བྱེདཔ་ཚུ་ ལཱ་གཡོག་ནང་ལས་ དགོངས་ཞུ་འབད་བཅུག་ཡོད་རུང་ འབྲུག་མཁའ་འགྲུལ་ལས་འཛིན་གྱིས་ ལས་བྱེདཔ་ཚུ་ རང་འཇགས་སྦེ་ བཞག་ཡོདཔ་ཨིན་པས།
ནད་ཡམས་ཀྱིས་ མཁའ་འགྲུལ་གྱི་ཞབས་ཏོག་ལུ་ ཤུགས་སྦེ་ར་ འབྱེམ་ཕོག་མི་ལུ་བརྟེན་ ལས་བྱེདཔ་ཚུ་གིས་ རང་སོའི་དངུལ་ཕོགས་ལས་ བརྒྱ་ཆ་དུམ་གྲ་རེ་ བཏོག་ནི་སྦེ་ ཐག་བཅད་ཡོདཔ་ཨིན་པས།
འབྲུག་མཁའ་འགྲུལ་ལས་འཛིན་གྱི་ བཀོད་ཁྱབ་གཙོ་འཛིན་འགོ་དཔོན་ རྟ་མགྲིན་དབང་ཕྱུག་གིས་ སླབ་མིའི་ནང་ ལས་བྱེདཔ་ཚུ་ དགོངས་ཞུ་གཏང་མ་དགོཔ་སྦེ་ བཞག་ཐབས་ལུ་ ཡུན་བརྟན་ཐབས་ལམ་ཅིག་ཨིན་ཟེར་ཨིན་པས།
མ་དངུལ་མ་ལང་པའི་ དཀའ་ངལ་སེལ་ཐབས་ལུ་ གནམ་གྲུའི་དེད་དཔོན་དང་ འཕྲུལ་རིགཔ་ཚུ་གིས་ ཁོང་རའི་ དངུལ་ཕོགས་ཐོག་ལས་ བརྒྱ་ཆ་༢༥ རེ་ བཏོག་ནིའི་ཁས་བླངས་འབད་ཡོདཔ་པས།
རྟ་མགྲིན་དབང་ཕྱུག་དང་འཁྲིལཝ་ད་ ལས་བྱེདཔ་ཚུ་གིས་ ལོ་༡ གི་རིང་ དངུལ་ཕོགས་བཏོག་ནི་སྦེ་ ཐག་བཅད་དེ་ཡོད་ཟེར་ཨིནམ་ད་ གནས་སྟངས་དེ་ སྐྱོ་དྲགས་སྦེ་ར་སྡོད་པ་ཅིན་ ལས་བྱེདཔ་ཚུ་གིས་ འཕྲོ་མཐུད་དེ་ བརྒྱ་ཆ་མང་སུ་སྦེ་ བཏོག་ནི་ལུ་ཡང་ ངོས་ལེན་འདུག་ཟེར་ཨིན་པས།
སྡེ་རིམ་༧ པ་འོག་རྒྱུ་དང་ སྤྱིར་བཏང་ལས་བྱེདཔ་ དེ་ལས་ ཕྱིའི་ལས་བྱེདཔ་ཚུ་གི་ དངུལ་ཕོགས་ཀྱིས་ འཚོ་སྐྱོང་འཐབ་ནི་ལངམ་ཅིག་ལས་ མེད་ནི་དེ་གིས་ བརྒྱ་ཆ་༡༥ རེ་ བཏོག་ནི་ཟེར་ཨིན་པས།
ཐབས་ལམ་གཞན་མི་དེ་ ལོ་༡ གི་ ངལ་གསོའི་འཐུས་ ཕར་འགྱངས་འབད་ཡོདཔ་ད་ ལས་བྱེདཔ་ཚུ་ལུ་ དངུལ་ཕོགས་མེད་པར་ ངལ་གསོ་སྡོད་ནི་ལུ་ སེམས་ཤུགས་བསྐྱེད་བཅུག་དོ་ཡོདཔ་ད་ གཞན་ཡང་ འགྲོ་འགྲུལ་གྱི་འཐུས་དང་ ཡིག་ཚང་ནང་ལས་ དམིགས་བསལ་ངལ་གསོ་ལེན་ཏེ་ སྡོད་ནི་ཚུ་ཡང་ ལྟ་དོ་ཡོདཔ་ཨིན་པས།
ང་བཅས་ཀྱིས་ ཟད་འགྲོ་མར་ཕབ་འབད་ཚུགས་པའི་ ས་ཁོངས་ཚུ་ག་ར་ ལྟ་དོ་ཟེར་ རྟ་མགྲིན་དབང་ཕྱུག་གིས་ བཤད་ཡོདཔ་ད་ དཔེ་འབད་བ་ཅིན་ བཀོད་ཚོགས་འཐུས་མི་ཚུ་ལུ་ འཐུས་སྤྲོད་མི་དང་ ལས་བྱེདཔ་༡༩༦ ལས་ ཁས་བླངས་ཐོག་ དངུལ་ཕོགས་བཏོགས་བཞག་མི་དེ་གིས་ ལས་སྡེ་ལུ་ དངུལ་ཀྲམ་ས་ཡ་༦༥ དེ་ཅིག་ གསོག་འཇོག་འབད་ཚུགས་པས་ཟེར་ཨིན་པས།
དེ་མ་ཚད་ ལས་སྡེ་གིས་ ནེ་པཱལ་གྱི་རྒྱལ་ས་ལྟེ་བ་ ཀཱཐ་མཱན་ཌུ་དང་ ཌ་ཀ་ བག་ཌོ་ར་ གུ་ཧ་ཊི་ལུ་ཡོད་མི་ ས་གནས་ཀྱི་འཛིན་སྐྱོང་པ་དང་ བེང་ཀོག་ལུ་ཡོད་མི་ ཁྲལ་ཡངས་འགོ་དཔོན་དེ་ཡང་ ལོག་འབོ་ཡོདཔ་ཨིན་པས།
དེ་ལས་ སྤྱི་ལོ་༢༠༢༠ དང་༢༠༢༡ ལུ་ ལས་བྱེདཔ་ཚུ་ལུ་ སྒྲིག་གོ་བྱིན་ནི་དེ་ཡང་ བཀག་བཞག་ཡི་ཟེར་ཨིནམ་ད་ ན་ཧིང་ གནམ་གྲུའི་དེད་དཔོན་༡༦ དང་ དེད་དཔོན་ལས་རོགསཔ་༢༩ དེ་ལས་ དེད་དཔོན་སྦྱོང་བརྡར་བ་༤ བརྩིས་ཏེ་ ལས་བྱེདཔ་༤༨༢ ཡོདཔ་ཨིན་པས།
དེ་མ་ཚད་ ཕྱི་མི་དེད་དཔོན་དེ་ཡང་ ན་ཧིང་ ལོ་མཇུག་བསྡུ་ཁམས་ལས་ དགོངས་ཞུ་བཏང་ཡོདཔ་ད་ དེད་དཔོན་༨ ཀྱིས་ ལས་སྡེ་ནང་ལས་ ཐོན་འགྱོ་ཡོདཔ་ལས་ ལས་སྡེ་གིས་ དངུལ་ཀྲམ་ས་ཡ་༩༦ དེ་ཅིག་ གསོག་འཇོག་འབད་ཚུགས་ནུག།
ཁོ་གིས་སླབ་མིའི་ནང་ ཚོང་འབྲེལ་དེ་ ད་ལྟོ་བཟུམ་སྦེ་ར་ མེདཔ་སྦེ་སྡོད་དགོ་པ་ཅིན་ ཟད་འགྲོ་གཏང་ནིའི་དོན་ལུ་ སྐྱིན་འགྲུལ་ ལེན་དགོཔ་འོང་ཟེར་ཨིནམ་ད་ ཁས་བླངས་ཐོག་ལས་ དངུལ་ཕོགས་བཏོག་མི་དེ་གིས་ ལས་སྡེའི་ དངུལ་འབྲེལ་གྱི་འབྱེམ་ལུ་ ལྷན་ཐབས་འབད་ཚུགས་ཟེར་ཨིནམ་ད་ ཐབས་ལམ་དེ་ དཔེ་ལེགས་ཤོམ་ཅིག་ཨིན་མས་ཟེར་ ཨིན་པས།
དངུལ་འབྲེལ་གྱི་འབྱེམ།
སྤྱི་ལོ་༢༠༡༩ ལུ་ ལས་སྡེ་གིས་ འཕུར་འགྲུལ་ཐེངས་༥,༠༠༠ དེ་ཅིག་འབད་ཡོདཔ་ལས་ ན་ཧིང་ འཕུར་འགྲུལ་ཐེངས་༥,༨༠༠ དེ་ཅིག་ ཚོད་དཔག་འབད་ཡོད་རུང་ ནད་ཡམས་ལུ་བརྟེན་ ཐོ་ཕོག་ཡོདཔ་ཨིན་པས།
ན་ཧིང་ ནད་ཡམས་ཐོན་པའི་སྐབས་ལུ་ འབྲུག་མི་ཚུ་ ལོག་ལེན་ནིའི་དོན་ལུ་ འཕུར་འགྲུལ་ཐེངས་༡,༥༠༠ དེ་ཅིག་འབད་བའི་ སྐབས་ འོང་འབབ་དངུལ་ཀྲམ་ཐེར་འབུམ་༡.༥ ཐོབ་ཡོད་རུང་ ཟད་འགྲོ་དངུལ་ཀྲམ་ཐེར་འབུམ་༢.༧ བཏང་དགོཔ་བྱུང་ཡོདཔ་ལས་ དངུལ་ཀྲམ་ཐེར་འབུམ་༡ རྒུད་ཕོག་ཡོདཔ་ཨིན་པས།
སྤྱི་ལོ་༢༠༡༩ ལུ་ ཁྲལ་བཏབ་པའི་ཤུལ་ལས་ ལས་སྡེ་གིས་ ཁེ་སང་དངུལ་ཀྲམ་ས་ཡ་༣༤༣ བཟོ་ཡོདཔ་ད་ གནམ་གྲུ་ཨེ་ཊི་ ཨར་གསརཔ་ ལེན་མི་དེ་གིས་ དངུལ་ཀྲམ་ས་ཡ་༢༧༠ དེ་ཅིག་ ཁེ་སང་བཟོ་ནིའི་ དམིགས་གཏད་བསྐྱེད་ནུག།
སྤྱི་ལོ་༢༠༢༠ ལུ་ ལས་སྡེ་གིས་ གསར་སྒྲུབ་དོན་ལུ་ སྐྱིན་འགྲུལ་དངུལ་ཀྲམ་ཐེར་འབུམ་༡.༥ ལེན་ཡོདཔ་ད་ སྤྱི་ལོ་༢༠༢༡ ལུ་ ནད་ཡམས་ཀྱི་གནས་སྟངས་དེ་གིས་ སང་ཕོད་ལོ་མཇུག་བསྡུཝ་ད་ དངུལ་ཀྲམ་ཐེར་འབུམ་༡.༣ དེ་ཅིག་ རྒུད་ཕོག་ནིའི་ཚོད་རྩིས་བཏོན་ཡོདཔ་ཨིན་པས།
ཚོད་དཔག་འབད་མི་དང་འཁྲིལཝ་ད་ འཕུར་འགྲུལ་ཚུ་ཡང་ མང་ཤོས་ར་ འགྲུལ་པ་ཉུང་སུ་འབག་སྟེ་ དོས་སྐྱེལ་འདྲེན་གྱི་དོན་ ལུ་འབད་ཡོདཔ་ད་ འབྲུག་བཟུམ་མའི་རྒྱལ་ཁབ་ལུ་ ནད་ཡམས་སྐབས་ སྨན་དང་ ཅ་ཆས་ དེ་ལས་ གལ་ཆེ་བའི་དོས་ཚུ་འབག་ནིའི་དོན་ལུ་ མཁའ་འགྲུལ་གྱིས་ ཕན་ཐོགས་ཡོདཔ་ཨིན་པས།
ལས་སྡེ་གི་ འགོ་དཔོན་ཚུ་དང་འཁྲིལཝ་ད་ མི་ཉུང་སུ་འབག་སྟེ་ འཕུར་འགྲུལ་འབདཝ་ད་ ཨེ་ཡཱར་བཱསི་དང་ ཨེ་ཊི་ཨར་༢ འཕུར་འགྲུལ་མེདཔ་སྦེ་བཞག་པ་ཅིན་ ཟད་འགྲོ་གངམ་མི་གནས་ཟེར་ ཨིན་པའི་གནས་ཚུལ།